**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 31 Ιανουαρίου 2019, ημέρα Πέμπτη και ώρα 16.15΄, στην **Αίθουσα Γερουσίας του Μεγάρου της Βουλής**, συνήλθαν σε κοινή συνεδρίαση η Διαρκής Επιτροπή Παραγωγής και Εμπορίου και η Διαρκής Επιτροπή Οικονομικών Υποθέσεων, υπό την προεδρία της κυρίας Χαράς Καφαντάρη, Προέδρου της Διαρκούς Επιτροπής Παραγωγής και Εμπορίου με θέμα ημερήσιας διάταξης: Επεξεργασία και εξέταση του σχεδίου νόμου του Υπουργείου Οικονομίας και Ανάπτυξης «Κύρωση της από 31 Δεκεμβρίου 2018 Πράξης Νομοθετικού Περιεχομένου «Παράταση δυνατότητας εξαίρεσης κύριας κατοικίας από τη ρευστοποίηση δυνάμει του ν. 3869/2010 (Α΄130), παράταση μειωμένων συντελεστών ΦΠΑ στα νησιά Λέρο, Λέσβο, Κω, Σάμο και Χίο και επέκταση εφαρμογής του μέτρου του «Μεταφορικού Ισοδύναμου» του ν. 4551/2018».

Στη συνεδρίαση παρέστησαν ο Ιωάννης Δραγασάκης, Αντιπρόεδρος της Κυβέρνησης και Υπουργός Οικονομίας και Ανάπτυξης, η κυρία Αικατερίνη Παπανάτσιου, Υφυπουργός Οικονομικών, καθώς και αρμόδιοι υπηρεσιακοί παράγοντες.

Η Προεδρεύουσα των Επιτροπών, κυρία Χαρά Καφαντάρη, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ. Αποστόλου Ευάγγελος, Γκαρά Αναστασία, Δρίτσας Θεόδωρος, Ζεϊμπέκ Χουσεΐν, Γεωργία Γεννιά, Θεοφύλακτος Ιωάννης, Κωστοπαναγιώτου Ηλίας, Καματερός Ηλίας, Καραγιάννης Ιωάννης, Καρακώστα Εύη, Καραναστάσης Απόστολος, Τόσκας Νικόλαος, Καφαντάρη Χαρά, Κουρουμπλής Παναγιώτης, Ουρσουζίδης Γεώργιος, Παπαδόπουλος Νικόλαος, Πρατσόλης Αναστάσιος, Πάλλης Γεώργιος, Σιμορέλης Χρήστος, Μορφίδης Κωνσταντίνος, Παπαηλιού Γεώργιος, Στέφος Ιωάννης, Μπαξεβανάκης Δημήτριος, Αντωνιάδης Ιωάννης, Αραμπατζή Φωτεινή, Κατσανιώτης Ανδρέας, Κατσαφάδος Κωνσταντίνος, Κόνσολας Εμμανουήλ, Κυριαζίδης Δημήτριος, Μπουκώρος Χρήστος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Καρράς Γεώργιος-Δημήτριος, Κεγκέρογλου Βασίλειος, Τζελέπης Μιχαήλ, Ζαρούλια Ελένη, Παναγιώταρος Ηλίας, Σαχινίδης Ιωάννης, Παφίλης Αθανάσιος, Γεωργιάδης Μάριος, Αμυράς Γεώργιος και Μίχος Νικόλαος.

Από τη Διαρκή Επιτροπή Οικονομικών Υποθέσεων παρόντες ήταν οι Βουλευτές κ.κ. Χρήστος Αντωνίου, Ευαγγελία Βαγιωνάκη, Σωκράτης Βαρδάκης, Δημήτρης Βέττας, Δημήτρης Γάκης, Μαρία Θελερίτη, Αφροδίτη Θεοπεφτάτου, Ιωαννέτα Καββαδία, Αϊχάν Καρά Γιουσούφ, Χρήστος Μαντάς, Δημήτριος Μάρδας, Θεοδώρα Μεγαλοοικονόμου, Αλέξανδρος Μεϊκόπουλος, Αθανάσιος Μιχελής, Ιωάννης Μιχελογιαννάκης, Μάκης Μπαλαούρας, Κωνσταντίνος Μπάρκας, Χρήστος Μπγιάλας, Αθανάσιος Παπαδόπουλος, Ανδρέας Ριζούλης, Γιάννης Σηφάκης, Θεοδώρα Τζάκρη, Αλέξανδρος Τριανταφυλλίδης, Γεώργιος Ψυχογιός, Γεώργιος Τσόγκας, Απόστολος Βεσυρόπουλος, Γεώργιος Βλάχος, Θεοχάρης (Χάρης) Θεοχάρης, Γεώργιος Καρασμάνης, Βασίλειος Γιόγιακας, Χρήστος Σταϊκούρας, Δημήτριος Σταμάτης, Ιωάννης Τραγάκης, Κωνσταντίνος Τσιάρας, Θεόδωρος Φορτσάκης, Κωνσταντίνος Χατζηδάκης, Ιωάννης Κουτσούκος, Ανδρέας Λοβέρδος, Κωνσταντίνος Σκανδαλίδης, Γεώργιος Γερμενής, Ιωάννης Αϊβατίδης, Χρήστος Παππάς, Αθανάσιος Βαρδαλής, Κωνσταντίνος Κατσίκης, Γεώργιος Αμυράς και Αθανάσιος Θεοχαρόπουλος.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών):** Καλησπέρα σας. Καλό απόγευμα. Συνεδριάζουν από κοινού η Διαρκής Επιτροπής Παραγωγής και Εμπορίου και η Διαρκής Επιτροπή Οικονομικών Υποθέσεων της Βουλής, με θέμα ημερήσιας διάταξης «Επεξεργασία και εξέταση του σχεδίου νόμου του Υπουργείου Οικονομίας και Ανάπτυξης «Κύρωση της από 31 Δεκεμβρίου 2018 Πράξης Νομοθετικού Περιεχομένου «Παράταση δυνατότητας εξαίρεσης κύριας κατοικίας από τη ρευστοποίηση δυνάμει του ν. 3869/2010 (Α΄130), παράταση μειωμένων συντελεστών ΦΠΑ στα νησιά Λέρο, Λέσβο, Κω, Σάμο και Χίο και επέκταση εφαρμογής του μέτρου του «Μεταφορικού Ισοδύναμου» του ν. 4551/2018.»»

 Τον λόγο έχει ο κ. Πάλλης.

**ΓΕΩΡΓΙΟΣ ΠΑΛΛΗΣ (Εισηγητής του ΣΥΡΙΖΑ):** Κυρίες και κύριοι συνάδελφοι, έχουμε στα χέρια μας ένα νομοσχέδιο για την κύρωση μιας πράξη νομοθετικού περιεχομένου, που εκδόθηκε την εκπνοή του 2018, ρυθμίζοντας τρία κρίσιμα ζητήματα. Την προστασία της πρώτης κατοικίας, το μειωμένο Φ.Π.Α στα νησιά που πλήττονται από το προσφυγικό και το μεταφορικό ισοδύναμο. Πρόκειται, πράγματι για μια εξαιρετική νομοθετική διαδικασία που όμως στόχο δεν έχει την αποφυγή του ελέγχου της Βουλής από την Κυβέρνηση ή την αδιαφάνεια. Στόχο έχει τη στήριξη του κράτους πρόνοιας. Η εξαιρετική διαδικασία δικαιολογείται από την ανάγκη άμεσης λήψης μέτρων υπό την πίεση του χρόνου. Συγκεκριμένα μέτρα προς όφελος των πολιτών, όχι στο όνομα ενός αορίστου δημόσιου συμφέροντος.

Η Πράξη Νομοθετικού Περιεχομένου, την κύρωση της οποίας συζητάμε σήμερα, λειτούργησε υπέρ των υπερχρεωμένων νοικοκυριών και υπέρ των νησιών που πλήττονται από τις μαζικές μετακινήσεις πληθυσμών από τις εμπόλεμες περιοχές του πλανήτη. Είναι τα «απόνερα» της οικονομικής κρίσης που η Κυβέρνηση προσπαθεί να περιορίσει. Και τα τρία ζητήματα που αντιμετωπίστηκαν με την Πράξη αυτή έχουν θετικό κοινωνικό πρόσημο. Δεν νομίζω να υπάρχει κάποια αμφιβολία γι' αυτό. Στοχεύουν στην ανακούφιση και την υποστήριξη των κατώτερων οικονομικά στρωμάτων, την ενίσχυση της νησιωτικότητας, την «αποζημίωση» των νησιωτικών περιοχών που δέχονται τις προσφυγικές ροές.

Αναφορικά με τη δίμηνη παράταση της διάταξης περί της προστασίας της κύριας κατοικίας, των υπερχρεωμένων φυσικών προσώπων, οι οποίοι συνδέονται με δάνεια, η ηγεσία του Υπουργείου Οικονομίας και Ανάπτυξης έχει επανειλημμένα δηλώσει ότι είναι πολιτική θέση της Κυβέρνησης η αναγκαιότητα ενός συστήματος προστασίας της πρώτης κατοικίας.

Η επεξεργασία του νέου νομοθετικού πλαισίου έχει ξεκινήσει σε συνεργασία, βέβαια και με τους αρμόδιους ευρωπαϊκούς θεσμούς, τις ίδιες τις τράπεζες και την Τράπεζα της Ελλάδος. Η διαδικασία αποδείχτηκε χρονοβόρα. Η Κυβέρνηση προνόησε για πίστωση χρόνου, ώστε να μην υπάρξει νομοθετικό κενό μεταξύ παλαιού και νέου καθεστώτος. Μέχρι το τέλος του Φλεβάρη αναμένεται η οριστική λύση.

Εμείς έχουμε απόλυτη εμπιστοσύνη τόσο στον κ. Φλαμπουράρη, όσο και στον κ. Λιάκο που χειρίζονται το συγκεκριμένο θέμα για λογαριασμό της Κυβέρνησης. Εξάλλου, δεν πρόκειται για ένα μεμονωμένο μέτρο. Η διαχείριση των μη εξυπηρετούμενων δανείων είναι ένα σύνθετο ζήτημα καίριας σημασίας για την ανάδειξη του τραπεζικού συστήματος και την εθνική οικονομία.

Όπως ήδη έχει εξαγγελθεί, η συγκεκριμένη ρύθμιση θα ενταχθεί σε ένα συνολικό σχέδιο με μέτρα διαχείρισης του δυτικού χρέους για την περαιτέρω σταθεροποίηση της ελληνικής οικονομίας και τη διασφάλιση του ελληνικού τραπεζικού συστήματος. Τα μέτρα αυτά μπορεί να είναι η νομοθέτηση της Ανεξάρτητης Αρχής Πιστοληπτικής Αξιολόγησης, η αναθεώρηση του Εξωδικαστικού Μηχανισμού Ρύθμισης Οφειλών Επιχειρήσεων, η επιδότηση πληρωμής δανείων για οφειλέτες σε αδυναμία καταβολής, η ανάπτυξη δευτερογενούς αγοράς μη εξυπηρετούμενων δανείων, η αναβάθμιση και επέκταση του δικτύου Κέντρων Ενημέρωσης και Υποστήριξης Δανειοληπτών και άλλα.

Για την ένταξη, επανένταξη θα έλεγα, του Άη Στράτη στην πιλοτική εφαρμογή του μεταφορικού ισοδύναμου δεν υπάρχουν πολλά να πω. Εκ παραδρομής, προφανώς, έχει παραληφθεί η σχετική αναφορά από τις διατάξεις του ν. 4585/2018. Ήταν ένα λάθος που έγινε κατά την τροποποίηση ορισμένων διατάξεων του αρχικού ν.4551/2018 το οποίο διορθώθηκε επ’ ευκαιρία της συγκεκριμένης Πράξης.

Αυτό στο οποίο, ωστόσο, αξίζει να σταθώ είναι η έναρξη εφαρμογής του μέτρου και στα υπόλοιπα ελληνικά νησιά. Η εφαρμογή στο πρόγραμμα φυσικών προσώπων και επιχειρήσεων ώστε να αποκτήσουν το Μοναδικό Αριθμό Νησιώτη, ξεκίνησε εγκαίρως. Με 156 εκατομμύρια ευρώ για το 2019 η Κυβέρνηση αίρει το βασικό νησιωτικό μειονέκτημα, ένα ουσιαστικό κοινωνικό και αναπτυξιακό μέτρο που στηρίζει τη νησιωτικότητα σε συνδυασμό με άλλα μέτρα, όπως οι βελτιώσεις της ακτοπλοϊκής σύνδεσης των νησιών και της συγκοινωνιακής κάλυψης των άγονων γραμμών, όπως είναι η διασφάλιση της επάρκειας νερού και ενέργειας και τα έξυπνα νησιά, όπως είναι η ενίσχυση της δημόσιας υγείας στα νησιά και άλλα πολλά. Η δικαιότερη κατανομή των πόρων στην τοπική αυτοδιοίκηση, με βάση κριτήρια όπως είναι η ορεινότητα και η νησιωτικότητα, το επίπεδο της ανεργίας και της φτώχειας, σε συνδυασμό με τομεακές δράσεις που αναδεικνύουν τα συγκριτικά πλεονεκτήματα του κάθε νησιού. Αυτή είναι η αναπτυξιακή πολιτική της Κυβέρνησης του ΣΥΡΙΖΑ για τα νησιά.

Τελευταίο έχω αφήσει την παράταση του μειωμένου Φ.Π.Α στα νησιά. Ένα μέτρο που έγινε σημαία της Αξιωματικής Αντιπολίτευσης η οποία το έστεψε βασιλιά της νησιωτικής πολιτικής, διότι όλα τα τελευταία χρόνια που η Κυβέρνηση του ΣΥΡΙΖΑ καταστρώνει και υλοποιεί σχέδια, ειδικά για την αποτελμάτωση των ελληνικών νησιών, η Ν.Δ. έχει ως μόνιμη αντιπρόταση το μειωμένο Φ.Π.Α στα νησιά του Αιγαίου, λες και τα νησιά του Ιονίου δεν είναι νησιά και δεν είναι ελληνικά νησιά. Κατάργηση του μειωμένου Φ.Π.Α ισοδυναμεί με κατάργηση της νησιωτικής οικονομίας, κατά την άποψη των συναδέλφων της Ν.Δ..

Ψηφίσαμε το μεταφορικό ισοδύναμο. Θυμάμαι την Περιφέρεια Βορείου Αιγαίου να λέει «πάρτε το πίσω και φέρτε μας το Φ.Π.Α.».. «Γιατί καταργείτε το μειωμένο Φ.Π.Α.;» είναι η ερώτηση. Ενισχύσαμε τη Γενική Γραμματεία Αιγαίου και Νησιωτικής Πολιτικής η οποία εργάζεται συστηματικά για το μεταφορικό ισοδύναμο. «Γιατί καταργήσατε το μειωμένο Φ.Π.Α.;». Και ας νομοθετήσαμε τα ειδικά αναπτυξιακά προγράμματα Βόρειου και Νοτίου Αιγαίου. «Γιατί καταργήσατε το μειωμένο Φ.Π.Α.;». Πάντα οι δια πάντες. Έγινε αναπτυξιακό συνέδριο στο Βόρειο Αιγαίο και θα το ξαναπώ από το βήμα αυτό. Η πλειοψηφία των νησιωτών κινητοποιήθηκε, διεκδικώντας την αποσυμφόρηση των νησιών και την διατήρηση των μειωμένων συντελεστών Φ.Π.Α., ως ανταπόδοση της παρουσίας του προσφυγικού πληθυσμού στα νησιά και της κοινής δήλωσης Ελλάδας-Τουρκίας, που αμαυρώθηκε από μια μικρή μειοψηφία ακροδεξιών στοιχείων εκείνη η κινητοποίηση και είχε ως κοινό αίτημα το Φ.Π.Α. και προσφυγικό. Η θέση του ΣΥΡΙΖΑ είναι προφανώς διαφορετική. Η Κυβέρνηση έκανε μια απολύτως συνειδητή επιλογή πολιτικής καταπολέμησης των ανισοτήτων που η νησιωτικότητα δημιουργεί. Αφού πέτυχε να διασφαλίσει πιστώσεις για την λήψη μέτρων, ειδικά για την νησιωτική Ελλάδα, επέλεξε να επενδύσει στην ανάπτυξη.

Ο μειωμένος Φ.Π.Α., όπως εξάλλου ήδη είχε συμφωνηθεί από την κυβέρνηση Σαμαρά - Βενιζέλου, καταργήθηκε το Γενάρη του 2018, ως ένα μέτρο ενίσχυσης της νησιωτικότητας. Την ίδια στιγμή, ωστόσο, η Κυβέρνηση του ΣΥΡΙΖΑ πέτυχε να το διατηρήσει ως ένα μέτρο στήριξης για τα νησιά που βάζουν πλάτη σε όλη την Ευρώπη στην προσφυγική κρίση.

Πλέον, με τις διατάξεις της Πράξης Νομοθετικού Περιεχομένου του Δεκεμβρίου, η διαδικασία τυποποιείται και θεμελιώνεται σε ποσοτικά δεδομένα. Εφόσον ο αριθμός των φιλοξενουμένων στα κέντρα υποδοχής και ταυτοποίησης του προηγούμενου δωδεκαμήνου ξεπερνά το προβλεπόμενο μέγιστο δυναμικό τους, δικαιολογείται η ελάφρυνση όσων διαβιούν στα νησιά αυτά με τη μείωση του Φ.Π.Α των προσφερόμενων αγαθών για το επόμενο εξάμηνο. Το ίδιο εργαλείο, δηλαδή, χρησιμοποιείται πλέον διαφορετικά, ως αντισταθμιστικό όφελος, σε σχέση και με το πως εξελίσσονται και οι άλλες συμφωνίες και η διαχείριση του προσφυγικού ζητήματος, που δεν αφορούν μόνο την ελληνική Κυβέρνηση. Αυτό ήταν μια ακόμη μεγάλη επιτυχία για την Κυβέρνησή μας.

Επίσης, νομίζω, ότι κανείς δεν αμφισβητεί, ότι η Κυβέρνηση ΣΥΡΙΖΑ δεν ελέγχει τις προσφυγικές ροές. Καμιά κυβέρνηση δεν μπορεί να ελέγξει τις προσφυγικές ροές σε περιοχές με θαλάσσια σύνορα. Τα έχουμε ξαναπεί αυτά. Καλύτερη φύλαξη των θαλασσίων συνόρων σημαίνει βουλιάζω βάρκες, σημαίνει αφήνω τους ανθρώπους μεσοπέλαγα να πνίγονται. Δεν γίνονται αυτά τα πράγματα και τουλάχιστον όχι από τον ΣΥΡΙΖΑ. Είμαστε ξεκάθαροι στη βούλησή μας να παραμείνουμε πιστοί στις θεμελιώδεις ανθρωπιστικές αρχές. Όσο, λοιπόν, διαρκούν οι προσφυγικές ροές και μέχρι να εξομαλυνθεί η κατάσταση, και για εμάς είναι ξεκάθαρος ο στόχος αυτός για τα νησιά, δηλαδή το να εξομαλυνθεί η κατάσταση, οι νησιώτες στη Λέσβο, τη Σάμο, τη Χίο, τη Λέρο και την Κω θα απολαμβάνουν το προνόμιο του μειωμένου Φ.Π.Α..

Αγαπητοί συνάδελφοι, πρόκειται για μέτρα επωφελή για την ελληνική κοινωνία. Πρόκειται για την υλοποίηση της κοινωνικής και συνάμα αναπτυξιακής πολιτικής της κυβέρνησης μας.

Πρόκειται για μέτρα που εφαρμόζονται και σύσσωμη η κοινωνία τα αποδέχεται ως θετικά.

 Με την έννοια αυτή, λοιπόν, καλώ όλες τις παρατάξεις να υπερψηφίσουν το παρόν νομοσχέδιο για την κύρωσή της από 31/12 πράξη νομοθετικού παρεχόμενου ως και μία ένδειξη κατανόησης και συμπαράστασης στους συμπολίτες μας.

Ευχαριστώ πολύ.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών):** Τον λόγο έχει ο κ. Αμυράς.

**ΓΕΩΡΓΙΟΣ ΑΜΥΡΑΣ:** Ευχαριστώ, κυρία Πρόεδρε. Επί της διαδικασίας απλώς ήθελα να επιβεβαιώσουμε το εξής, ότι θα είναι μια η συνεδρίαση ως κύρωση; Και θα εισαχθεί στην Ολομέλεια ποτέ;

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών):** Μιλήσαμε στην διάσκεψη για Τετάρτη.

Τον λόγο έχει, ο κ. Κόνσολας.

**ΕΜΜΑΝΟΥΗΛ ΚΟΝΣΟΛΑΣ (Εισηγητής της Ν.Δ.):** Ευχαριστώ, κυρία Πρόεδρε.

Κύριε Αντιπρόεδρε, κυρίες και κύριοι βουλευτές, άκουσα με πολύ μεγάλη προσοχή την εισήγηση της κυβερνητικής πλειοψηφίας, τον συνάδελφο Λέσβιο, όπου υποστήριξε ως γνήσιος εκπρόσωπος της κυβέρνησης ΣΥΡΙΖΑ-ΑΝΕΛ, ότι είναι αναπτυξιακό αυτό το μέτρο.

Έχει απαντήσει η Αξιωματική Αντιπολίτευση, αλλά κυρίως η ελληνική κοινωνία αν είναι η κυβέρνηση ΣΥΡΙΖΑ ή ΣΥΡΙΖΑ-ΑΝΕΛ. Εάν παρόλα ταύτα, όμως με τους δανεικούς βουλευτές, τους περιφερόμενους βουλευτές, ισχυρίζεστε ότι έχετε την πλειοψηφία είναι χάρισμα σας και θα το κρίνει ο ελληνικός λαός την ώρα που πρέπει.

Με έκπληξη, λοιπόν, διαπίστωσα ότι επαίρεται η κυβέρνηση για την αναπτυξιακή πολιτική στα νησιά. Και θα περίμενα να ακούσω ενδεχόμενα αυτή την αναφορά, εάν ήταν ένας συνάδελφος από την ηπειρωτική χώρα. Μόνο που και οι συνάδελφοί της Αξιωματικής Αντιπολίτευσης από την ηπειρωτική χώρα ξέρουν πολύ καλά τι συμβαίνει στα νησιά.

Και ξέρετε, κύριε συνάδελφε, θα ήθελα να στρέψω το ενδιαφέρον σας και σας προτρέπω να διαβάσετε τις εισηγητικές εκθέσεις των νόμων της περιόδου που θεσμοθετήθηκαν οι μειωμένοι συντελεστές Φ.Π.Α στα νησιά. Κανένας από τους λόγους που θεσμοθετήθηκαν οι συντελεστές δεν έχουν πάψει να υπάρχουν μέχρι σήμερα.

Δυστυχώς, η κυβέρνηση ΣΥΡΙΖΑ-ΑΝΕΛ είναι αυτή η κυβέρνηση που έβαλε την «ταφόπλακα» στο μόνο αναπτυξιακό μέτρο των νησιών, δηλαδή την διατήρηση των συντελεστών Φ.Π.Α στα νησιά.

Και συζητάμε σήμερα κυρία Πρόεδρε και κ. Αντιπρόεδρε, ένα νομοσχέδιο εκκρεμοτήτων που δημιούργησε η κυβέρνηση. Εσείς δηλαδή. Είναι σαφές ότι δεν θα συζητούσαμε σήμερα αυτό το νομοσχέδιο, εάν εσείς δεν είχατε καταργήσει τους μειωμένους συντελεστές Φ.Π.Α στα νησιά.

Επειδή απλά πρέπει να θυμίσουμε και στους Έλληνες πολίτες ότι εσείς φέρατε την υπογραφή της κατάργησης, δυστυχώς προσπαθείτε τώρα με νομοσχέδιο, για άλλη μια φορά νομοσχέδιο κουρελού, με πράξεις νομοθετικού περιεχομένου, να μπαλώσετε αυτό το τραύμα που έχετε δημιουργήσει στους νησιώτες και σε όλη την επικράτεια, γιατί πολύ απλά έχετε μετατρέψει την χώρα σ' ένα απέραντο hot spot.

Η απώλεια του μοναδικού αυτού αναπτυξιακού πλεονεκτήματος των νησιών μας έχει την υπογραφή της δικής σας κυβέρνησης που τώρα έχει μετατραπεί συγκυβέρνηση ΣΥΡΙΖΑ και πρόθυμων μεταγραφών. Το ίδιο ισχύει για την προστασία της πρώτης κατοικίας, για την οποία η κυβέρνηση έχει χάσει πολύτιμο χρόνο. Ουδείς γνωρίζει την στοχοθεσία, αλλά και τις προθέσεις στην διαπραγμάτευση που κάνει ενώ τα δεδομένα πιέζουν.

 Έρχομαι στο συγκεκριμένο ζήτημα, για να τονίσω ότι η κυβέρνηση ζητάει δίμηνη παράταση της ισχύος του νόμου Κατσέλη για την προστασία της πρώτης κατοικίας, θεωρώντας ότι θα έχει μέχρι τότε ολοκληρώσει την διαπραγμάτευση με την τρόικα.

Το ερώτημα είναι τι ακριβώς διαπραγματεύεται η κυβέρνηση;

Τα όρια για την προστασία της πρώτης κατοικίας ξεκινούν από 180.000 για την εμπορική αξία κινητών και φθάνουν ως και 280.000 ευρώ για ζευγάρι με τρία παιδιά. Συζητά η κυβέρνηση τη μείωση αυτών των ορίων; Θα μας απαντήσετε σήμερα, κ. Αντιπρόεδρε; Γιατί ξεκάθαρη πρόταση μέχρι σήμερα δεν έχουμε ακούσει από την κυβέρνηση. Αυτή είναι η αλήθεια.

Και αντίθετα δεν ακούτε και την Αξιωματική Αντιπολίτευση. Εγώ σήμερα θα περίμενα να συζητάμε όχι με πράξεις νομοθετικού περιεχομένου, αλλά με ένα νομοσχέδιο με τεκμήρια που θα συμπληρώνει αυτό το κενό, ενώ σε είκοσι μέρες λήγει η προθεσμία και δεν έχουμε μια ξεκάθαρη πρόταση από την κυβέρνηση. Αντίθετα η Ν.Δ. είναι αυτή που έχει καταθέσει συγκεκριμένη πρόταση.

Με βάση τις 135.000 αιτήσεις που εκκρεμούν για την ένταξη στο νομό Κατσέλη για τη ρύθμιση οφειλών και την προστασία της πρώτης κατοικίας και σύμφωνα με αυτή την πρόταση όπως την παρουσίασε ο Πρόεδρός μας, ο Κυριάκος Μητσοτάκης, εκεί κατατάσσονται σε τρεις ξεχωριστές βασικές κατηγορίες, η πρώτη κατοικία, που αφορά σε οφειλέτες χωρίς περιουσιακά στοιχεία, η δεύτερη κατηγορία σε οφειλέτες με μοναδικό περιουσιακό στοιχείο την κύρια κατοικία τους και ουσιαστικά για τις δύο αυτές κατηγορίες θα υπάρξει αυτή η προστασία και η δυνατότητα της ρύθμισης.

Η τρίτη κατηγορία, για να θυμηθούμε, αφορά σε οφειλέτες με επιπλέον περιουσιακά στοιχεία πέραν της κύριας κατοικίας τους.

Οι υποθέσεις της τρίτης κατηγορίας θα εκδικάζονται κατά προτεραιότητα, καθώς σε αυτή κατά κύριο λόγο βρίσκονται οι περισσότεροι στρατηγικοί κακοπληρωτές και ουσιαστικά χρειάζεται ένα νέο νομοθετικό πλαίσιο, προκειμένου να μπορέσουν τα υπερχρεωμένα νοικοκυριά και επιχειρήσεις να ρυθμιστούν.

Ο νόμος Κατσέλη παρά την προστασία που παρείχε είχε και συγκεκριμένα κενά και αξιοποιήθηκαν από τους κακοπληρωτές από τους οποίους είχαν τη δυνατότητα αλλά δεν πλήρωναν.

Φυσικά δεν χρειάζεται νομίζω να μιλήσουμε για την πλήρη αποτυχία του εξωδικαστικού μηχανισμού της κυβέρνησης για τα κόκκινα δάνεια των επιχειρήσεων, αποτυχία για την οποία σας είχαμε προειδοποιήσει και είχαμε επισημάνει τις κακοτοπιές που μπορούσε να βρεθεί καθένας από τους ανθρώπους που αγωνιούν σήμερα. Γιατί τι άλλο από αποτυχία είναι μια επίδοξη σύμφωνα με την οποίαν από τις 400.000 επιχειρήσεις με οφειλές, αυτές που εντάχθηκαν στο εξωδικαστικό συμβιβασμό, είναι μόνο 1000. Να μην το ξεχνάμε.

Η Ν.Δ. για να ξεκαθαρίσω για τις φωνές της Αντιπολίτευσης δεν είναι αρνητική. Φυσικά δεν είναι αρνητική για την δίμηνη παράταση ώστε να μην υπάρξει κενό στην προστασία πρώτης κατοικίας. Αλλά η κυβέρνηση πρέπει επιτέλους να ενημερώσει για τις προθέσεις της για το περιεχόμενο της διαπραγμάτευσης που κάνει. Γιατί αν κρίνουμε από το αποτέλεσμα όλων των διαπραγματεύσεων που έχει κάνει ως σήμερα, μόνο ανήσυχοι μπορούμε να είμαστε τόσο εμείς όσο και τα υπερχρεωμένα νοικοκυριά.

Κυρίες και κύριοι, έρχομαι στο ζήτημα της προπαράβασης των μειωμένων συντελεστών Φ.Π.Α στα πέντε νησιά του Αιγαίου που η ίδια η κυβέρνηση έχει μετατρέψει σε αποθήκες ψυχών, σε αποθήκες ανθρώπων.

Ειλικρινά είναι να απορεί κανείς με τις θριαμβολογίες που ακούγονται απ' αυτή την κυβερνητική πλευρά που ακούσαμε σήμερα και από τον Εισηγητή της κυβέρνησης. Θα επαναλάβω για άλλη μια φορά ότι αν δεν υπήρχε αυτή η κυβέρνηση δεν θα υπήρχε λόγος να συζητάμε σήμερα σε αυτή την πράξη νομοθετικού περιεχομένου την δίμηνη παράταση που προτίθεστε ή την εξάμηνη παράταση που προτίθεστε για τους μειωμένους συντελεστές Φ.Π.Α, αλλά με συγκεκριμένες προϋποθέσεις.

Δεν θα μιλούσαμε σήμερα δηλαδή για την παράταση ισχύος των μειωμένων συντελεστών Φ.Π.Α, γιατί δεν θα είχαν καταργηθεί πολύ απλά.

Και η κυβέρνηση Σαμαρά ξέρετε δέχτηκε πιέσεις από την Ευρώπη και υποδείξεις ενδεχόμενα για την κατάργηση. Κανείς όμως, κανείς από τους βουλευτές της κυβερνητικής πλειοψηφίας, ούτε από την εκτελεστική εξουσία τόλμησε και σκέφτηκε να καταργήσει αυτό το μόνο αναπτυξιακό μέτρο των νησιωτών της νησιωτικής πολιτικής.

Η κατάργηση των μειωμένων συντελεστών Φ.Π.Α στα νησιά έχει την υπογραφή Τσίπρα και είναι μια από τις υπογραφές που καταχωρούνται στις μαύρες σελίδες της ελληνικής πολιτικής ιστορίας.

Κυρίες και κύριοι συνάδελφοι, το περιεχόμενο της διάταξης για την παράταση ισχύος των μειωμένων συντελεστών Φ.Π.Α στην Κω, στην Λέρο, στην Λέσβο, στη Σάμο και στην Χίο δεν είναι απλά απαράδεκτο και επικίνδυνο, αλλά επιβεβαιώνει την εργαλειοποίηση, και θέλω να το τονίσω αυτό, του μεταναστευτικού από την κυβέρνηση.

Συνδέει την παράταση ισχύος των μειωμένων συντελεστών Φ.Π.Α στα νησιά με την μετατροπή αυτών των νησιών σε χώρους εγκλωβισμού παράνομων μεταναστών και προσφύγων.

Τι άλλο αλήθεια αποτελεί μια διάταξη που θέτει ξεκάθαρα και απροκάλυπτα ως προϋπόθεση να υπάρχει υπέρβαση του αριθμού φιλοξενίας παράνομων μεταναστών και προσφύγων σε αυτά τα νησιά; Το μήνυμα δηλαδή είναι σαφές. Θα έχετε τους μειωμένους συντελεστές Φ.Π.Α στα νησιά όσο εσείς διατηρείται υπεράριθμους σε δομές φιλοξενίας. Αυτό λέτε στους νησιώτες. Αυτό λέτε, κύριοι συνάδελφοι.

Το λέει ξεκάθαρα η παράγραφος 4α΄ που τροποποιεί το άρθρο 21 του νόμου 2859 του 2000 και περιέχεται στο άρθρο 2 του νομοσχεδίου που συζητάμε σήμερα. Για δέστε το.

Και θα ήθελα να σας δώσω ένα παράδειγμα. Η Χίος θα έχει μειωμένο συντελεστή ΦΠΑ μόνο αν οι εγκλωβισμένοι στο νησί υπερβαίνουν τη χωρητικότητα των 1014 ατόμων του hotspot; Απαντήστε, κύριε Αντιπρόεδρε. Είναι λογική αυτή; Είναι λογική αυτή, κύριε συνάδελφε; Δηλαδή, θα έχετε μειωμένους συντελεστές ΦΠΑ και πρέπει να αποδεχτείτε τη μετατροπή του νησιού μας σε αποθήκη ανθρώπων; Αυτό κάνετε; Αυτό λέτε στους νησιώτες; Ουσιαστικά, παγιώνετε τη λειτουργία αυτών των δομών στο διηνεκές, επισφραγίζετε τη μετατροπή τους εσαεί σε χώρους εγκλωβισμού παράνομων μεταναστών και προσφύγων με ό,τι συνέπειες θα έχει αυτό.

Η διάταξη που φέρνετε δημιουργεί και ένα άλλο πρόβλημα. Αν συγκυριακά κάποια στιγμή στη Χίο οι φιλοξενούμενοι στο hotspot είναι 1013, δηλαδή, ένας λιγότερος από τη χωρητικότητα, τότε μπορούν να καταργηθούν αυτοί οι συντελεστές; Απαντήστε μας, κύριε Αντιπρόεδρε σε αυτό. Και αυτό είναι ένα ενδεχόμενο που αφήνει ξεκάθαρα ανοιχτό η διάταξη που φέρνετε με τη συγκεκριμένη διατύπωση.

Επιπρόσθετα, όλα αυτά, σύμφωνα με την επόμενη παράγραφο θα διαπιστώνονται -θέλω να το ξέρετε και εδώ, μας ακούν και Έλληνες πολίτες- από την επίβλεψη υπηρεσίας που θα οριστεί από την Ευρωπαϊκή Επιτροπή, απόδειξη ότι ούτε η Ευρώπη σας εμπιστεύεται. Αυτή είναι η πραγματικότητα. Αυτή είναι η πολιτική του ΣΥΡΙΖΑ και των ΑΝΕΛ στη διαχείριση του μεταναστευτικού προβλήματος. Είναι η χειρότερη ρύθμιση που θα μπορούσατε να έχετε φέρει για τα πέντε νησιά, παραβλέποντας τις προτροπές της Αξιωματικής Αντιπολίτευσης, που έχει καταθέσει πολλές φορές πρόταση μέσα και από τροπολογίες που έχει καταθέσει εδώ στην Εθνική Αντιπροσωπεία. Συνδέετε δηλαδή το ΦΠΑ στα νησιά με το μεταναστευτικό, μία λανθασμένη και επικίνδυνη προσέγγιση. Η σύνδεση γίνεται με απόλυτα κυνικό τρόπο και με μία ομολογία που επιβαρύνετε πρόσθετα την υπέρμετρη αυτή αλληλεγγύη των νησιωτών που έχουν επιδείξει μέχρι σήμερα. Όλα τα παραπάνω γίνονται από μία κυβέρνηση που μαζί με ψεύτικες υποσχέσεις πουλούσε και ανθρωπισμό.

Ξέρετε θα έπρεπε να αποσυνδεθεί, κυρία Πρόεδρε, η παράγραφος ισχύος των μειωμένων συντελεστών ΦΠΑ από την υπερσυγκέντρωση και τον εγκλωβισμό παράνομων μεταναστών και προσφύγων σε αυτά τα νησιά. Θα έπρεπε να έχει αποσυνδεθεί και νομίζω ότι μπορείτε να το δείτε. Το λέμε καλόπιστα, κύριε Αντιπρόεδρε, σήμερα από αυτό το Βήμα. Στην Κομισιόν ξέρετε έχει ανοίξει μία μεγάλη συζήτηση και το ξέρετε οι περισσότεροι από σας, το έχουμε συζητήσει και στο περιθώριο αυτής της συζήτησης στη Βουλή και έχει προταθεί από κράτη-μέλη ότι θα μπορούσαν εκτός του κανονικού συντελεστή ΦΠΑ στα νησιά να έχουμε δύο διαφορετικούς συντελεστές μεταξύ 5% και 15%. Ένα συντελεστή μεταξύ 0% και 15% και έναν συντελεστεί 0% για αγαθά που απαλλάσσονται του ΦΠΑ. Το καταθέτω αυτό καλόπιστα γιατί υπάρχουν πράγματα που μπορούμε να συνεννοηθούμε. Μπορεί να ανοίξει ένα παράθυρο αισιοδοξίας για το μέλλον. Όλα αυτά αποτελούν μια πρώτη ύλη για να διεκδικήσουμε την επαναφορά του ειδικού καθεστώτος συντελεστών ΦΠΑ στις νησιωτικές περιοχές, με ουσιαστικό επιχείρημα που συνιστούν τη δική μας νομιμοποιητική βάση. Εξάλλου ξέρετε πολύ καλά ότι στην Ευρώπη υπάρχουν νησιωτικές περιοχές και με μηδενικούς συντελεστές ΦΠΑ για συγκεκριμένα προϊόντα, όπως παραπάνω σας έχω αναφέρει.

Σε ό,τι αφορά το άρθρο 2 της κύρωσης της πρότασης νομοθετικού περιεχομένου για την οποία επεκτείνεται η εφαρμογή των διατάξεων μεταφορικού ισοδύναμου στον Άγιο Ευστράτιο εμείς φυσικά είμαστε θετικοί σε αυτή την κατεύθυνση, παρά το γεγονός ότι δεν πρόκειται για πλήρη και καθολική εφαρμογή του μέτρου. Ξέρετε τη θέση της Αξιωματικής Αντιπολίτευσης γι’ αυτό, γιατί ιδιαίτερα για αυτό το μέτρο που πολύ έχουμε συζητήσει, μπορεί να υπάρχει ένα επίπλαστο μέτρο το οποίο ελαφρύνει ενδεχόμενα κάποιους ανθρώπους της αγοράς, επαγγελματίες του τουρισμού, ιδιαίτερα, όμως, στον καταναλωτή δεν προκύπτει όφελος. Γιατί δεν προκύπτει όφελος; Γιατί, ας υποθέσουμε ότι η μεταφορά μιας παλέτας εμπορευμάτων που κοστίζει 50 ευρώ για τα Δωδεκάνησα έναντι 25 ευρώ στην ηπειρωτική χώρα, αποδίδει διαφορά 25 ευρώ για την επιχείρηση. Αλήθεια, πόσα λεφτά επιβαρύνεται ή ελαφρύνεται ο πολίτης; Δεν υπάρχει απάντηση σε αυτό. Ουσιαστικά τίποτα δηλαδή σε όφελος δεν προκύπτει γι’ αυτό, κύριοι και κυρίες της Κυβέρνησης, αφενός σας καλούμε να καταθέσετε έγκαιρα την πρότασή σας για την προστασία της πρώτης κατοικίας, που θα ισχύσει από το 20ήμερο της παράτασης, κατά δεύτερον θέλω να εξετάσετε την πρόταση για τους μειωμένους συντελεστές ΦΠΑ και συζήτηση με την Κομισιόν και κατά τρίτον, να υπάρχει μία ολική μία ολική εφαρμογή, οριζόντια και κάθετα, του μεταφορικού ισοδύναμου. Για αυτό σε αυτή την φάση κρατούμε την επιφύλαξη μας και στη συζήτηση στην Ολομέλεια, εφόσον προκύψουν νέα στοιχεία, η Αξιωματική Αντιπολίτευση θα τοποθετηθεί.

Ευχαριστώ, κυρία Πρόεδρε.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Κύριε Κόνσολα, εγώ εξέλαβα θετική θέση. Κύριε Κόνσολα, δηλαδή, τι ψηφίζετε;

ΕΜΜΑΝΟΥΗΛ ΚΟΝΣΟΛΑΣ (Εισηγητής της Ν.Δ.): Κυρία Πρόεδρε, είναι ξεκάθαρη η θέση μας. Καταθέσαμε τη θετική μας στάση στην προοπτική του χρόνου. Κρατούμε επιφυλάξεις να μας απαντήσει η Κυβέρνηση για τα ερωτήματα που θέσαμε. Επίσης, θέλουμε να δεσμευτείτε και εσείς ότι δεν θα δεχθείτε καμία τροπολογία σε αυτό το νομοσχέδιο.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Εγώ δεσμεύομαι όσο διαρκεί η Επιτροπή. Το καταλαβαίνετε αυτό, έτσι; Δεν νομίζω, όμως, ότι θα υπάρξει.

Το λόγο έχει ο κ. Κεγκέρογλου.

ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ): Ευχαριστώ, κυρία Πρόεδρε.

Κυρία Πρόεδρε, με την παρουσία του Αντιπροέδρου της Κυβέρνησης και εποπτεύοντος τον οικονομικό τομέα, θα ήθελα να ξεκινήσω με ένα γεγονός το οποίο συνέβη πριν 2 μέρες και θεωρώ ότι είναι πάρα πολύ σοβαρό. Εκδόθηκε εγκύκλιος από τον κύριο Πιτσιλή, κύριε Δραγασάκη, η οποία εγκύκλιος λέει με δυο λόγια ότι τα μερίσματα που παράγονται από εταιρείες αλλοδαπής, παραδείγματος χάρη offshore στην Κύπρο ή κανονικές εταιρείες στην Κύπρο- φορολογούνται βεβαίως με ανώτερο, με ποσό 15%, όμως αυτό είναι λέει το ανώτερο συμψηφιζόμενου του ποσού που έχει καταβληθεί στην αλλοδαπή. Αν έχει, λοιπόν, φορολογηθεί υπολογιστεί με 12,5% στην Κύπρο -ένας ισχύον φορολογικός συντελεστής- τότε θα φέρει τα χρήματα στην Ελλάδα με 2,5%. Να δούμε αν αυτό είναι νόμιμο, αν στηρίζεται σε κάποιο νόμο, εάν είναι βούληση της Κυβέρνησης αυτό, γιατί βεβαίως, όπως καταλαβαίνετε, εγείρονται πάρα πολλά ερωτηματικά για τη σκοπιμότητα αυτής της διάταξης και αυτής της εγκυκλίου. Μέχρι όταν θα πάρει το λόγο ο κύριος Υπουργός και Αντιπρόεδρος της Κυβέρνησης, θα παρακαλούσα να τοποθετηθεί επί αυτού.

Επί του νομοσχεδίου επί της κύρωσης της πράξης νομοθετικού περιεχομένου, λέγοντας από την αρχή ότι πολιτικά είμαστε θετικοί, βεβαίως για κάποια πράγματα τα οποία την τελευταία στιγμή με πράξη νομοθετικού περιεχομένου έγιναν απαραίτητα εντελώς, αλλά είναι το ελάχιστο που έπρεπε να γίνει για την αντιμετώπιση αυτών των θεμάτων είτε αυτό αφορά το μειωμένο ΦΠΑ στα νησιά είτε αφορά την προστασία της πρώτης κατοικίας και την ισχύ του νόμου 3869 και νομίζω ότι χρειάζεται μία αναδρομή, γιατί από το 2015 που αναλάβατε, μετά την αποτυχία της διαπραγμάτευσης, στην οποία προβήκατε, η χώρα επιβαρύνθηκε με το τρίτο αχρείαστο μνημόνιο, αλλά δυστυχώς αυτό δεν ήταν αναίμακτο. Τα αποτελέσματα ήταν δραματικά για την οικονομία, αντιστράφηκε η όποια προοπτική ανάκαμψης, μειώθηκαν δραματικά οι τραπεζικές καταθέσεις, εκτοξεύτηκαν τα κόκκινα δάνεια και βέβαια ήρθε η συνέχεια με συγκεκριμένα μέτρα που επιβλήθηκαν.

Δεν είναι μόνο η υπερφορολόγηση που ήρθε από κει και πέρα για να καλυφθούν οι δημοσιονομικές δεσμεύσεις του τρίτου μνημονίου, η υπέρμετρη φορολόγηση, η περικοπή κοινωνικών επιδομάτων αλλά και η κατάργηση του μειωμένου κατά 30% συντελεστή του Φ.Π.Α που ίσχυε για τα νησιά. Με την πράξη νομοθετικού περιεχομένου δίνεται παράταση των διατάξεων του ν.3869 ουσιαστικά για ένα μήνα από σήμερα και πρέπει να σας πω, πριν να καταθέσω τις προτάσεις μου, ότι αυτό το οποίο έγινε βάζοντας αυτή την καταληκτική ημερομηνία στην πράξη είναι ότι οι τράπεζες δεν απαντούσαν σε αιτήματα που αφορούσαν βεβαιώσεις υπολοίπων, δόσεων και ό,τι έχει καταβληθεί, ό,τι αφορά δηλαδή προϋπόθεση για να απευθυνθεί κάποιος και να πάρει ημερομηνία από το Ειρηνοδικείο για εκδίκαση του αιτήματός του να ενταχθεί στο ν.3869. Αυτά τα έγγραφα δεν τα δίνουν οι τράπεζες. Κωλυσιεργούν, θεωρούν ότι θα περάσει στο «ντούκου» το διάστημα του ενός μηνός ακόμη - αυτό συμβαίνει ήδη ένα μήνα- και έτσι θα αποφύγουν αιτήσεις ένταξης στις ρυθμίσεις. Είναι ένα θέμα το οποίο πρέπει να αντιμετωπιστεί και επειδή το επεξεργάζεσθε για το επόμενο διάστημα, απ' ό,τι έχει ανακοινωθεί και από την κυβέρνηση και εσείς προσωπικά έχετε ανακοινώσει, να το λάβετε υπόψη σας. Έχει ανασταλεί στην πράξη η εφαρμογή του νόμου και επειδή τα χαρτιά αυτά θεωρούνται υποχρεωτικά για τον δικαστή προκειμένου να ορίσει ημερομηνία, εκεί έχουμε ένα θέμα που πρέπει να αντιμετωπιστεί.

 Η διάταξη την οποία έχετε για την παράταση για έξι μήνες στα πέντε νησιά του μειωμένου Φ.Π.Α., δυστυχώς, ανατρέπει την αρχική λογική του θεσμού, ο οποίος όπως γνωρίζετε, έγινε από πολύ παλιά από τον Ανδρέα Παπανδρέου όχι μόνο για συνταγματικούς λόγους αλλά και για αναπτυξιακούς και εθνικούς και έχει να κάνει με το σύνολο του νησιωτικού συμπλέγματος.

 Επομένως, έχουμε μια διαφωνία σημαντική για τον τρόπο με τον οποίο συνδέσατε με βάση το μεταναστευτικό και τα αποτελέσματα της κακής διαχείρισής του την παράταση και βέβαια, την επέκταση και για άλλο χρονικό διάστημα του μειωμένου Φ.Π.Α στα πέντε μόνο νησιά. Είναι ένας εκβιασμός για τους νησιώτες. Ουσιαστικά τους λέτε, συνεχίστε να δέχεστε την ύπαρξη αυτών των φαβελών, αυτής της κατάστασης στα νησιά σας για να έχετε μειωμένο Φ.Π.Α.. Να πω συγκεκριμένα για τη Σάμο, την οποία επισκέφτηκα πριν δέκα μέρες ότι γύρω από την επίσημη δομή, που έχει δυναμικότητα 700 ανθρώπους, κ. Υπουργέ, είναι 7.000 άνθρωποι, δυστυχώς, σε άθλιες συνθήκες και αυτό δεν μπορεί να έχει ως αντίδωρο την παράταση του μειωμένου Φ.Π.Α. Είμαστε εντελώς αντίθετοι με αυτό τον τρόπο που το έχετε συνδέσει.

Επομένως, θα ήθελα να καταθέσω κάποιες σκέψεις και προτάσεις ούτως ώστε να ληφθούν υπόψη για το επόμενο διάστημα, τονίζοντας ότι εμείς καταθέσαμε πρόταση νόμου 13 Νοεμβρίου με βάση την οποία προτείνουμε την επαναφορά του μειωμένου Φ.Π.Α σε όλα τα νησιά, όπως ίσχυε και με το σκεπτικό που έχει να κάνει με τη συνταγματική υποχρέωση, με την αναπτυξιακή προοπτική και βέβαια με τη στήριξη των ακριτικών νησιών. Είναι καθαρή η θέση μας και αυτό ζητούμε με την πρόταση νόμου, η οποία κάποια στιγμή πρέπει να έρθει προς συζήτηση στη Βουλή, δεν μπορεί να συνεχίζεται το κρυφτούλι του αρμόδιου Υπουργείου.

Στην ίδια πρόταση νόμου αναφέρουμε και τη βελτίωση και επέκταση της ισχύος του ν. 3869 διότι στην πράξη έχουν υπάρξει τα συγκεκριμένα προβλήματα εφαρμογής και πρέπει να βελτιωθεί. Προτείνουμε επιπλέον μια διάταξη η οποία έχει να κάνει με αυτούς που παίρνουν μέρος στους πλειστηριασμούς και ιδιαίτερα - δεν μιλάω για τους πολύ μικρούς- για αυτούς που αφορούν πρώτη κατοικία και για αυτούς που αφορούν από ένα ύψος και πάνω. Δεν μπορεί να μην δηλώνουν την προέλευση των χρημάτων. Προτείνουμε έλεγχο της προέλευσης των χρημάτων για όλους όσοι παίρνουν μέρος. Δεν μπορεί με μαύρα λεφτά κάποιος να πηγαίνει και να παίρνει το σπίτι ενός ανθρώπου που ίδρωσε για να το φτιάξει. Είναι πάρα πολύ σημαντικό η κυβέρνηση να αποδεχθεί αυτή την πρόταση μας, ούτως ώστε να έχουμε ένα μέτρο δικαιοσύνης στις περιπτώσεις που δεν θα υπάρξει προστασία για οποιοδήποτε λόγο από το ισχύον πλαίσιο είτε είναι ο ν. 3869 είτε είμαι κάποιος άλλος νόμος με άλλες διαδικασίες και κριτήρια.

Έρχομαι τώρα στο μεταφορικό ισοδύναμο. Βεβαίως, είχε ξεχαστεί το νησί του Αη Στράτη και νομίζω ότι έγινε. Εκτός όμως από τον Άη Στράτη, κ. Δραγασάκη και η Κρήτη και έχει ιδιαίτερη αξία αυτό όχι μόνο επειδή κατάγεστε από την Κρήτη, αλλά επειδή είναι μεγάλο νησί και πώς διέφυγε. Ο Άη Στράτης είναι ένα μικρό νησί. Λέει, προσπαθώντας να ξεγελάσει η εισηγητική έκθεση του νόμου ότι εξαιρείται η Κρήτη, η Εύβοια και η Λευκάδα. Η Εύβοια και η Λευκάδα δεν είναι νησιά κατά την έννοια της Ε.Ε., επειδή έχουν σταθερή σύνδεση με την ηπειρωτική Ελλάδα, οδική σύνδεση και θα μπορούσε να είχατε μια δικαιολογία, αλλά πιστεύω ότι και αυτά δεν έπρεπε να εξαιρεθούν για τις συνδέσεις τις ακτοπλοϊκές, γιατί σε μεγάλη απόσταση σημεία τη Εύβοιας συνεχίζουν να έχουν ακτοπλοϊκή σύνδεση δεν πάνε από το οδικό δίκτυο. Η Κρήτη, όμως, δεν έχει αυτή τη σύνδεση και οι δικαιολογίες των δύο υπουργών είναι οι εξής: Ο μεν κ. Κουρουμπλής απάντησε στον Σταύρο Αρναουτάκη, ότι είναι μεγάλο το κόστος, είναι 150 εκατομμύρια το χρόνο και δεν μπορούσαμε να τα προβλέψουμε για να εφαρμοστεί. Η δικαιολογία του Υφυπουργού σε διαφορετική διάσταση, τη μια ότι είναι μεγάλο νησί και έχει χαμηλότερα μεταφορικά και την άλλη ότι κάποιο άλλο πρόβλημα υπάρχει. Έχω καταθέσει στο Υπουργείο δύο στοιχεία που δείχνουν ότι τα μεταφορικά είναι αυξημένα κατά 50% σε σχέση με τη μεταφορά σε ίση απόσταση στη στεριά. Η Άρτα είναι ένα σημείο που απέχει το ίδιο από τον Πειραιά όσο απέχει και το Ηράκλειο ή τα Χανιά και τα μεταφορικά με βάση τα στοιχεία που κατέθεσα είναι 50% αυξημένα προς το νησί. Το ίδιο ισχύει με τα καύσιμα τα οποία επιβαρύνονται με σημαντικό ποσοστό και οφείλεται στα αυξημένα μεταφορικά. Για άλλα ιδιαίτερα φορτία όπως είναι π.χ. το υγροποιημένο αέριο, θα πρέπει να σας πω ότι η διαφορά είναι περίπου 60%. Τα στοιχεία, λοιπόν, είναι συντριπτικά, δεν υπάρχει πιο άδικο και πιο αντισυνταγματικό μέτρο από την εξαίρεση της Κρήτης. Ήδη έχει υπάρξει μια συστράτευση όλων των φορέων του νησιού και διεκδικούν την άμεση ένταξη της Κρήτης στο μεταφορικό ισοδύναμο. Νομίζω ότι είναι υποχρέωση της κυβέρνησης και δεν ευσταθούν, δεν μπορούν να σταθούν οι δικαιολογίες που προβάλλει το Υπουργείο.

Ολοκληρώνοντας αυτές τις προτάσεις και τις σκέψεις, τις οποίες θα αναλύσουμε και με άλλους εισηγητές αλλά και στην Ολομέλεια, θα ήθελα να ξανά τονίσω ότι είναι το ελάχιστο αυτή η πράξη νομοθετικού περιεχομένου που έπρεπε να κάνει η κυβέρνηση όμως δεν αρκεί, δεν οδηγεί πουθενά, γιατί η ίδια η παράταση π.χ., όπως σας είπα, για το ν.3869 απέβη άκαρπη ως προς το σκέλος της ένταξης όσων δεν είχαν ενταχθεί το προηγούμενο διάστημα και πρέπει να υπάρξει μεταβατική ρύθμιση σε ό,τι θεσμικό πλαίσιο ισχύει μετά το τέλος Φεβρουαρίου για αυτούς οι οποίοι για τυπικούς λόγους δεν εντάχθηκαν στο νόμο, επειδή δεν είχαν το δικαιολογητικό που έπρεπε να έχει δώσει η τράπεζα, αλλά που η τράπεζα έγραψε την αίτηση και προφανώς δεν άλλαξε τακτική. Το ίδιο έκαναν και παλαιότερα μόνο που εκεί δεν είχε ημερομηνία. Επειδή τώρα εδώ είχε ημερομηνία λήξης γι' αυτό αποθρασύνθηκαν και κάνουν αυτά που κάνουν. Ευχαριστώ.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών)**: Θα ήθελα τη θέση σας.

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.)**: Θα τοποθετηθούμε στην ώρα μας.

Είμαστε θετικοί πολιτικά.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών)**: Δηλαδή, επιφύλαξη;

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.)**: Στην Επιτροπή πότε ψηφίζουμε;

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών)**: Θα δούμε την εξέλιξη πώς θα γίνει.

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.)**: Όπως έχει εκφραστεί το Προεδρείο δεν χρειάζεται να πάρει πλειοψηφία ένα νομοσχέδιο για να πάει στην Ολομέλεια.

Εμείς, όμως, τοποθετούμαστε θετικά.

Όταν θα ζητήσετε την ψήφο από όλα τα κόμματα θα δούμε.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών):** Η τοποθέτηση δεν ήταν σαφής, εγώ δεν την κατάλαβα.

Το λόγο έχει ο κ. Αϊβατίδης.

**ΙΩΑΝΝΗΣ ΑΪΒΑΤΙΔΗΣ (Ειδικός Αγορητής του Λαϊκού Συνδέσμου – Χρυσή Αυγή)**: Είναι πανθομολογούμενο σε όσους ασχολούνται με τα πολιτικά δρώμενα στην Ελλάδα, ότι η κυβερνώσα παράταξη του ΣΥΡΙΖΑ έχει προ πολλού απωλέσει αυτό που επονομάζεται «λαϊκό έρεισμα».

Εκτός αυτού, όμως, έχει απωλέσει ουσιαστικά και την πλήρη νομιμοποίησή της. Οριακά, βέβαια, διατηρεί μια τυπική νομιμοποίηση και αυτό οφείλεται στην εισπήδηση, το ρεσάλτο που έκανε σε άλλα μικρά κόμματα.

Η κυβέρνηση του ΣΥΡΙΖΑ εισάγει τη συγκεκριμένη Πράξη Νομοθετικού Περιεχομένου, η οποία επί της ουσίας είναι σωστή, δηλαδή, έχει θετικά μέτρα για το λαό, όμως διαφωνούμε κάθετα με την μεθοδολογία που ακολουθεί.

Ποια είναι αυτή η μεθοδολογία, η οποία βέβαια παραπέμπει και σε Λενινιστικές πρακτικές;

Είναι αυτή η στάγδην παροχολογία. Δηλαδή, κάνει μια στάγδην διαδικασία παροχών σε διάφορες ομάδες στην κοινωνία και ο σκοπός αυτής της στάγδην παροχολογίας δεν είναι τίποτα άλλο παρά ο σταδιακός κατευνασμός των διαφόρων κοινωνικών ομάδων.

Με αυτό, λοιπόν, σαφώς και διαφωνούμε και ως εκ τούτου εμείς ευθύς εξαρχής λέμε, ότι είμαστε αντίθετοι σε αυτή την πρακτική και γι' αυτό το λόγο θα καταψηφίσουμε.

Στη συγκεκριμένη Πράξη Νομοθετικού Περιεχομένου υπάρχει μια παράταση που αφορά στην προστασία της κύριας κατοικίας για υπερχρεωμένα φυσικά πρόσωπα, ούτως ώστε να προβούν σε ρύθμιση των οφειλών.

Η δεύτερη παράγραφος στο δεύτερο άρθρο αφορά επίσης σε μια χρονική παράταση, όμως με μια συγκεκριμένη αίρεση, η οποία αφορά στο κατ΄ ευφημισμόν προσφυγικό ζήτημα. Η Αιτιολογική Έκθεση κάνει λόγο για αυξημένες προσφυγές ροές, δηλαδή, συνεχίζει η κυβέρνηση να χρησιμοποιεί αυτό το κίβδηλο επιχείρημα, ότι δήθεν όλοι αυτοί που έχουν διεισδύσει στη χώρα μας αποτελούν πρόσφυγες.

Προφανώς, αυτοί οι οποίοι συνέταξαν την Αιτιολογική Έκθεση, αλλά σαφώς έχουν την έγκριση της κυβερνήσεως και, ενδεχομένως, και την έγκριση του παριστάμενου Αντιπροέδρου της Κυβερνήσεως δεν γνωρίζουν, ότι τα Ηνωμένα Έθνη έχουν, ήδη, εκφρασθεί, ότι 250.000 πρόσφυγες γνήσιοι Σύριοι έχουν τη δυνατότητα μέσα στο 2019 να επιστρέψουν στον τόπο από τον οποίο εκτοπίστηκαν.

Δεν αντιλαμβάνομαι, υπό ποια έννοια, ενώ επιστρέφουν στη Συρία οι γνήσιοι πρόσφυγες εσείς, η κυβέρνηση, δημιουργείτε αυτή την αίρεση, αυτή την προϋπόθεση, δηλαδή, για την παράταση του μειωμένου Φ.Π.Α στα νησιά αυτά;

Θα σας πω, κύριε Αντιπρόεδρε της Κυβέρνησης, ότι αυτό το μοντέλο παρακίνησης που επονομάζεται «καρότο και μαστίγιο» δεν είναι αποτελεσματικό στα νησιά. Να θυμίσω τη βίαιη καταστολή των αντιδράσεων των κατοίκων για αυτή τη συμφόρηση που υπάρχει στα νησιά αυτά και την αλλοίωση του γηγενούς πληθυσμού.

Εκείνο που έχει σημασία είναι ότι συνεχίζετε να εμπαίζετε τον ελληνικό λαό και να παίζετε με τις λέξεις αυτές. Άλλο πράγμα ο μετανάστης, άλλο πράγμα ο πρόσφυγας, εκτός εάν διαφωνείτε με τα Ηνωμένα Έθνη.

Θα σας πω, όμως, κύριε Αντιπρόεδρε της Κυβέρνησης, ότι σύμφωνα με μελέτη των Ηνωμένων Εθνών το 80% των ανθρώπων που έχουν εκτοπιστεί σε όποια σημεία βρίσκονται έχουν πολύ χαμηλότερο βιοτικό επίπεδο από τον τόπο από τον οποίο εκτοπίστηκαν.

Άρα, λοιπόν, θα έπρεπε να είναι δική σας μέριμνα - κυβερνητική εννοώ - να επιστρέψουν αυτοί οι άνθρωποι στον τόπο καταγωγής τους, βεβαίως, μιλάμε για τους πρόσφυγες. Οι μετανάστες δεν το συζητάμε, πρέπει οπωσδήποτε με τις νόμιμες διαδικασίες να τεθούν εκτός Ελλάδος.

Θυμίζω μόνο, ότι αν θεωρείτε ότι είναι τόσο ευπρόσδεκτοι οι πρόσφυγες θα σας πω ενημερωτικά, ότι υπάρχουν πάνω από 3,5 εκατομμύρια Σύριοι πρόσφυγες στην Τουρκία, 1 εκατομμύριο στο Λίβανο και περίπου 1 εκατομμύριο στην Ιορδανία.

Μήπως θέλετε αυτοί να έρθουν στην Ελλάδα για να υπάρχει χαμηλός Φ.Π.Α.;

Το τρίτο άρθρο αφορά σε μια επέκταση της πιλοτικής εφαρμογής του μεταφορικού ισοδυνάμου.

Δική σας παράλειψη, ότι δεν συμπεριλήφθηκε ο Άγιος Ευστράτιος, ο οποίος, βέβαια, πήρε το όνομά του από τον όσιο Ευστράτιο, κύριε Εισηγητά του ΣΥΡΙΖΑ, εάν δεν το ξέρετε, ο οποίος είχε εκτοπιστεί από το Βυζάντιο στο πλαίσιο της Εικονομαχίας.

Άρα, λοιπόν, είναι δικό σας σφάλμα ότι δεν έχετε συμπεριλάβει τον Άγιο Ευστράτιο.

Για τυπικούς λόγους εμείς αυτή την Πράξη Νομοθετικού Περιεχομένου θα την καταψηφίσουμε.

Με την ευκαιρία όμως που είναι παρών ο κ. Αντιπρόεδρος της Κυβέρνησης πιστεύω, ότι όλοι έχετε λάβει την έγγραφη προκαταρκτική πρόταση για διενέργεια νομοθετικού, κοινωνικού άλλως καταργητικού δημοψηφίσματος με το οποίο συνταγματικά παρέχεται η δυνατότητα, εάν συμπληρωθεί ο αριθμός των 120 Βουλευτών να εισαχθεί στην Ολομέλεια της Βουλής και η Βουλή να αποφασίσει για το αν θα πρέπει να ισχύσει αυτός ο συγκεκριμένος νόμος. Αναφέρομαι στη Συμφωνία των Πρεσπών, δεν θα την χαρακτηρίσω, υπερψηφίστηκε.

Δημοσιεύθηκε ως νόμος. Όμως, αυτή η δημοσίευση, κύριε Δραγασάκη, δεν αφαιρεί τη δυνατότητα δημοψηφίσματος, διότι ένα ψηφισμένο νομοσχέδιο διατηρεί αυτή την κατάσταση, το status του ψηφισμένου, επί τριάντα ημέρες, όπως άλλωστε και ο καθηγητής Συνταγματικού Δικαίου κ. Ανδρέας Δημητρόπουλος αναφέρει σε ερμηνείες του Συντάγματος.

Άρα, λοιπόν, καλώ όχι μόνο τους Βουλευτές, οι οποίοι καταψήφισαν τη Συμφωνία των Πρεσπών, αλλά και αυτούς, όλους, που την υπερψήφισαν. Είναι κοινωνικό το ζήτημα, το οποίο έχει προκύψει. Η κοινωνία διαιρείται και επαπειλείται η κοινωνική συνοχή. Θα έλεγα, λοιπόν, ότι χρειάζεται να το σκεφτείτε να εισαχθεί, ούτως ώστε η απόφαση σας να έχει λαϊκή έγκριση. Διότι λειτουργήσατε ερήμην του λαού.

Άρα, λοιπόν, εάν πολιτικά αισθάνεστε τόσο άνετοι και τόσο δυνατοί, ψηφίστε αυτό και υπογράψτε την πρόταση της Χρυσής Αυγής. Διότι, βεβαίως, τα Μέσα Μαζικής Ενημέρωσης την έχουν αποκρύψει. Όμως, όλοι σας την γνωρίζετε και θα ερωτηθείτε όταν έρθει η κρίσιμη στιγμή, από τους ψηφοφόρους σας ο καθένας - άσχετα αν οι ψηφοφόροι σας σας εγκαταλείψουν. Βεβαίως, κάποιοι θα παραμείνουν για δικούς τους λόγους. Για ποιο λόγο δεν μου έδωσες τη δυνατότητα - θα πει ο πολίτης - να πάρω θέση και εγώ σε αυτό, αφού είναι νόμιμο αυτό το δημοψήφισμα. Και επαναλαμβάνω. Είναι κοινωνικό, νομοθετικό, καταλυτικό και με ιδιότητες καταργητικού δημοψηφίσματος.

Καλώ όλους τους Βουλευτές, εκπροσωπώντας τον Λαϊκό Σύνδεσμο-Χρυσή Αυγή, να προσυπογράψουν αυτή την πρόταση δημοψηφίσματος, να μην κωφεύουν, διότι ο λαός ήδη αντιδρά σφόδρα. Συμβαίνουν φαινόμενα, τα οποία είναι καταδικαστέα. Αναμφίβολα. Όμως, δώστε στον λαό τη δυνατότητα να αποφασίσει, διότι, σας διαβεβαιώ, ότι το αποτέλεσμα αυτού του δημοψηφίσματος - γι' αυτό δεν το κάνετε, άλλωστε και δεν προσυπογράφετε - θα είναι μια λαϊκή αρνησικυρία στο κατάπτυστο αυτό σχέδιο νόμου, το οποίο επονομάζεται Συμφωνία των Πρεσπών και κατέστη νόμος του ελληνικού κράτους. Προσωρινά, ελπίζω, διότι η Χρυσή Αυγή θα το καταργήσει.

Σας ευχαριστώ.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών):** Λοιπόν, συνεχίζουμε με τον κύριο Βαρδαλή, Ειδικό Αγορητή του Κομμουνιστικού Κόμματος.

**ΓΕΩΡΓΙΟΣ ΑΜΥΡΑΣ:** Κυρία Πρόεδρε, επί της διαδικασίας.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών):** Πείτε μας, κύριε Αμυρά.

**ΓΕΩΡΓΙΟΣ ΑΜΥΡΑΣ:** Κυρία Πρόεδρε, επειδή είναι πρωτόγνωρες διαδικασίες, σε σχέση με την ύπαρξη ή μη κυβερνητικής πλειοψηφίας, έτσι όπως αποτυπώνεται στις Επιτροπές, θα ήθελα να ρωτήσω και να μας ξεκαθαρίσετε εάν όντως ψηφίζουν τώρα τα κόμματα και αν έχουμε και εμείς – εγώ ως ανεξάρτητος Βουλευτής του ελληνικού Κοινοβουλίου- τη δυνατότητα να ψηφίσουμε, τώρα, επί της Αρχής.

Και δηλώνω την επιφύλαξη μου. Όχι ότι είμαι αρνητικός στο περιεχόμενο, αλλά γιατί θα πρέπει να διασφαλίσουμε ότι δεν θα έρθουν Τροπολογίες συνδεδεμένες με αυτήν την Πράξη Νομοθετικού Περιεχομένου.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών):** Κύριε Αμυρά, υποβάλατε ένα ερώτημα και κάνατε δήλωση. Είστε ανεξάρτητος Βουλευτής. Θα τοποθετηθούν τα κόμματα και μετά θα πάρετε το λόγο.

**ΓΕΩΡΓΙΟΣ ΑΜΥΡΑΣ:** Κυρία Πρόεδρε, σας ερωτώ διαδικαστικά. Υπάρχει ψήφος που μετράει, αυτή τη στιγμή, ή όχι; Αυτό σας ερωτώ.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών):** Κύριε Αμυρά, στην εξέλιξη της Επιτροπής, μετά τους Εισηγητές που ψηφίζουν και λένε τα κόμματα την άποψή τους, μπορεί να δοθεί η δυνατότητα και στους ανεξάρτητους να τοποθετηθούν.

Λοιπόν, ολοκληρώθηκε. Σας το εξήγησα και νωρίτερα, όταν ήρθατε και με ρωτήσατε. Λοιπόν, στην πορεία θα δούμε την εξέλιξη. Συμφωνώ ότι είναι καινούριες διαδικασίες, σε καινούριο τοπίο, με βάση πάντα και τον Κανονισμό –μην το ξεχνάμε.

Παρακαλώ τον κύριο Βαρδαλή να πάρει το λόγο.

 **ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κ.Κ.Ε.):** Ευχαριστώ, κυρία Πρόεδρε.

Η Πράξη Νομοθετικού Περιεχομένου, που κυρώνεται με το νομοσχέδιο που συζητούμε σήμερα, «αντιμετωπίζει» - σε εισαγωγικά- ορισμένα ζητήματα, τα οποία ο Εισηγητής του ΣΥ.ΡΙΖ.Α. τα αποκάλεσε ως «απόνερα της κρίσης που τώρα» –τάχατες- «η Κυβέρνηση προσπαθεί να αντιμετωπίσει». Έτσι έχουν τα πράγματα; Ας τα δούμε ένα-ένα.

Για το πρώτο ζήτημα, αυτό της προσωρινής παράτασης του νόμου Κατσέλη μέχρι τέλους του Φλεβάρη. Κατά τη γνώμη μας, αυτό το ζήτημα – προσέξτε- είναι μια εισαγωγή στο νέο νόμο που ετοιμάζεται και που με αυτόν τον νόμο θα ξεκινήσει ένας νέος κύκλος της Κυβέρνησης και των τραπεζικών ομίλων, με στόχο τη ραγδαία μείωση των «κόκκινων δανείων». Είναι έτσι ή δεν είναι;

Ετοιμάζετε ένα στενό «κορσέ» για την πρώτη κατοικία της λαϊκής οικογένειας. Αναλαμβάνετε να διεκπεραιώσετε και εδώ τη «βρώμικη δουλειά», σε ό,τι αφορά την απαλλαγή των τραπεζών από τα βαρίδια των «κόκκινων δανείων», προκειμένου να βρεθεί ζεστό χρήμα για να χρηματοδοτηθούν - όπως οι ίδιοι λέτε - βιώσιμες επιχειρήσεις και επιχειρηματικοί όμιλοι.

Και για να το κάνετε αυτό και με αποτελεσματικό, μάλιστα, τρόπο, θα ανοίξετε ακόμα περισσότερο τον δρόμο σε μαζικούς πλειστηριασμούς της πρώτης κατοικίας, αφαιρώντας τα όποια εμπόδια είχαν απομείνει μέχρι σήμερα. Θα δώσετε και άλλα εργαλεία σε τράπεζες και funds, ώστε να κλιμακώσουν τους εκβιασμούς στο λαό.

Αυτό που ετοιμάζετε για τις λαϊκές οικογένειες είναι, με λίγα λόγια, ένα τσουνάμι πλειστηριασμών μέχρι το 2021. Μόνο για το 2019, φέτος δηλαδή, οι τράπεζες σχεδιάζουν 40.000 με 50.000 πλειστηριασμούς, με στόχο να φθάσουν τις 130.000, έως το τέλος του 2021.

Μήπως, το Κ.Κ.Ε., κύριε Υπουργέ, κινδυνολογεί; Τα ίδια λέει και η πρόσφατη Έκθεση της Τράπεζας της Ελλάδος - πάνω κάτω- και δίνει το στίγμα για το τι πρόκειται να ακολουθήσει από δω και πέρα. Διαβάζω, σε εισαγωγικά «Η περαιτέρω ταχεία κλιμάκωση των κόκκινων δανείων καθίσταται πλέον καθοριστικής σημασίας, καθώς η επιτυχής αντιμετώπιση του προβλήματος (το τι σημαίνει «επιτυχής αντιμετώπιση του προβλήματος», απαντά η ίδια παρακάτω) θα επιτρέψει στα πιστωτικά ιδρύματα να απελευθερώσουν κεφάλαια, τα οποία θα μπορέσουν να κατευθυνθούν στις πιο δυναμικές και εξωστρεφείς επιχειρήσεις».

Να πιο πρόβλημα, λοιπόν, πάτε να λύσετε, μαζί με τους τραπεζίτες: Να βρεθεί φθηνό, ζεστό χρήμα, για να δανειοδοτηθούν οι επιχειρηματικοί όμιλοι.

Μήπως, όμως, με αυτές τις απόψεις της Τράπεζας της Ελλάδας διαφωνεί η Κυβέρνηση; Μήπως δεν την εκφράζουν;

Σε πρόσφατη συνάντηση της Κυβέρνησης με τους τραπεζίτες - νομίζω ότι ήσασταν εσείς, κύριε Δραγασάκη- και σύμφωνα με την ανακοίνωση που έβγαλε το Υπουργείο, διαπιστώνετε την κοινή σας βούληση για την εντατικοποίηση της συνεργασίας των δύο πλευρών, προκειμένου να επιτευχθεί η μείωση των «κόκκινων δανείων» και χρηματοδότηση της οικονομίας. Αυτά λέτε στην ανακοίνωση, σωστά;

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** *(ομιλεί εκτός μικροφώνου*) Είστε αντίθετοι με αυτό;

**ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κ.Κ.Ε.):** Βεβαίως και είμαστε αντίθετοι. Τι σημαίνει χρηματοδότηση της οικονομίας; Πρακτικά σημαίνει ότι θα δώσετε λεφτά -και γι' αυτό θα πρέπει να καθαρίσετε τα «κόκκινα δάνεια»- στους επιχειρηματικούς ομίλους και όχι στον λαό, φυσικά.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** *(ομιλεί εκτός μικροφώνου)* Και στις μικρές επιχειρήσεις.

**ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κ.Κ.Ε.):** Και στις μικρές; Θα δούμε ποιοι θα τα πάρουν. Έχουμε εμπειρία, άλλωστε, για το ποιοι τα παίρνουν και ποιοι στενάζουν κάτω από την ανάπτυξη της ανταγωνιστικότητας, που όλοι ορκίζεστε. Οι μικροί ή οι μεγάλοι επιχειρηματίες;

Γι' αυτό συμφωνήσατε, άλλωστε, από κοινού, να συγκροτήσετε κοινή ομάδα εργασίας για την προστασία της πρώτης κατοικίας - Έτσι λέτε εσείς. Προσέξτε, γιατί «στις λεπτομέρειες κρύβεται ο διάβολος», όπως λέει ο λαός.

Τι θα πάρετε υπόψη σας; Τα κεφαλαιακά και εποπτικά δεδομένα των τραπεζών.

Επομένως, στον πυρήνα αυτού που η Κυβέρνηση ονομάζει νέο πλαίσιο προστασίας της πρώτης κατοικίας, βρίσκεται η στήριξη των τραπεζικών ομίλων, τίποτα περισσότερο και τίποτα λιγότερο. Τα μέτρα που ετοιμάζεται, καμία σχέση δεν έχουν με την ανακούφιση υπερχρεωμένων λαϊκών νοικοκυριών και δεν επιδιώκουν την προστασία της πρώτης κατοικίας, αλλά την εξυγίανση του χαρτοφυλακίου του τραπεζικού συστήματος.

Ερωτούμε, εμείς και θέλουμε συγκεκριμένη απάντηση: Θα βελτιώσετε τις ελάχιστες προϋποθέσεις που τώρα υπάρχουν, για την όποια προστασία της πρώτης κατοικίας;

Εμείς, λέμε, ξεκάθαρα όχι. Σε αυτό, πρέπει να απαντήσει, όχι μόνον η Κυβέρνηση, αλλά και τα άλλα Κόμματα και να απαντήσετε και με σαφήνεια.

Επίσης, να σημειωθεί, ότι μεγάλο μέρος κόκκινων δανείων, αφορά και ελεύθερους επαγγελματίες και πολύ μικρές επιχειρήσεις, σε ποσοστό περίπου 68%. Σε βάρος και αυτών, θα κλιμακωθούν, οι πλειστηριασμοί και οι κατασχέσεις.

Το μόνο σίγουρο είναι, ότι τα όρια «προστασίας» -η λέξη πάλι σε εισαγωγικά- της πρώτης κατοικίας, θα συρρικνωθούν τόσο σε ό,τι αφορά τις αντικειμενικές τιμές όσο και το ύψος του ετήσιου εισοδήματος των λαϊκών νοικοκυριών. Ήδη έχετε εντείνει στην κρατική καταστολή, ώστε απροκάλυπτα να γίνονται οι πλειστηριασμοί, προβλέποντας ακόμη και την αυτεπάγγελτη δίωξη για αδικήματα, όπως η απειλή και η διατάραξη οικιακής ειρήνης. Αυτά, εσείς τα νομοθετήσατε.

Αυτή είναι η γεύση από την επόμενη μετά-μνημονιακή ημέρα που διαφημίζεται, για τα χιλιάδες λαϊκά νοικοκυριά και για τους αυτοαπασχολούμενους. Ένας νέος γύρος επίθεσης, στρώνοντας το κόκκινο χαλί, στους τραπεζικούς και επιχειρηματικούς ομίλους.

Οι πλειστηριασμοί και οι κατασχέσεις, θα αποτελούν την βασική πλευρά της κανονικότητας που διαφημίζεται ως Κυβέρνηση. Θα αποτελέσουν το οξυγόνο, για την υλοποίηση των σχεδίων για ρευστότητα, διευκολύνσεις και έναν νέο γύρο δανειοδοτήσεων των επιχειρηματικών ομίλων.

Να, γιατί οι εργαζόμενοι δεν πρέπει να εφησυχάζουν. Πρέπει να δυναμώσουν την αλληλεγγύη και την πάλη, ενάντια στους πλειστηριασμούς, τις κατασχέσεις, βάζοντας στο στόχαστρο την πραγματική αιτία, που δεν είναι άλλη, από την στρατηγική του κεφαλαίου, την οποία υπηρετούν, τόσο η Κυβέρνηση, τόσο για τα άλλα Κόμματα της αντιπολίτευσης.

Έρχομαι, τώρα στο δεύτερο ζήτημα, που αντιμετωπίζει «η Πράξη Νομοθετικού Περιεχομένου», δηλαδή, αυτό της παράτασης του μειωμένου συντελεστή Φ.Π.Α. μόνο για πέντε νησιά, με άλλοθι μάλιστα το Προσφυγικό, το οποίο θεωρούμε και απαράδεκτο.

Και το θεωρούμε απαράδεκτο, γιατί το οικονομικό αντιστάθμισμα, ταυτίζεται με την αποδοχή των επικίνδυνων και αντιδραστικών επιλογών της Ε.Ε. που μετατρέπει τα νησιά σε μόνιμο χώρο διπλού εγκλωβισμού προσφύγων και οικονομικών μεταναστών, καταπατώντας τα δικαιώματά τους.

Ο μειωμένος συντελεστής σε όλα τα νησιά, ήταν και είναι ένα δίκαιο αίτημα, που όταν καθιερώθηκε, δεν υπήρχε το Προσφυγικό. Ήταν ένα μέτρο μείωσης των συνεπειών του μεγάλου μεταφορικού κόστους και άλλων δυσμενών παραγόντων, που δυσκολεύαν και δυσκολεύουν τη ζωή των νησιωτών.

Γι' αυτό το Κ.Κ.Ε., πρωτοστάτησε και να συνεχίσει να πρωτοστατεί στους αγώνες και τις νομοθετικές πρωτοβουλίες για μειωμένο συντελεστή Φ.Π.Α. στα είδη λαϊκής κατανάλωσης, στο σύνολο των νησιών του Αιγαίου.

Μάλιστα, καταθέσαμε στο νομοσχέδιο που συζητάμε σήμερα για μια ακόμη φορά, τροπολογία για την διατήρηση του μειωμένου Φ.Π.Α στα νησιά, χωρίς να συνδέεται με το Προσφυγικό, αλλά με τις δυσκολίες της ζωής των νησιωτών.

Βέβαια, εδώ να θυμίσω, ότι στο τρίτο Μνημόνιο της Κυβέρνησης ΣΥ.ΡΙΖ.Α. – ΑΝ.ΕΛ., που παρεμπιπτόντως το ψήφισαν και τα άλλα Κόμματα, υπήρχε δέσμευση για την κατάργηση του μειωμένου συντελεστή Φ.Π.Α. στα νησιά και κατά τη γνώμη μας, όλοι σας έχετε τεράστια ευθύνη γι' αυτό το ζήτημα, γιατί ψηφίσατε το τρίτο μνημόνιο που προβλέπεται μέσα σ’ αυτό.

Όταν το φτιάξατε, ήταν δίκαιο, όταν όμως ψηφίζατε το τρίτο μνημόνιο, τότε;

Πώς θα αναλάβετε την ευθύνη; Το ψηφίσατε και εσείς το τρίτο μνημόνιο.

Σήμερα στα νησιά που έχει καταργηθεί ο μειωμένος συντελεστής Φ.Π.Α, η ακρίβεια έχει φουντώσει συγκριτικά ακόμη και με αυτή της Ηπειρωτικής Ελλάδας, πάνω από 15 με 20%.

Εδώ, όμως, με την Πράξη Νομοθετικού Περιεχομένου, υπάρχει και ένα άλλο ζήτημα και θα ήθελα να το προσέξετε και νομίζω ό,τι το έχει θέσει για κάποιος προηγούμενος Εισηγητής. Προβλέπεται μεν η παράταση του μειωμένου Φ.Π.Α στα πέντε νησιά για ένα εξάμηνο κάθε φορά, όμως, ύστερα από Υπουργική Απόφαση και με την προϋπόθεση, ότι ο μέσος αριθμός των φιλοξενουμένων στα Κέντρα Υποδοχής και Ταυτοποίησης κάθε νησιού κατά το δωδεκάμηνο που προηγείται της έκδοσης της Υπουργικής Απόφασης, να υπερβαίνει την δυνατότητα φιλοξενίας σε ένα νησί. Δείτε, το άρθρο 2, παράγραφος 4Α της Πράξης Νομοθετικού Περιεχομένου. Δηλαδή, στην πράξη, τι λέτε στους κατοίκους αυτών των νησιών; Το έχετε συνειδητοποιήσει;

Αν θέλετε να συνεχιστούν οι μειωμένοι συντελεστές Φ.Π.Α. στο νησί σας, αυτό λέτε, θα πρέπει να συμβιβαστείτε με την πραγματικότητα του διπλού εγκλωβισμού προσφύγων και οικονομικών μεταναστών και μάλιστα να φιλοξενούνται περισσότεροι από τη δυνατότητα φιλοξενίας που έχουν οι αντίστοιχοι χώροι σε κάθε νησί. Ε, αυτό, λέτε.

Το ανάποδο λέτε; Μάλλον, δεν διαβάζεται καλά τότε.

Εάν πραγματικά θέλετε να αντισταθμιστούν οι συνέπειες που δυσκολεύουν τη ζωή των νησιωτών, τότε καλούμε την Κυβέρνηση να αποδεχθεί την τροπολογία που έχουμε καταθέσει και όλα τα άλλα Κόμματα, να την ψηφίσετε.

Τέλος, σε ό,τι αφορά το Μεταφορικό Ισοδύναμο, είναι χωρίς αντίκρισμα, γιατί σε καμία περίπτωση δεν αντικαθιστά τις απώλειες που κουβεντιάζαμε προηγούμενα, που έχουν οι κάτοικοι και οι επισκέπτες των νησιών.

Με βάση τα παραπάνω, αλλά και την ανάγκη, έστω και αυτά τα λίγα και σε περιορισμένο χρόνο που «αντιμετωπίζονται», όπως αντιμετωπίζονται με την Πράξη Νομοθετικού Περιεχομένου, εμείς θα ψηφίσουμε «παρών».

Σας ευχαριστώ πολύ, κυρία Πρόεδρε.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών):** Το λόγο έχει ο κ. Κατσίκης.

**ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των Ανεξαρτήτων Ελλήνων):** Σας ευχαριστώ πολύ, κυρία Πρόεδρε.

Κύριοι συνάδελφοι, θα προχωρήσω αρχικά σε ένα σχόλιο, το οποίο θεωρώ, ότι είναι ενδεικτικό της κοινοβουλευτικής στάσης που έχουν κρατήσει οι Ανεξάρτητοι Έλληνες κατά τα τελευταία χρόνια. Εξαρχής, δηλώσαμε και αυτό πράττουμε, πως οποιαδήποτε ρύθμιση λειτουργεί προς όφελος των πολιτών, από εμάς θα τύχει υποστήριξης.

Θέλω να καταστήσω, λοιπόν, σαφές, πως οι άξονες στείρας αντιπαράθεσης, δεν θα ευδοκιμήσουν με την συνδρομή των Ανεξάρτητων Ελλήνων. Δηλαδή, από όσο παρακολούθησα εδώ μέσα σ’ αυτή την αίθουσα, δεν τολμάει συνάδελφος εύκολα να πει, ότι αρνούμαι την παράταση της μείωσης στα πέντε νησιά. Δεν τολμά συνάδελφος να πει, ότι αρνούμαι την εφαρμογή του Μεταφορικού Ισοδύναμου. Δεν τολμάει συνάδελφος να πει, ότι αρνούμαι την παράταση του νόμου Κατσέλη, βελτιωμένος όπως είναι με το νόμο Σταθάκη, προκειμένου να προστατέψουμε τις κατοικίες των δανειοληπτών. Όμως, τι κάνετε, κύριοι συνάδελφοι; Λέτε, επιφυλάσσομαι και δεν ψηφίζεται. Που την πάτε, λοιπόν, τη δουλειά;

Στο να δημιουργηθεί -μέσα στην αίθουσα- μια αντίληψη ότι το νομοσχέδιο δύσκολα θα περάσει, θα δυσκολέψουμε ίσως το ρόλο της κυρίας Προέδρου, η οποία θα πρέπει να βρει τρόπους για την λήξη αυτής της συνεδρίασης με ένα αποτέλεσμα επιθυμητό και επιδιωκόμενο, και εσείς, λοιπόν, θα επί-χαίρετε, διότι δημιουργήσατε ως αντιπολίτευση σε θέματα κοινωνικής πολιτικής, ένα πρόβλημα στην Επιτροπή, το οποίο θα αποτελέσει παρακωλυτικό εμπόδιο, για την εισαγωγή της Κύρωσης στην Ολομέλεια.

Εγώ, λοιπόν, δεν συντάσσομαι με τέτοιες τακτικές, δεν συμφωνώ με τέτοιες πολιτικές, δεν θα ακολουθήσω την λογική της στείρας αντιπαράθεσης και αφού πω εκ των προτέρων, ότι θα στηρίξουμε αυτή την κύρωση και στην Επιτροπή και θα την υπερψηφίσουμε και στην Ολομέλεια για να λήξει αυτή η συζήτηση και να σταματήσει αυτή η ανερμάτιστη αντιπολιτευτική τακτική, τουλάχιστον εδώ σήμερα σ' αυτή την αίθουσα, θα συνεχίσω και να πω ότι εμείς δεν θα γίνουμε, κύριοι συνάδελφοι, ποτέ κατακριτές καλών πραγμάτων, διότι, αυτή ήταν ανέκαθεν η στάση μας, την οποία και τηρούμε και τιμούμε.

Η υποστήριξη, επομένως, από μέρους μας του σημερινού σχεδίου νόμου του Υπουργείου Οικονομίας και Ανάπτυξης με το οποίο και κυρώνεται η πράξη νομοθετικού περιεχομένου για την πρόταση του νόμου Κατσέλη, την παράταση, όπως είπα, των μειωμένων συντελεστών Φ.Π.Α στα νησιά και την επέκταση του μεταφορικού ισοδύναμου, αποδεικνύει για μια ακόμα φορά πως πρόθεσή μας δεν υπήρξε ποτέ η αμετροεπής και ατελέσφορη κριτική.

Γι' αυτό, λοιπόν, θεωρώ αδιανόητο να ακουστούν σε αυτή την αίθουσα αντιρρήσεις στην πρόταση για την παράταση ισχύος των μειωμένων συντελεστών Φ.Π.Α στα πέντε νησιά του Αιγαίου, τη Λέσβο, τη Σάμο, τη Χίο, την Κω και τη Λέρο τα οποία χρόνια τώρα έχουν κληθεί να επωμιστούν το κύριο βάρος αυτής της πρωτόγνωρης μεταναστευτικής κρίσης.

Επειδή, κύριοι συνάδελφοι, έγιναν σχόλια για την κατάργηση του μειωμένου συντελεστή στα νησιά, και αυτά τα σχόλια βρήκαν και τους Ανεξάρτητους Έλληνες σε θέση ευθύνης για αυτή την άσκηση πολιτικής που κατήργησε το μειωμένο συντελεστή Φ.Π.Α στα νησιά του Ανατολικού Αιγαίου, και επειδή οι Ανεξάρτητοι Έλληνες μέχρι πρότινος συγκυβερνούσαν με τον ΣΥΡΙΖΑ και συνδιαμόρφωναν κοινή πολιτική αντιμετώπισης των επιβεβλημένων κανόνων των δανειστών μας και της τρόικας, θέλω να αποκαταστήσω λιγάκι, σε κάποια σημεία επιτρέψτε μου, την αλήθεια, αναφορικά με την ευθύνη της κατάργησης της μείωσης συντελεστή του Φ.Π.Α στα νησιά.

Να σας πω, ότι εάν πραγματικά θέλετε να μην διαστρεβλώνουμε την αλήθεια, θα πρέπει να την μοιραστούμε όλοι μαζί αυτή την ευθύνη, κύριοι συνάδελφοι, η οποία ίσως βαρύνει περισσότερο εσάς τους συναδέλφους της Ν.Δ. και του ΠΑ.ΣΟ.Κ.. Όταν στο δεύτερο μνημόνιο, το οποίο ήταν αποτέλεσμα δικής σας πολιτικής πράξης, ανεγράφετο στους όρους του μνημονίου ότι όταν ζητήσει η τρόικα την μείωση των συντελεστών θα μπορούσε και να την επιβάλει. Όταν, λοιπόν, το 2012 την περίοδο εκείνη, ανακινήθηκε ένα τέτοιο θέμα, για να θυμηθούμε πριν λίγα χρόνια γινόταν, τότε αυτό προκάλεσε την εκδήλωση αντίδρασης 19 Βουλευτών: Του Λαϊκού Ορθοδόξου Συναγερμού, της Ν.Δ. και του ΠΑ.ΣΟ.Κ..

Επιτρέψτε μου να αναφέρω ότι από το ΠΑ.ΣΟ.Κ. ήταν ο κ. Κρεμαστινός , από τη Ν.Δ. ήταν ο κ. Κεδίκογλου και ο κ. Βρούτσης, οι οποίοι με ερώτηση προς τον κ. Βενιζέλο, διαμαρτυρήθηκαν για το ενδεχόμενο μείωσης του συντελεστή, άρα υπήρχε από τότε το ενδεχόμενο, διότι υπήρχε ως όρος δεύτερου μνημονίου και μάλιστα, απείλησαν με παραίτηση. Αν μοιραστούμε, λοιπόν, την ευθύνη της κατάργησης της μείωσης συντελεστή, εγώ δεν λέω ότι ωραιοποιώ την κατάσταση σε ό,τι μας αφορά, παρότι κληθήκαμε να διαχειριστούμε εκείνα που μας κληροδοτήσατε, ωστόσο όμως, ας είμαστε ειλικρινείς.

Προς απάντηση, δε, όσων επέκριναν στο παρελθόν την περίοδο παράτασης των μειωμένων συντελεστών του Φ.Π.Α στα νησιά, όπως είπα και προηγουμένως ακούγοντας τα σχόλια, πως δήθεν είναι ασπιρίνη χωρίς ουσιαστικό όφελος, θέλω να υπογραμμίσω από αυτό το Βήμα, κύριοι συνάδελφοι, πως η εν λόγω πρόταση, δεν εισάγεται αποσπασματικά αλλά αποτελεί μέρος ενός συνολικότερου πολιτικού σχεδιασμού που τίθεται πλέον, σε εφαρμογή με μεγαλύτερη ευελιξία από ό,τι στο παρελθόν, συνεπεία της ανάκτησης της οικονομικής κυριαρχίας και αυτονομίας που έχει πλέον η χώρα.

Μέσω του παρόντος σχεδίου νόμου, η παράταση της ισχύος αυτής για έξι ακόμα μήνες αποτελεί πράγματι μια έμπρακτη υποστήριξη στην οικονομική δραστηριότητα που επιχειρείται με μεγάλες δυσκολίες στα νησιά αυτά και εξυπηρετεί με βεβαιότητα το γενικό και το δημόσιο συμφέρον. Πιστεύω, δε, πώς οποιαδήποτε άλλη πολιτική απόπειρα άσκησης κριτικής με εμφανή στόχο την εξυπηρέτηση μιας κοντόφθαλμης μικροπολιτικής σκοπιμότητας είναι καταδικαστέα στην συνείδηση των πόλεων.

Το ίδιο ισχύει και για τη δίμηνη παράταση προστασίας της πρώτης κατοικίας. Μέσω της προτεινόμενης παράτασης, οι δανειολήπτες θα μπορούν μέχρι τις 28 Φεβρουαρίου να υποβάλλουν στα Ειρηνοδικεία πρόταση εκκαθάρισης και σχέδιο διευθέτησης των οφειλών τους ζητώντας να εξαιρεθεί από την εκποίηση η κύρια κατοικία τους. Τα «κόκκινα» δάνεια πρέπει να κατηγοριοποιηθούν και η στόχευση των πλειστηριασμών πρέπει να ακολουθήσει μια άλλη λογική με στόχο την προστασία των ελληνικών νοικοκυριών, αυτό είναι γνωστό τοις πάση.

Προτεραιότητα πρέπει να δοθεί στα μεγάλα δάνεια και δη σε αυτά που σχετίζονται με δανειολήπτες που διαφεύγουν της πληρωμής είτε με νομιμοφανείς, είτε παράνομους τρόπους παρότι έχουν τη δυνατότητα να αποπληρώσουν τα χρέη τους. Αυτό, φαίνεται εξάλλου και από τα στοιχεία της Ένωσης Ελληνικών Τραπεζών, βάσει των οποίων η πρώτη κατοικία καταλαμβάνει κατά ανώτατο μόλις το 1/4 των «κόκκινων» δανείων.

Σε κάθε περίπτωση, πρέπει επιτέλους να διαχωριστούν οι στρατηγικοί κακοπληρωτές από τους οικονομικά ασθενέστερους πολίτες, τους ανέργους, τους χαμηλόμισθους και τους συνταξιούχους, ενώ παράλληλα, τα τραπεζικά ιδρύματα οφείλουν να αναλάβουν τον κοινωνικό ρόλο που τους αναλογεί, να έρθουν σε επαφή με οφειλέτες που βρίσκονται στο νόμο Κατσέλη και να προχωρήσουν σε γενναία «κουρέματα», προκειμένου να αποσυμφορηθεί τη λίστα των μη εξυπηρετούμενων δανείων.

Θετικά, βλέπουμε τέλος, την επέκταση του μεταφορικού ισοδύναμου όπως αυτή προβλέπεται στην υπό κύρωση Πράξη Νομοθετικού Περιεχομένου. Γίνεται ένα ακόμα βήμα ώστε να αμβλυνθεί το ψηλότερο κόστος της θαλάσσιας μεταφοράς σε σχέση με την χερσαία όπως αυτό μετακυλίεται στις τιμές των προϊόντων, των αγαθών και των υπηρεσιών που καλείται ο νησιώτης και ο επισκέπτης να πληρώνει.

Μέσω της προτεινόμενης εφαρμογής ενισχύονται περαιτέρω τα μέτρα οικονομικής στήριξης των απομακρυσμένων από την ενδοχώρα περιοχών της επικράτειας, ενός νόμου που λειτουργεί ως αντίμετρο στις πρακτικές δυσκολίες των πολιτών και στηρίζει τα εισοδήματα των νοικοκυριών και των επαγγελματιών της νησιωτικής χώρας.

Η εναρμόνιση, εξάλλου, της ακτοπλοϊκής μετακίνησης επιβατών και εμπορευμάτων από και προς τα νησιά σε σχέση με το κόστος των χερσαίων μετακινήσεων έχει στόχο να εξισορροπήσει τις αρνητικές συνέπειες της νησιωτικότητας στο σύνολό της στο πλαίσιο μιας δικαιότερης κοινωνικής πολιτικής σύμφωνα με το ν.4551/2018.

Καταληκτικά, κυρία Πρόεδρε, θα ήθελα να επαναλάβω πως η υπερψήφιση των διατάξεων που περιλαμβάνονται στο παρόν νομοσχέδιο του Υπουργείου Οικονομικών είναι ένας τους Ανεξάρτητους Έλληνες μια πολιτική απόφαση αυτονόητη και κοινωνικά δίκαιη.

Σας ευχαριστώ.

Σε αυτό το σημείο έγινε η β΄ ανάγνωση των καταλόγων των μελών των Επιτροπών.

Από την Ειδική Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ. Αποστόλου Ευάγγελος, Γκαρά Αναστασία, Δρίτσας Θεόδωρος, Ζεϊμπέκ Χουσεΐν, Γεωργία Γεννιά, Θεοφύλακτος Ιωάννης, Κωστοπαναγιώτου Ηλίας, Καματερός Ηλίας, Καραγιάννης Ιωάννης, Καρακώστα Εύη, Καραναστάσης Απόστολος, Τόσκας Νικόλαος, Καφαντάρη Χαρά, Κουρουμπλής Παναγιώτης, Ουρσουζίδης Γεώργιος, Παπαδόπουλος Νικόλαος, Πρατσόλης Αναστάσιος, Πάλλης Γεώργιος, Σιμορέλης Χρήστος, Μορφίδης Κωνσταντίνος, Παπαηλιού Γεώργιος, Στέφος Ιωάννης, Μπαξεβανάκης Δημήτριος, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Δήμας Χρίστος, Κατσανιώτης Ανδρέας, Κατσαφάδος Κωνσταντίνος, Κόνσολας Εμμανουήλ, Κυριαζίδης Δημήτριος, Μπουκώρος Χρήστος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Καρράς Γεώργιος-Δημήτριος, Κεγκέρογλου Βασίλειος, Τζελέπης Μιχαήλ, Ζαρούλια Ελένη, Παναγιώταρος Ηλίας, Σαχινίδης Ιωάννης, Παφίλης Αθανάσιος, Γεωργιάδης Μάριος, Αμυράς Γεώργιος και Μίχος Νικόλαος.

Από την Ειδική Διαρκή Επιτροπή Οικονομικών Υποθέσεων παρόντες ήταν οι Βουλευτές κ.κ. Χρήστος Αντωνίου, Ευαγγελία Βαγιωνάκη, Σωκράτης Βαρδάκης, Δημήτρης Βέττας, Δημήτρης Γάκης, Μαρία Θελερίτη, Αφροδίτη Θεοπεφτάτου, Ιωαννέτα Καββαδία, Αϊχάν Καρά Γιουσούφ, Χρήστος Μαντάς, Δημήτριος Μάρδας, Θεοδώρα Μεγαλοοικονόμου, Αλέξανδρος Μεϊκόπουλος, Αθανάσιος Μιχελής, Ιωάννης Μιχελογιαννάκης, Μάκης Μπαλαούρας, Κωνσταντίνος Μπάρκας, Χρήστος Μπγιάλας, Αθανάσιος Παπαδόπουλος, Ανδρέας Ριζούλης, Γιάννης Σηφάκης, Θεοδώρα Τζάκρη, Αλέξανδρος Τριανταφυλλίδης, Γεώργιος Ψυχογιός, Γεώργιος Τσόγκας, Απόστολος Βεσυρόπουλος, Γεώργιος Βλάχος, Θεοχάρης (Χάρης) Θεοχάρης, Γεώργιος Καρασμάνης, Βασίλειος Γιόγιακας, Χρήστος Σταϊκούρας, Δημήτριος Σταμάτης, Ιωάννης Τραγάκης, Κωνσταντίνος Τσιάρας, Θεόδωρος Φορτσάκης, Κωνσταντίνος Χατζηδάκης, Ιωάννης Κουτσούκος, Ανδρέας Λοβέρδος, Κωνσταντίνος Σκανδαλίδης, Γεώργιος Γερμενής, Ιωάννης Αϊβατίδης, Χρήστος Παππάς, Αθανάσιος Βαρδαλής, Κωνσταντίνος Κατσίκης, Δημήτριος Καβαδέλλας, Γεώργιος Αμυράς και Αθανάσιος Θεοχαρόπουλος.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ευχαριστούμε.

Το λόγο έχει ο κ. Γεωργιάδης.

**ΜΑΡΙΟΣ ΓΕΩΡΓΙΑΔΗΣ (Ειδικός Αγορητής της Ένωσης Κεντρώων):** Ευχαριστώ πολύ, κυρία Πρόεδρε.

Κύριε Αντιπρόεδρε, κυρίες και κύριοι συνάδελφοι, η πράξη νομοθετικού περιεχομένου της κύρωσης, για την οποία συζητάμε σήμερα, περιλαμβάνει τρεις ρυθμίσεις, που πραγματικά πιστεύω ότι κανείς και από καμία πλευρά εγείρει αντιρρήσεις - τουλάχιστον, απ’ το δημοκρατικό τόξο απ’ το οποίο προερχόμαστε κι εμείς στην Ένωση Κέντρων. Ωστόσο, πρέπει, να πούμε ότι υπάρχουν και τεράστιες ευθύνες της Κυβέρνησης ΣΥ.ΡΙΖ.Α. - και μέχρι πρότινος ΣΥ.ΡΙΖ.Α. – ΑΝ.ΕΛ., διότι μαζί συγκυβερνούσαν αυτά τα τελευταία τέσσερα χρόνια - για την αβελτηρία και τα τραγικά λάθη, που έχουν κάνει, κυρίως, στα ζητήματα των κόκκινων δανείων.

Ξεκινάω με το πρώτο κομμάτι της ρύθμισης για τη λεγόμενη παράταση της δυνατότητας εξαίρεσης της κύριας κατοικίας από τη ρευστοποίηση προς σήμερα. Είναι, πραγματικά, αυτό που λέμε «κάποτε έπρεπε, να γίνει» και κάποτε πρέπει, να γίνει, αλλά θα πρέπει, να γίνει ουσιαστικά κι αυτό που κάνουμε σήμερα είναι «μια σταγόνα στον ωκεανό» - θετική μεν αλλά πολύ μικρή δε.

Γι’ άλλη μια φορά περίμενε η Κυβέρνηση στο παρά πέντε, για ν’ αποφασίσει μια προσωρινή λύση, ενώ είχατε στη διάθεσή σας 48 μήνες, εάν υπολογίσουμε ότι κλείσατε 4 χρόνια ως Κυβέρνηση από τον Ιανουάριο του 2015 χωρίς να πάρετε κάποια σοβαρή πρωτοβουλία και να κάνετε μια ολοκληρωμένη προσπάθεια του συγκεκριμένου προβλήματος και, πραγματικά, σπρώχνατε με την αδράνειά σας τις τράπεζες στο πέλμα.

Αποδεικνύεται από στοιχεία ότι από την πρώτη κιόλας στιγμή που ήρθατε στην κυβέρνηση, με τις αποφάσεις που είχατε, καταστρέψατε, κυριολεκτικά, το μοναδικό μέσο χρηματοδότησης της οικονομίας που θα μπορούσε, να βοηθήσει, να εισέλθει σε αναπτυξιακή τροχιά η χώρα μας. Πέρα από την άφρονα πολιτική του πρώτου εξαμήνου του 2015, τα capital controls ανάγκασαν τους πολίτες, να μην επισκέπτονται τις τράπεζες, για να κάνουν κάποια κατάθεση - όποιο περιθώριο είχαν για καταθέσεις.

Με τις συμφωνίες του υπογράψατε ως Κυβέρνηση στο πλαίσιο της τρίτης ανακεφαλαιοποίησης το καλοκαίρι του 2015, οι επιπτώσεις αυτής της ανακεφαλαιοποίησης ήταν οι εξής: Οι τράπεζες μείωσαν το δίκτυο και το προσωπικό τους σε έκταση, πράγμα που ήταν πρωτοφανές σε ευρωπαϊκά δεδομένα. Υποχρεώθηκαν, να εκποιήσουν κερδοφόρες θυγατρικές στο εξωτερικό και στο εσωτερικό και υποχρεώθηκαν, να αφελληνιστούν τόσο σε επίπεδο μετοχών όσο και σε επίπεδο μελών Δ,Σ... Για δε την πορεία των μετοχών τους στο χρηματιστήριο να πούμε ότι μόνο τους 6 τελευταίους μήνες οι 5 εμπορικές τράπεζες έχουν χάσει πάνω απ’ 55% της συνολικής τους αξίας. Ποτέ στο πρόσφατο παρελθόν ένας κλάδος δεν έχει υποστεί τόσο μεγάλη απαξίωση σε τόσο μικρό χρονικό διάστημα.

Σύμφωνα με την έκθεση της Ευρωπαϊκής Επιτροπής, η χώρα μας εξακολουθεί, να κατέχει το υψηλότερο ποσοστό των κόκκινων δανείων, πάνω από 45% σε σύνολο 186 δισεκατομμυρίων ευρώ. Εκτός από τις οικονομικές συνέπειες που έχουν τα μη εξυπηρετούμενα δάνεια σε μια οικονομία, το πρόβλημα αυτό αποτελεί το βασικό εμπόδιο στην ολοκλήρωση της τραπεζικής ένωσης, με αποτέλεσμα οι χώρες του βορρά να τονίζουν ότι δεν μπορούν, ν’ αποδεχθούν την πανευρωπαϊκή εγγύηση των καταθέσεων, εάν προηγουμένως δεν περιοριστούν δραστικά τα κόκκινα δάνεια των ελληνικών τραπεζών.

Δυστυχώς, η μόνη πλευρά που δεν αντιλαμβάνεται ότι τα μη εξυπηρετούμενα δάνεια αποτελούν μεγάλη πρόκληση για την κοινωνία, την οικονομία, αλλά και τις τράπεζες είναι η Κυβέρνησή σας. Κατά συνέπεια, σήμερα οι τράπεζες μόνες τους, πραγματικά, μόνες τους και χωρίς κάποιο κρατικό σχέδιο ή συμπαράσταση καλούνται, να κάνουν έναν πραγματικό άθλο και θα σας πω, ποιος είναι αυτός. Πρέπει, να μειώσουν τα μη εξυπηρετούμενα δάνεια από 45% σε μονοψήφια ποσοστά μέχρι το 2022, χωρίς να εμφανίσουν ζημίες.

Καταλαβαίνετε, πόσο δύσκολο έργο έχουν, γιατί είναι απλές επιχειρήσεις, είναι το σύστημα που συντηρεί το επιχειρείν και μετατρέπει τις αδρανείς αποταμιεύσεις σε ανάπτυξη. Όμως, η πρόκληση αυτή δεν αφορά μόνο στις τράπεζες. Αφορά εξίσου τα ελληνικά νοικοκυριά και τις ελληνικές επιχειρήσεις, που επίσης βρίσκονται αβοήθητες από την Κυβέρνηση ενώπιον γενικευμένων πιέσεων για τις ρυθμίσεις των οφειλών τους.

Αντίθετα, η Κυβέρνηση τα μόνα μέτρα που σκέφτηκε μέχρι σήμερα, ήταν η αυστηρή τιμωρία των απλών πολιτών, όταν πλησιάζουν σε κάποια γραφεία συμβολαιογράφων και οι ηλεκτρονικοί πλειστηριασμοί, που απλά επιταχύνουν τις κατασχέσεις. Σύμφωνα με τα στοιχεία από τις τράπεζες ο αριθμός των κατασχέσεων θ’ αυξηθεί στις 25.000 για το 2019 από 20.000 το 2018, ενώ το 2020 προβλέπεται να φτάσουν τις 35.000 και το 2021 τις 40.000. Αυτοί οι μεγάλοι αριθμοί, προφανώς, σημαίνουν ότι οι πλειστηριασμοί δεν θ’ αφορούν μόνο σε στρατηγικούς κακοπληρωτές, που άλλωστε κανένας δεν πιέζεται να τους αναζητήσει, αλλά κυρίως νοικοκυριά με χαμηλά ισοδύναμα και πολίτες της μεσαίας τάξης, που είναι μόνιμα στο στόχαστρο της Κυβέρνησης ΣΥ.ΡΙΖ.Α. – ΑΝ.ΕΛ..

Ακούμε για «bad bank», για «κουρέματα», αλλά περισσότερος χρόνος για ανάπαυση δεν υπάρχει. Οι διαφημιζόμενες δήθεν «διαπραγματεύσεις» με την Τρόικα, το κουαρτέτο τους θεσμούς και τους τραπεζίτες πρέπει κάποτε, να τελειώσουν και να παρουσιάσετε, επιτέλους, ως Κυβέρνηση κάποιες προτάσεις για την επίλυση του προβλήματος σε γενικότερο επίπεδο και όχι σε τόσο πρόσκαιρο και με παράταση μόνο 2-0 σ’ ένα πρόβλημα, που ταλανίζει την κοινωνία μας εδώ και πάρα πολλά χρόνια.

Προχωράμε τώρα στις υπόλοιπες ρυθμίσεις, τη δεύτερη και την τρίτη που αφορά στην παράταση των μειωμένων συντελεστών Φ.Π.Α. στη Λέσβο, τη Χίο, τη Σάμο και την Κω, το οποίο αποτελεί ένα μέτρο, που επίσης θεωρώ ότι όλα τα Κόμματα θα το στηρίξουν. Δεν υπάρχει αμφιβολία ότι οι κάτοικοι των νησιών αυτών έχουν επωμιστεί απ’ το 2016 το σύνολο σχεδόν του δυσβάσταχτο βάρους της προσφυγικής και μεταναστευτικής κρίσης και κρίνεται λογικό και απαραίτητο, να ενισχυθούν οι τοπικές οικονομίες και οι κοινωνίες. Όμως, η Κυβέρνηση ως «ευχαριστώ» όλων αυτών των προβλημάτων τους δίνει το ελάχιστο, που προσφέρει μερικά «ψίχουλα», όπως το λεγόμενο μεταφορικό ισοδύναμο που σίγουρα δεν αποτελούν σοβαρή επίλυση των προβλημάτων της νησιωτικότητας.

Άλλωστε, δεν υπάρχει καμία ένδειξη ή απόδειξη για άξια λόγου θετική επίπτωση στο διαθέσιμο εισόδημα των νησιωτών, ούτε ότι θα μειωθεί ουσιαστικά η τιμή των καυσίμων στα νησιά ή το κόστος στην εμπορευματική κίνηση. Οπότε μιλάμε για κάποια ελάχιστα ευρώ για καύσιμα και εισιτήρια, που έπειτα από λίγο καιρό το πιο πιθανό είναι, να χαθούν κι αυτά με κάποιες νέες «εμπνεύσεις» που μπορεί, να έρθουν από την Κυβέρνηση γι’ αυξήσεις σε άλλα προϊόντα ή υπηρεσίες. Ας μην ξεχνάμε ότι ο Φ.Π.Α στα νησιά ήταν 13%, αλλά μετά την καταστροφική διαπραγμάτευση του πρώτου εξαμήνου του 2015 και το 3ο μνημόνιο η Κυβέρνηση ΣΥ.ΡΙΖ.Α. – ΑΝ.ΕΛ. δέχτηκε την αύξηση αυτή, να την κάνει στο 24%.

Πέρα απ’ αυτό οι εικόνες ντροπής που έχουν ταξιδέψει σε όλο τον κόσμο κι εκθέτουν διεθνώς τη χώρα μας ακυρώνουν στην πράξη το δήθεν «κοινωνικό πρόσωπο», που υποστηρίζει ότι διαθέτει η Κυβέρνηση.

Συμπερασματικά και τελειώνοντας, παρά το ότι οι ρυθμίσεις αυτές δεν αρκούν - και ξαναλέω ότι είναι πάρα πολύ λίγα μπροστά σ’ αυτά, που μπορούμε, να προσφέρουμε - εμείς θα τις στηρίξουμε ως Ένωση Κεντρώων με την ελπίδα ότι κάποια στιγμή αυτή η Κυβέρνηση ή η επόμενη θα φέρει ολοκληρωμένα μέτρα και λύσεις.

Ευχαριστώ πολύ.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών):** Μάλιστα.

Τελείωσαν τώρα οι τοποθετήσεις Εισηγητών κι Αγορητών. Πάμε στους βουλευτές.

Το λόγο έχει ο κ. Αθανασίου για 5 λεπτά.

**ΧΑΡΑΛΑΜΠΟΣ ΑΘΑΝΑΣΙΟΥ:** Ευχαριστώ, κυρία Πρόεδρε.

Καταρχάς, θα ήθελα, να υπενθυμίσω ή να κάνω γνωστό στους συναδέλφους που δεν είναι από νησιά, ότι η ρήτρα για τη μείωση των μειωμένων συντελεστών Φ.Π.Α. στα νησιά μας, αλλά και όχι μόνο στα νησιά έχει καθιερωθεί απ’ το 2006 με οδηγία του Ευρωπαϊκού Κοινοβουλίου, την 112. Σας τη διαβάζω, για να καταλάβετε πως έχει όλο το πλαίσιο και πώς λειτούργησε τόσα χρόνια.

Η Ε.Ε. με την οδηγία αυτή επιτρέπει στην Ελλάδα, να εφαρμόζει στους Νομούς Λέσβου, Χίου, Σάμου, Δωδεκανήσου, Κυκλάδων και στα νησιά Θάσος, Βόρειες Σποράδες, Σαμοθράκη και Σκύρο χαμηλότερους συντελεστές έως 30% από τους αντίστοιχους συντελεστές που εφαρμόζονται στην ηπειρωτική Ελλάδα μέχρι τη θέσπιση του οριστικού καθεστώτος Φ.Π.Α.. Αυτό μας το λέει το άρθρο 120 της οδηγίας και δεν είναι μόνο για τα νησιά, αλλά υπάρχουν κι άλλες ιδιαιτερότητες σε περιοχές, που αναλυτικά αναφέρονται. Αυτά τα πράγματα θα τα πούμε στην Ολομέλεια και δε χρειάζεται, να τα λέμε τώρα.

Το καθεστώς αυτό, κυρίες και κύριοι συνάδελφοι, τηρήθηκε μέχρι το 2015 που ανέλαβε την ευθύνη της διακυβέρνησης της χώρας ο ΣΥΡΙΖΑ και οι ΑΝΕΛ. Γιατί το λέω αυτό; Διότι πράγματι υπήρξαν τότε σκληρές διαπραγματεύσεις με τους εταίρους μας. Το 2013 και το 2014, δύο φορές η τρόικα και συγκεκριμένα ο Πωλ Τόμσεν ο εκπρόσωπος του Διεθνούς Νομισματικού Ταμείου πίεζε την κυβέρνησή μας τότε, την κυβέρνηση της Ν.Δ., να καταργήσει αυτούς τους συντελεστές και τις δύο φορές το αρνηθήκαμε, γι' αυτό ακριβώς δεν πέρασε ποτέ. Αυτό έγινε με διάταξη δική σας, με το ν. 4334/2015, χωρίς να κάνετε καμιά σοβαρή διαπραγμάτευση να μην καταργηθούν οι συντελεστές.

Είπε ο Εισηγητής του ΣΥΡΙΖΑ κάτι και με εκπλήσσει διότι το έχω πει κατ' επανάληψη, πάνω στο θέμα αυτό που συζητήσαμε πολλές φορές στις άλλες Επιτροπές, αλλά και στην Ολομέλεια. Λέει ότι αυτό, το συμφώνησε η κυβέρνηση Σαμαρά. Εγώ θα ήθελα εξάλλου να μου πει, το προκάλεσε και άλλη φορά, πότε το συμφώνησε και δεν το γνωρίζουμε; Επικαλέστηκαν, ότι το συμφώνησε ο κ. Χαρδούβελης με το e-mail Χαρδούβελη. Το e-mail Χαρδούβελη, κύριε Αντιπρόεδρε, κύριε Υπουργέ, το έχω καταθέσει πάρα πολλές φορές στη Βουλή και θα το ξανακαταθέσουμε και πάλι. Στο e-mail Χαρδούβελη γίνεται μια διαπραγμάτευση, όσον αφορά την αύξηση του συντελεστή του Φ.Π.Α για τα ξενοδοχεία για να ταυτιστεί με την εστίαση. Σε καμία διάταξη του δεν αναφέρεται η μείωση των συντελεστών για τα νησιά. Συνεπώς θα πρέπει να είμαστε λίγο πιο προσεκτικοί και να ενημερώνουμε τη Βουλή σωστά γιατί μας ακούει και ο ελληνικός λαός. Εσείς το κάνατε αυτό με το ν.4334/2015.

Το δεύτερο επιχείρημα που ακούστηκε, είναι ότι «Τον ν.4334/2015 δεν τον ψηφίσατε και εσείς;». Φυσικά τον ψηφίσαμε. Γιατί όμως τον ψηφίσαμε; Το είπε και ο Εισηγητής μας το είπε και ο Εισηγητής του Κ.Κ.Ε.. Να το εξηγήσω. Διότι εμείς τότε θέλαμε να μείνει η χώρα στο ευρώ και την ευρωζώνη. Φέρανε τη διάταξη σε ένα άρθρο, ήταν όλο το νομοσχέδιο σε ένα άρθρο, είχε και άλλα, αλλά εν πάση περιπτώσει. Σε αυτό το άρθρο, υπήρχαν πολλές παράγραφοι. Μια από τις παραγράφους έλεγε για τη μείωση του Φ.Π.Α.. Πήγα εγώ προσωπικά με την έγκριση του Κόμματός μου στον κ. Τσακαλώτο, ο οποίος μπορεί να σας το βεβαιώσει και του είπα «γιατί δεν τους ‘πάτε τη διάταξη αυτή, ούτως ώστε»… Την είχατε σε μια παράγραφο, ενός άρθρου, τη διάταξη αυτή. Λέμε, βγάλτε την, κάντε την ένα αυτοτελές άρθρο, που γίνεται. Όπως ξέρετε, σύμφωνα με τον Κανονισμό της Βουλής, δεν επιτρέπεται να διασπάται στη ψήφισή του ένα άρθρο και να ψηφίζονται οι παράγραφοι. Ψηφίζεται ολόκληρο το άρθρο ή όχι. Δεν το έκαναν. Έπρεπε, λοιπόν, να σταθμίσουμε την ευθύνη που είχαμε, έτσι κάνουμε εμείς, πιστεύοντας για το καλό της Πατρίδας, ότι έπρεπε να μείνουμε στην ευρωζώνη. Ψηφίσαμε το μείζον, μέσα στο μείζον ήταν και το….. Αυτός είναι ο λόγος κυρίες και κύριοι συνάδελφοι, που ψηφίστηκε η διάταξη αυτή. Τα πολλά θα τα πούμε στην Ολομέλεια.

Τώρα θα μπω στο άλλο θέμα, ότι η διάταξη αυτή την οποία φέρατε είναι πολύ πονηρή και το λέω αυτό, το εντόπισε και ο Εισηγητής του Κ.Κ.Ε.. Βάλατε μια ρήτρα στην Πράξη Νομοθετικού Περιεχομένου, η οποία δεν υπήρχε στις προηγούμενες παρατάσεις. Ποια είναι η ρήτρα αυτή. Την διαβάζω. «Γίνονται μειωμένοι οι συντελεστές Φ.Π.Α., εφόσον» αυτό δεν υπήρχε πουθενά στις προηγούμενες παρατάσεις «ο μέσος αριθμός των φιλοξενουμένων στα κέντρα υποδοχής και ταυτοποίησης κάθε νησιού, κατά το δωδεκάμηνο που προηγείται της έκδοσης της απόφασης, όπως υπολογίζεται σύμφωνα με την επόμενη παράγραφο, υπερβαίνει τη δυναμικότητα φιλοξενίας» προσέξτε, όχι του συνόλου των μεταναστών στην Ελλάδα, όπως ειπώθηκε εδώ, αλλά κάθε νησιού, δηλαδή ανα νησί, «όπως αυτή προσδιορίζεται από την πράξη σύστασης κάθε κέντρου». Έρχομαι, λοιπόν και λέω εγώ. Αυτή τη στιγμή, σημερινά δεδομένα, από τη Μυτιλήνη, στις 31 Ιανουαρίου του 2019. Υπάρχουν 6.918. Εγώ δεν θα πω ότι θα μειωθούν αύριο, κατά ένας, αν και το ανέφερε ο κ. Κόνσολας, αν μειωθούν κατά εκατό, κατά διακόσιους, δεν θα έχουμε Φ.Π.Α μειωμένο; Είναι σαφές.

Κύριε Πάλλη, κάντε συνδυασμό και διαβάστε τις παραγράφους, πηγαίντε στην παρ. 4Α και θα σας λήξει η απορία. «Επαφίονται οι προσδιορισμοί σε ένα όργανο στο οποίο μετέχουν και Ευρωπαίοι που δεν καθορίζονται τα κριτήρια που θα γίνεται». Δεν ξέρω αν είναι σκόπιμο ή όχι, μπορεί να είναι και μια αβλεψία, να μην το προσέξατε, αλλά αυτή είναι η πραγματικότητα. Προηγείται δε ο νόμος 4587/2018, ο οποίος λέει ότι «δεν αρκεί να είναι μόνο στα κέντρα υποδοχής και ταυτοποίησης, αλλά μπορεί», για πρώτη φορά μπαίνει και αυτό, «να μισθώνονται δωμάτια, διαμερίσματα εκτός των hot spot». Συνεπώς, αντιλαμβάνεστε πόσο μπορεί να αυξηθεί αυτός ο αριθμός. Άρα, λοιπόν, είναι μια διάταξη, η οποία θα δεσμεύει όχι μόνο εσάς, αλλά και τις επόμενες κυβερνήσεις, και την δικιά μας, που οσονούπω έρχεται. Και άλλα πολλά στοιχεία θα τα πούμε, γιατί δεν έχει γίνει τίποτα, κυρία Πρόεδρε. Αυτή τη στιγμή είναι δραματική η κατάσταση στο νησί και θα τα πούμε όλα στην Ολομέλεια. Ευχαριστώ πολύ.

**ΧΑΡΑ ΚΑΦΑΝΤΑΡΗ(Προεδρεύουσα της Επιτροπής):** Το λόγο έχει ο κ. Καματερός.

**ΗΛΙΑΣ ΚΑΜΑΤΕΡΟΣ:** Κυρίες και κύριοι συνάδελφοι, παρακολουθούμε σήμερα, αυτό που θα ζήσουμε τους επόμενους μήνες στη Βουλή. Την τακτική της Αντιπολίτευσης, απέναντι στα θετικά μέτρα που θα έρχονται συνέχεια για να ψηφίσουμε στη Βουλή. Ένα καθαρό τακτικισμό είτε λόγω διαδικασιών, προβλημάτων, αιτιάσεων και τα λοιπά και επί της ουσίας, οι τοποθετήσεις τους θα είναι ή υποβάθμισης των θετικών μέτρων ή υπερβολής είτε μαξιμαλιστικά αιτήματα και τα ακούμε τώρα από αυτά τα Κόμματα, κύρια, που κυβέρνησαν, που τόσο καιρό τι έκαναν;

Για να είμαι συγκεκριμένος, πάνω στα ζητήματα που μπήκαν και συζητάμε και σήμερα. Να σας πουν κριτική για το Φ.Π.Α. στα νησιά. Είναι χαρακτηριστικό, ότι ο αγαπητός φίλος, Εισηγητής και συμπατριώτης της Ν.Δ., ο κ. Μάνος Κόνσολας, ανέφερε δύο, τρεις φορές, ότι ήταν το μόνο αναπτυξιακό μέτρο νησιωτικής πολιτικής που υπήρχε ως τα τώρα. Τι μεγαλύτερη ομολογία! Ποια ήταν η νησιωτική τους πολιτική; Ο Φ.Π.Α.. Και έριξαν όλα τα λεφτά πάλι στη διατήρηση του Φ.Π.Α.. Και όπως έχασαν σε όλα τα άλλα θα χάσουν και σε αυτό. Γιατί ναι μεν δεν είναι σωστό, ούτε εμείς το θέλαμε να συνδεθεί η διατήρηση του Φ.Π.Α στα πέντε νησιά με το Προσφυγικό, ποιος θα το ήθελε; Ναι δεν είναι σωστό, αλλά πρέπει να το δούμε μέσα σε ποια πλαίσια έγινε αυτή η συμφωνία και κάτω από τις απαιτήσεις των εταίρων, τις απαράδεκτες, που από το 2015 επέμεναν στη μείωση των συντελεστών Φ.Π.Α.. Και μη μας λένε τώρα, ότι αυτοί αντιστάθηκαν και δεν θα το έκαναν, γιατί δεν έκλεισε η αξιολόγησή τους και ξέρουμε πως θα έκλεινε και εάν θα συμπεριλάμβανε την κατάργηση των μειωμένων συντελεστών Φ.Π.Α. στα νησιά ή όχι. Όπως, επίσης, ξέρουμε πολύ καλά ότι αν ήταν αυτοί θα καταργούταν μια διά παντός, άπαξ, και όχι με τον τρόπο που εμείς «πετύχαμε» το 2015 και μετά με τις παρατάσεις για να το κρατάμε ζωντανό, έστω και στα πέντε νησιά, έστω και με αυτή εδώ τη σύνδεση. Θα την πατήσουν και σε αυτό, όπως την πάτησαν. Επειδή επένδυαν στην αποτυχία να μην καταργηθούν, να μειωθούν οι συντάξεις, έλεγαν. Τώρα λένε για το αφορολόγητο, λένε για τον Φ.Π.Α.. Σε όλα από εδώ και πέρα θα έχουν ήττες, αλλά δεν λένε να το καταλάβουν.

Και όσον αφορά για το αν το ήθελαν οι δανειστές ή όχι, αν το είπε η κυβέρνηση, ας τελειώνουμε επιτέλους με αυτό το παραμύθι. Δεν σας πείθει το ότι η τελευταία, η εκτός από αυτή τώρα που ψηφίζουμε, παράταση του Φ.Π.Α, του μειωμένου συντελεστή, στα νησιά παραλίγο διακινδυνεύσαμε να χάσουμε τη δόση των 6 δις από την Ε.Ε., επειδή η Γερμανία έβαζε βέτο να βρεθεί αντίμετρο για 25 εκατ., τα οποία θα επέφερε ο Φ.Π.Α αν αυξανόταν; Ούτε αυτό σας πείθει, για να σταματήσετε πια αυτό το τροπάριο ότι ο ΣΥΡΙΖΑ επέβαλε τους μειωμένους συντελεστές Φ.Π.Α;

Αλλά όπως είπα και πριν, ήταν το μοναδικό μέτρο που υπήρχε και επάνω σε αυτό επενδύατε. Όταν εμείς μιλάγαμε για νησιωτική πολιτική, εσείς ήσασταν αρνητικοί. Όταν μιλάγαμε για μεταφορικό ισοδύναμο, λέγατε ότι αυτό δεν μπορεί να εφαρμοστεί γιατί είναι μεγάλο το κόστος. Το έλεγαν και στελέχη σας. Όταν ο Πρωθυπουργός εξήγγειλε το 2016 την νησιωτική πολιτική στην Νίσυρο, εσείς λέγατε ότι ήταν απλά λόγια. Σήμερα όμως ζούμε το μεταφορικό ισοδύναμο και όταν άρχισε να εφαρμόζεται και αυτό προσπαθήσατε να το υποβαθμίσετε. Το οποίο τι κάνει; Έχει μείωση εισιτηρίων στους επιβάτες γύρω στο 40% και παραπάνω. Πότε το κάνατε εσείς; Και μέσα σε κρίση.

 Έχει μείωση της μεταφοράς των εμπορευμάτων πάνω από 50%. Το σκεφτήκατε ποτέ ότι μπορούσε να γίνει; Και έχει αρχίσει τώρα να εφαρμόζεται πιλοτικά στα καύσιμα σε όλα τα νησιά. Τολμήσατε ποτέ να το αγγίξετε αυτό εδώ το θέμα της τιμής των καυσίμων στα νησιά;

Και μια απάντηση σε όσους λένε, ότι ξέρετε το μεταφορικό ισοδύναμο τελικά δεν δίνει και τίποτα. Πέρα από αυτά που είπα, λένε το επιχείρημα ότι στα εμπορεύματα ξέρετε, δεν έχει και πολύ μεγάλο όφελος, γιατί τελικά 0,10 λεπτά ή 15 είναι η τιμή στο κιλό, στις συσκευασίες των προϊόντων και τα λοιπά.

Επιτρέψτε μου εδώ να σας πω, αφού είναι έτσι γιατί οι τιμές στα νησιά μέχρι τώρα είναι τόσο μεγαλύτερες από τις τιμές στην υπόλοιπη Ελλάδα; Και όταν ρωτάγαμε τόσο καιρό μας λέγαμε φταίνε οι μεταφορές. Τώρα λοιπόν που οι μεταφορές έχουν εξισωθεί τι θα λέτε; Για να δούμε.

Και πώς εξηγείται σε νησιά που έχουμε Φ.Π.Α μειωμένο, σε αυτά τα πέντε νησιά, αγαπητοί συνάδελφοι, εξηγείστε μου εσείς πως οι τιμές είναι μεγαλύτερες από νησιά τα οποία έχουν αυξημένο Φ.Π.Α.

Αρά, μήπως το πρόβλημα είναι γενικότερο;

**ΧΑΡΑΛΑΜΠΟΣ ΑΘΑΝΑΣΙΟΥ:** Διότι oι έδρες των μεγάλων εταιρειών είναι στην Αθήνα. Τα μεγάλα σουπερμάρκετ δεν έχουν έδρες στην Αθήνα;

**ΗΛΙΑΣ ΚΑΜΑΤΕΡΟΣ:** Λοιπόν, άρα το πρόβλημα είναι πολύ γενικότερο. Πρέπει να δούμε συνολικά το πλαίσιο των μέτρων για την νησιωτική πολιτική και των οικονομικών πέρα από τον άλλων που έχουν παρθεί αλλά δεν έχω χρόνο να αναφέρω, για την υγεία, για την παιδεία, που όλα έχουν βελτιωθεί. Έχουν βελτιωθεί, δεν έχουν λυθεί. Έχουμε προβλήματα και γι’ αυτό απευθύνομαι στους Υπουργούς.

 Και τελειώνω με αυτό, κύρια Πρόεδρε. Το πρόβλημά μας κ. Υπουργέ και κυρία Υφυπουργέ, δεν είναι το τι λέει η αντιπολίτευση. Ο κόσμος το καταλαβαίνει, έχει δει τη διαφορά στα νησιά και μας κρίνει. Όμως το πρόβλημα μας είμαστε εμείς. Είναι οι καθυστερήσεις μας σε κάποια ζητήματα που θα μπορούσαμε να τα είχαμε λύσει. Και κυρίως στα ζητήματα οικονομικής ανακούφισης μέσω των φορολογικών μέτρων στους νησιώτες.

Λυπάμαι που η κυρία υφυπουργός, η κυρία Παπανάτσιου, τα ακούει για δεύτερη ή τρίτη φορά από εμένα, τυχαίνει να είναι αυτή όταν συζητάμε νομοσχέδια, αλλά έχουμε καθυστερήσει σε κάποια πράγματα.

 Το επαναλαμβάνω, δεν δικαιολογείται να πληρώνει Φ.Π.Α στο Καστελόριζο υψηλότερο από την Κω. Δεν δικαιολογείται να πληρώνουμε ΕΝΦΙΑ νησιά με έναν κάτοικο ή με πέντε κάτοικους ή με 25 κατοίκους και δεν νοείται να μην προχωρά το πλαίσιο των οικονομικών μέτρων που εξήγγειλε ο Υπουργός στη Νίσυρο.

 Με αυτά πρέπει να αναμετρηθούμε και όχι με την Αντιπολίτευση την οποία την έχει κρίνει ο λαός και την κρίνει.

Ευχαριστώ.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών):** Τον λόγο έχει, ο κ. Καρράς.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κυρία Πρόεδρε, γεννιέται ένας προβληματισμός με το προοίμιο της πράξης νομοθετικού περιεχομένου, το οποίο έρχεται προς κύρωση σήμερα.

Ξέρουμε όλοι ότι η πράξη νομοθετικού περιεχομένου είναι μια εξαιρετική διαδικασία. Είναι μια διαδικασία η οποία υποκαθιστά την λειτουργία της Βουλής σε εξαιρετικές και απρόβλεπτες ανάγκες προς ρύθμιση θέματος που δεν επιδέχεται αναβολή.

Έχει λοιπόν δύο κριτήρια, την πρόκληση ανάγκης άμεσης και την ανάγκη ρύθμισης.

 Διερωτώμεθα, λοιπόν, ο γνωστός νόμος για προστασία των υπερχρεωμένων νοικοκυριών, 2010 έναρξη εφαρμογής, 2015 ο περίφημος νόμος Σταθάκη, ο οποίος αυστηροποίησε τις προϋποθέσεις. 2018 το καλοκαίρι, θα μου επιτρέψει ο κ. Αντιπρόεδρος να ονομάσω «νόμος Δραγασάκη» τις τροποποιήσεις που κάνατε. Και εσείς επιτρέψτε μου, επί τω χειρότερων, βάλαμε τους εγγυητές στο καλάθι. Διότι βάλατε τους εγγυητές να τσακώνονται με τους πρωτοφειλέτες, σας το θυμίζω αυτό. Δεύτερον, επιβάλλατε τόκους υπερημερίας σε εκείνους που απορρίπτονται από τα ειρηνοδικεία. Τα θυμάστε, κ. Υπουργέ.

Και ερχόμαστε σήμερα και μιλάμε στις 31/12 του 2018 ότι είναι απρόβλεπτη ανάγκη. Το ερώτημα είναι εύλογο κατά την άποψή μου, δεν θα μπορούσαν να έχουν ρυθμιστεί τα ζητήματα αυτά κατά τη διάρκεια του φθινοπώρου ή του καλοκαιριού;

Και ξέρετε γιατί το λέω αυτό; Γιατί υποτίθεται ότι εξαγγέλλεται συνεχώς ένας καινούργιος νόμος προστασίας της πρώτης κατοικίας, του οποίου δεν ξέρουμε καν το περίγραμμα. Το δίμηνο αυτό το οποίο έχει φέρει η πράξη νομοθετικού περιεχομένου θα αποδειχθεί ανεπαρκές και παράλληλα θα τίθενται θέματα και μιλώ πλέον με λογική γνώσης ότι θα τίθενται θέματα ότι δεν θα επιτυγχάνονται οι στόχοι της μείωσης των κόκκινων δανείων και δεν ξέρω, δεν κάνω πρόβλεψη, δεν επιδιώκω να κάνω πρόβλεψη για την τύχη ποιο θα είναι το ζήτημα και των κατοικιών και των τραπεζών.

Είμαι υποχρεωμένος λοιπόν να πω κάτι ότι επειδή έκανα μια κακή κριτική, μια αυστηρή κριτική κύριε Υπουργέ, στο νομοθέτημα, τουλάχιστον τη μεταβατική διάταξη που ζήτησε ο συνάδελφός μου, ο κ. Κεγκέρογλου, σε σχέση με τις απορριφθείσες αιτήσεις από το νόμο, επειδή ο (χ) δεν πρόλαβε, ο (ψ) δεν ήξερε να συγκεντρώσει όλα τα δικαιολογητικά, μην τους αποκλείσουμε το δικαίωμα με μια νέα μεταβατική ρύθμιση να επανέλθουν.

 Είναι πάγια αρχή, το γνωρίζετε, ότι ουδείς υποχρεούται στα αδύνατα. Θα πρέπει λοιπόν να τους δώσουμε στους ανθρώπους αυτούς το δικαίωμα να επανεξεταστούν οι υποθέσεις τους με χαμηλό κόστος.

Δεύτερο ζήτημα το οποίο βεβαίως τίθεται και εδώ ίσως διαφωνήσετε, ακόμα δεν είδα κύριε Δραγασάκη την συνεισφορά του δημόσιου αν έχει καταβληθεί. Την απόφαση την είδα, τα αποτελέσματα δεν είδα. Και την έχουν αποδεχθεί και οι συνάδελφοί μου στην κοινοβουλευτική ομάδα της Δημοκρατικής Συμπαράταξης.

Βεβαίως η πλειοψηφία δεν την αποδέχτηκε, κατά την συνταγματική αναθεώρηση να γίνει πλέον ρητή η υποχρέωση προστασίας της πρώτης κατοικίας, του άρθρου 21, παράγραφος 4, να προστεθεί ότι ειδικός νόμος καθορίζει τα της προστασίας και της στέγασης των αδυνάμων και ανήμπορων.Και εκεί να βάλουμε, κύριε Δραγάσακη, νομίζω εγώ ότι είναι σωστό, να βάλουμε και τη συνεισφορά του δημόσιου.

Θυμάστε ψάχναμε εκείνα τα 200 εκατ. να βρούμε που είχανε πάει, τα οποία δεν δόθηκαν ποτέ. Αν αυτά είχαν εντοπιστεί θα είχαν ανακουφίσει τουλάχιστον δέκα χιλιάδες οικογένειες από την ταλαιπωρία του κόκκινων δανείων.

Για να μην μακρηγορώ λοιπόν, αυτά θα συζητηθούν την ώρα τους με το νέο νόμο. Αλλά απλώς αυτή τη στιγμή κ. Πρόεδρε τα αναφέρω, γιατί τα θεωρώ κρίσιμα. Βεβαίως, για το Φ.Π.Α στα νησιά νομίζω ότι δεν πρέπει να εξαρτηθεί από τις ροές ή τον αριθμό της φιλοξενίας των προσφύγων ή μεταναστών, διότι είναι ένα επισφαλές κριτήριο.

Οικονομικά το κριτήριο αυτό και με δεδομένο το προηγούμενο εξάμηνο την εμπλοκή πάρα πολλών παραγόντων για να βγάλουν συμπέρασμα, τον κίνδυνο τροποποίησης της γνωστής συμφωνίας Ευρωπαϊκής Ένωσης - Τουρκίας κάποια στιγμή είτε να εφαρμοστεί -αυτό θα είναι ευχής έργον- ή να καταρρεύσει. Αν εφαρμοστεί, βεβαίως, θα αναιρεθεί το ζήτημα του μειωμένου ΦΠΑ στα νησιά, οπότε πλέον αποδεικνύεται η σύνδεσή του με το προσφυγικό και μεταναστευτικό ζήτημα.

Το μεταφορικό ισοδύναμο δεν υπάρχει αμφιβολία, ήμουν εισηγητής στο νομοσχέδιο, το υποστήριξα και το ψηφίσαμε εμείς τότε και όσο το σκέφτομαι για το ζήτημα της Κρήτης -δεν είναι βέβαια εδώ ο αρμόδιος Υπουργός γιατί είναι του Υπουργείου Ναυτιλίας- ενέχει μία αδικία. Το λέω γιατί άκουσα προηγουμένως την εξαίρεση -τη θυμάμαι- ότι στη Λευκάδα πάει αυτοκίνητο, γίνεται χερσαία μεταφορά, στην Εύβοια γίνεται χερσαία μεταφορά. Στην Κρήτη τουλάχιστον τα δύο τρίτα της απόστασης από το κέντρο, γίνεται με θαλάσσια μεταφορά. Ανεξάρτητα, λοιπόν, αν η Κρήτη έχει μία έκταση μεγάλη, από την ώρα που φεύγει το πλοίο να μεταφέρει τα εμπορεύματά ή τους επιβάτες στην Κρήτη, η όποια απόσταση που διανύεται με τη θαλάσσια οδό, είναι διπλάσια της χερσαίας, αν υπολογίσουμε ότι ξεκινάει από τα Χανιά κάνεις και φτάνει στην Ιεράπετρα. Νομίζω, λοιπόν, ότι και αυτό θα πρέπει να το δούμε.

Δεν είναι αντικείμενα, κύριε Πρόεδρε, ουσιαστικά της πράξης νομοθετικού περιεχομένου, είναι όμως αντικείμενα μιας ευρύτερης συζήτησης και προκάλεσε το ενδιαφέρον μου να μιλήσω σήμερα και ένα δημοσίευμα που βλέπω μία προσπάθεια, κύριε Αντιπρόεδρε, των τραπεζών να επαναφέρουν το θέμα ότι για όλα φταίνε οι στρατηγικοί κακοπληρωτές. Δεν είναι όλοι στρατηγικοί κακοπληρωτές. Αυτό εξυπηρετεί κάποιους άλλους, οι οποίοι θέλουν να εισπράξουν περισσότερα. Μην το κάνουμε λοιπόν και ευαγγέλιο.

Ευχαριστώ, κύριε Πρόεδρε.

**ΧΡΗΣΤΟΣ ΜΑΝΤΑΣ (Προεδρεύων των Επιτροπών):** Ευχαριστούμε.

Το λόγο έχει ο κ. Σεβαστάκης.

**ΔΗΜΗΤΡΙΟΣ ΣΕΒΑΣΤΑΚΗΣ:** Κύριε Πρόεδρε, εγώ δεν είμαι μέλος της Επιτροπής. Θα ήθελα να μείνω σε ορισμένα σημεία που είναι επίδικα και μονοπωλούν και το ενδιαφέρον των τοποθετήσεων των συναδέλφων.

Το πρώτο είναι ότι το καθεστώς του μειωμένου ΦΠΑ είναι προφανές ότι η λογική λέει ότι πρέπει να συνδεθεί με το μεταφορικό ισοδύναμο, το πιο θετικό, το πιο προωθημένο μέτρο που δεν έχει βρει ακόμα, δεν έχει εκλαϊκευθεί και δεν έχει καταληφθεί από την αγορά και από την καθημερινή πράξη. Εντούτοις έχει πολύ μεγάλες δυνατότητες αναπτυξιακές, κατά την προσωπική μου γνώμη και είναι ένα μέτρο που θα βρει σιγά-σιγά την πλήρη εφαρμογή του και την κατανόηση του από τον κόσμο και στην καθημερινή συναλλαγή και στην ετήσια ανακεφαλαίωση της δαπάνης μεταφοράς.

Για το μειωμένο καθεστώς ΦΠΑ είναι προβληματική και, κατά τη γνώμη μου, πολιτικά μαχητή η σύνδεση με την προσφυγική διάσταση, με την προσφυγική κρίση. Τα νησιά δεν αναζητούν τέτοιες ισοδυναμίες. Τα νησιά αναζητούν άλλης τάξεως βοήθειες και συνδρομές από το κέντρο και ακριβώς γιατί η προσφυγική κρίση έχει και κοινωνικά και πολιτισμικά χαρακτηριστικά, όχι μόνο δηλαδή ποσοτικά ή οικονομικά, θα έλεγα, λοιπόν, ότι η σύνδεση αυτή παραμένει, κατά την προσωπική μου γνώμη, προβληματική.

Εντούτοις για πάρα πολλούς επιχειρηματίες, για συναλλασσόμενους το καθεστώς του μειωμένου ΦΠΑ είναι ένα αγαθό. Είναι μία πολύ σημαντική βοήθεια, ακόμα και αν σχετίζεται με το επιχειρηματικό κέρδος, που δίνει τη δυνατότητα μεγαλύτερης επιχειρηματικής αντοχής στα νησιά. Θα έλεγα ότι το τεκμηριωτικό κέλυφος παρ’ όλο που έχουμε καταφέρει με τις επάλληλες επέκτασεις του καθεστώτος να το διατηρήσουμε, παρ’ όλο που όλοι πρόβλεπαν ότι θα αίρονταν, νομίζω ότι η προσπάθεια της Κυβέρνησης έχει τελεσφορήσει. Έχουμε μπροστά μας το στρατήγημα της ανάκτησης αυτού του μέτρου για όλο το νησιωτικό χώρο. Εξάλλου και στην επερχόμενη Συνταγματική αναθεώρηση η έννοια της νησιωτικότητας ανακτά νομίζω ένα τελείως διαφορετικό περιεχόμενο ή τουλάχιστον αυτή είναι η πρόθεση.

Ως προς το ζήτημα της προστασίας, θα έλεγα ότι την προστασία της πρώτης και μοναδικής κατοικίας, είναι μία ειδική ποιότητα. Είναι προστασία μιας ειδικής ποιότητας που έχει η έννοια της εστίας στην Ελλάδα. Ξέρουμε πολύ καλά ότι η έννοια της εστίας στην Ελλάδα είναι πάρα πολύ διαδεδομένη, είναι σύμφυτη με τα ηγεμονικά χαρακτηριστικά που είχε η ανάπτυξη ειδικά το μεταπόλεμο. Συνδέεται το σπίτι με την οντότητα την κοινωνική του πολίτη και με αυτή την έννοια, η υπεράσπιση της πρώτης και μοναδικής κατοικίας, είναι ένα πολύ μεγάλο στοίχημα και ένα πολιτικό επίδικο.

Θα έλεγα όμως ότι όπως άνομα, ανορθολογικά, έγινε η πιστωτική επέκταση των τραπεζών την δεκαετία 1990-2000 και 2000-2010, όπου έγινε μία πιστωτική επέκταση οποία δεν άκουγε την αγορά, δεν ζύγιζε την αγορά, τις δυνατότητες, τα προφίλ του πολίτη, τώρα αναγκαστικά οι τράπεζες από αυτή την εκτατική και οριζόντια πιστωτική επέκταση πρέπει να αλλάξουν τεχνοτροπία, να ζυγίσουν, να τεκμηριώσουν, να διακρίνουν και να κατηγοριοποιήσουν τα προφίλ του χρέους. Το χρέος του πολίτη δεν είναι ποσοτικό, έχει ποιοτικά χαρακτηριστικά και με αυτή την έννοια ο πιστωτικός εξορθολογισμός και για να βοηθηθεί το προφίλ των τραπεζών, αλλά και για να βοηθηθεί πρωτίστως ο πολίτης, πρέπει να έχει πολύ ζυγισμένα και πολύ ουσιαστικά χαρακτηριστικά. Είναι τεχνικά πάρα πολύ δύσκολο νομίζω, αλλά αξίζει τον κόπο σε αυτή την Κυβέρνηση να δώσει αυτή τη μάχη του πιστωτικού εξορθολογισμού που και θα «πρασινίσει» τις τράπεζες, κυρίως θα απαλλάξει και θα αποφορτίσει τον πολίτη και από το δυσβάστακτο βάρος, ενδεχομένως και από την έννοια της οικονομικής απειλής.

Αυτές τις σκέψεις έχω. Θα τοποθετηθώ στην Ολομέλεια εκτενέστερα. Νομίζω ότι τα νομοσχέδια αυτής της κατεύθυνσης δείχνουν και πόσο αναγκαία ήταν η εμπιστοσύνη στην Κυβέρνηση. Υπάρχει μεγάλο περιθώριο νομοθετικής παραγωγής και, κύριε Αντιπρόεδρε και με την πολιτική σας παιδεία μπορεί την οικονομία να την βοηθήστε να βρει τα πιο ισχυρά πολιτικά χαρακτηριστικά που ούτως ή άλλως έχει, να φύγει, δηλαδή, από τον οικονομισμό και να πάει στον πολιτικό στοχασμό. Ευχαριστώ.

**ΧΡΗΣΤΟΣ ΜΑΝΤΑΣ (Προεδρεύων των Επιτροπών):** Ευχαριστούμε, κύριε Σεβαστάκη.

Το λόγο έχει ο κ. Γάκης.

**ΔΗΜΗΤΡΙΟΣ ΓΑΚΗΣ:** Ευχαριστώ, κύριε Πρόεδρε. Αγαπητοί συνάδελφοι, το νομοσχέδιο που συζητάμε σήμερα και αφορά την κύρωση της πράξης νομοθετικού περιεχομένου για τους μειωμένους συντελεστές ΦΠΑ στα 5 νησιά που βιώνουν πιο έντονα το μεταναστευτικό πρόβλημα στο Αιγαίο, τη Λέσβο, δηλαδή, τη Χίο, τη Σάμο, την Κω και τη Λέρο, τα νησιά μας που σηκώνουν το μεγάλο βάρος στις νέες συνθήκες που διαμορφώθηκαν στην Ευρώπη, δεν είναι απλά μία κοινοβουλευτική πράξη ευθύνης απέναντι στους νησιώτες. Μας δίνεται σήμερα η ευκαιρία να συζητήσουμε ώριμα, με χαμηλούς τόνους, με δημιουργική αντιπαράθεση, ένα ζήτημα που είναι αποδεκτό από όλους και να αφήσουμε την πόλωση και την αντιπαράθεση, που αυτές τις μέρες ζούμε, στο περιθώριο, για να μπορέσουμε να έχουμε παραγωγικά αποτελέσματα. Δείχνει ακόμα ότι με αυτή τη διάταξη για την επέκταση του μεταφορικού ισοδύναμου στον Αη Στράτη, τη συνέπεια με την οποία η Κυβέρνηση εφαρμόζει δράσεις νησιωτικότητας στην επίλυση των προβλημάτων των νησιωτών, προσηλωμένη στο στόχο μας για την ανάπτυξη και προοπτική του αρχιπελάγους.

Θα ήθελα εδώ να επαναφέρω μία πρόταση που κατά περιόδους έχω καταθέσει ότι είναι μία ευκαιρία, κύριε Αντιπρόεδρε, να ακουστεί ότι είναι ζητούμενο για τους νησιώτες να μην μείνουμε μόνο στην εφαρμογή του μεταφορικού ισοδύναμου στις ακτοπλοϊκές συγκοινωνίες, αλλά αυτό να επεκταθεί, χωρίς οικονομικό κόστος και στις αεροπορικές συγκοινωνίες.

 Ό,τι, δηλαδή, δικαιούται ένας πολίτης των νησιών που μετακινείται με το καράβι προς την χερσαία Ελλάδα να το δικαιούται ισόποσο, χωρίς επιβάρυνση, δηλαδή, του προϋπολογισμού και ένας πολίτης που χρησιμοποιεί τις αεροπορικές συγκοινωνίες, γιατί κυρίως με αυτό τον τρόπο μετακινούνται σήμερα.

 Στεκόμαστε, λοιπόν, με ευθύνη μπροστά στους ακρίτες, χωρίς επικοινωνιακές κορόνες και ανέξοδες μικροπολιτικές υποσχέσεις, όπως κάνει η αντιπολίτευση. Για τους συμπολίτες μας στο Αιγαίο οι μειωμένοι συντελεστές Φ.Π.Α αποτελούν ένα ζήτημα ουσίας που συνδέεται με δυναμικό τρόπο με την καθημερινότητα τους και την τοπική οικονομία.

 Σ' αυτό το πλαίσιο η κυβέρνηση, λειτουργώντας με γρήγορα αντανακλαστικά ανταποκρίνεται στο σύνθετο αυτό ζήτημα κάθε φορά που χρειάζεται με τον πιο κατάλληλο τρόπο. Θέλω να πω με αυτό ότι σήμερα επαναφέρουμε την παράταση της εξαίρεσης της κατάργησης των μειωμένων συντελεστών Φ.Π.Α σε εκείνα τα νησιά που υπάρχει πραγματικός λόγος και ας μην μηδενίζουμε τη χρήση του μεταναστευτικού προβλήματος που επηρεάζει τις τοπικές κοινωνίες.

 Ανανεώνουμε, λοιπόν, την παράταση ισχύος με τους μειωμένους συντελεστές Φ.Π.Α στα πέντε νησιά του Ανατολικού Αιγαίου, στέλνοντας ταυτόχρονα ένα ηχηρό μήνυμα σε όλους ότι είμαστε αποφασισμένοι να ασκήσουμε πολιτική κοινωνικής συνοχής και βιώσιμης οικονομικής ανάπτυξης στα νησιά μας με παραγωγικό και ανταποδοτικό για την κοινωνία τρόπο.

 Θέλω να θυμίσω εδώ, τρεις μόνο περιπτώσεις, ότι από το 2010 φορείς αλλά και πρώην βουλευτές της Ν.Δ. που μεταφέρθηκαν σε άλλα κόμματα, με ερώτησή τους, που υπέγραψε και ο κ. Βρούτσης με τίτλο «εν κινδύνω οι μειωμένοι συντελεστές Φ.Π.Α», το 2012 βουλευτής της Ν.Δ. αποχώρησε από τη Ν.Δ. και δεν ψήφισε το μνημόνιο γιατί διαμορφώνονταν η απόφαση κατάργησης των διαφοροποιημένων συντελεστών Φ.Π.Α. και επίσης, το Περιφερειακό Συμβούλιο Νοτίου Αιγαίου στις 3/4/2012 επίσης έβαζε θέματα κατάργησης των μειωμένων συντελεστών Φ.Π.Α.. Άρα η κατάργηση των μειωμένων συντελεστών Φ.Π.Α είναι ένα πρόβλημα που απασχολεί τις τοπικές κοινωνίες από το 2010. Έρχεται, επανέρχεται με διάφορους τρόπους καλυμμένους ή όχι μέχρι που ήρθε το 2015 και με την αιτιολογία που οι άλλοι μπορούν να βάζουν υπογράφτηκε ή αποφασίστηκε η κατάργηση των μειωμένων συντελεστών Φ.Π.Α σχεδόν από όλες τις πολιτικές δυνάμεις στο όνομα του ότι περνούσαμε μια πολύ δύσκολη οικονομική και κοινωνική κρίση, γι' αυτό ακριβώς το λόγο και προχωρήσαμε σε αυτή την απόφαση.

 Οι διατάξεις, κυρίες και κύριοι συνάδελφοι, που επεξεργαζόμαστε σήμερα αποτελούν έναν ακόμη κρίκο στην αλυσίδα των θετικών δράσεων που με συνέπεια υλοποιούμε με την πολιτική μας. Αντίθετα η Ν.Δ. μένει προσκολλημένη στη λογική της δικής της αντιαναπτυξιακής και αντικοινωνικής διαχείρισης των πραγμάτων, όπως έκανε στη διάρκεια της κρίσης οδηγώντας τη χώρα στο αδιέξοδο και αφήνοντας τους νησιώτες στην τυχαιότητα των επιλογών της.

 Επιγραμματικά θέλω να σημειώσω ορισμένες από τις δράσεις και τα έργα που υλοποιούμε για τη νησιωτική χώρα όλα αυτά τα χρόνια που έχουμε αναλάβει τη διακυβέρνηση της χώρας που επιβεβαιώνουν όλα όσα προηγουμένως είπα. Είναι τα ειδικά αναπτυξιακά προγράμματα για την ενίσχυση των Περιφερειών του Βορείου και το Νοτίου Αιγαίου προϋπολογισμού δεκάδων εκατομμυρίων ευρώ, είναι τα λιμενικά έργα και η ενίσχυση των ενεργειακών υποδομών στα νησιά μας, είναι οι δράσεις του Φιλόδημου, είναι οι μεταρρυθμίσεις που προωθούμε στον τουρισμό, στην υγεία, στο μικρομεσαίο επιχειρείν, η είσοδος στην ψηφιακή εποχή ακόμη και για το πιο απομακρυσμένο χωριό της νησιωτικής χώρας. Εν τέλει η εφαρμογή του εμβληματικού μέτρου του μεταφορικού ισοδύναμου στη νησιωτική χώρα που προχωράει δυναμικά, αποφασιστικά, αποσυσχετισμένο από τη μείωση των συντελεστών Φ.Π.Α, δεν λέμε ότι δεν αντικαταστήσει τη μείωση των συντελεστών Φ.Π.Α, αλλά ήταν ένα δίκαιο αίτημα που διεκδικούσαν οι νησιώτες και ήρθε η κυβέρνηση του ΣΥΡΙΖΑ να το ανταποδώσει, να το επικροτήσει.

Συνολικά, δηλαδή, εκατοντάδες εκατομμύρια επενδύονται στη βελτίωση της ποιότητας της ζωής του νησιώτη.

Όλα αυτά αποδεικνύουν, ότι προχωράμε με σχέδιο και στρατηγική, γιατί σκεφτόμαστε σε κάθε βήμα για ποιους αγωνιζόμαστε. Για μια βιώσιμη νησιωτική ανάπτυξη που να δίνει μακροπρόθεσμες λύσεις στήριξης των νησιωτικών κοινωνιών και οικονομιών στο σύνολο των δραστηριοτήτων τους.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών)**: Το λόγο έχει η κυρία Βαγιωνάκη.

**ΕΥΑΓΓΕΛΙΑ ΒΑΓΙΩΝΑΚΗ**: Θα μιλήσω μόνο για το θέμα του μεταφορικού ισοδύναμου - για τα υπόλοιπα θα μιλήσω στην Ολομέλεια - και ειδικά σε ό,τι αφορά την Κρήτη, επειδή μπήκε το θέμα και από συναδέλφους του ΚΙΝ.ΑΛ..

Ήμουν γύρω στο 2000 αντιπρόσωπος από τη Νομαρχιακή Αυτοδιοίκηση Χανίων στην ΕΝΑΕ τότε που συζητιόταν το θέμα της νησιωτικότητας και υπήρχε πάνδημο το αίτημα μετ΄ επιτάσεως από όλους τους φορείς της Κρήτης για να μπει η Κρήτη στα οφέλη της νησιωτικότητας και να χαρακτηρισθεί ως τέτοια.

Τότε ήταν μια περίοδος που πραγματικά υπήρχε ισχυρή οικονομική ανάπτυξη και το αίτημα αυτό απορρίφθηκε.

Επίσης, ξέρω ότι απορρίφθηκε και το 2010 που ξαναμπήκε το αίτημα.

Σήμερα αυτή η κυβέρνηση ανέσυρε μετά από εικοσαετία περίπου και μάλιστα στοχευμένο το αίτημα για το μεταφορικό ισοδύναμο μέσα σε μια περίοδο με περιορισμένα οικονομικά και το καθιέρωσε.

Σήμερα, λοιπόν, μπαίνει από τη μεριά και των εκπροσώπων του ΚΙΝ.ΑΛ. το αίτημα για την επέκταση του μεταφορικού ισοδύναμου και στην Κρήτη.

Θα ήθελα να ρωτήσω πού ήταν αυτοί οι συνάδελφοι στο παρελθόν;

Εμείς, ως Βουλευτές του ΣΥΡΙΖΑ από την Κρήτη δύο φορές έχουμε θέσει σε ερώτησή μας το αίτημα αυτό την τελευταία φορά από κοινού με τον Σπύρο Δανέλλη.

Θέλω να πιστεύω, ότι η κυβέρνηση με βάση τα δημοσιονομικά περιθώρια θα εξετάσει θετικά αυτό το αίτημα, γιατί είναι δίκαιο.

Είναι ένα αίτημα που έχει άμεση σχέση με την αναπτυξιακή προσπάθεια και θα έχει πολύ θετικό αντίκτυπο, ειδικά στις εξαγωγές.

Κύριε Αντιπρόεδρε, θα έλεγα, ότι ενόψει της καινούργιας προγραμματικής περιόδου πρέπει να ειδωθεί με ιδιαίτερη προσοχή το θέμα της νησιωτικότητας.

Είχα παρακολουθήσει στην Κρήτη μία συνάντηση, όπου είχαν έρθει πάρα πολλοί παράγοντες από την Ευρωπαϊκή Ένωση και έθεσαν το θέμα, ότι υπάρχει μεγάλη ανάγκη να δούμε αυτό το ζήτημα με έμφαση ενόψει της νέας προγραμματικής περιόδου.

Πιστεύω, ότι η κυβέρνηση – επαναλαμβάνω - με βάση τα δημοσιονομικά περιθώρια τα οποία υπάρχουν, πρέπει να εξετάσει με μεγάλη προσοχή το αίτημα επέκτασης του ισοδυνάμου και στην Κρήτη, γιατί ένα ζήτημα που άπτεται και με το θέμα της δίκαιης, βιώσιμης ανάπτυξης, αλλά ιδιαίτερα με το θέμα των εξαγωγών.

Σας ευχαριστώ.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών)**: Το λόγο έχει ο κ. Πάλλης.

**ΓΕΩΡΓΙΟΣ ΠΑΛΛΗΣ (Εισηγητής του ΣΥΡΙΖΑ)**: Καταρχήν, να πούμε ότι μιλάμε επί των τετελεσμένων, γιατί εφαρμόζονται και οι μειωμένοι συντελεστές στα νησιά μας και παράταση έχει δοθεί στα κόκκινα δάνεια και το μεταφορικό ισοδύναμο εφαρμόζεται.

Είναι μια κύρωση μίας Πράξης Νομοθετικού Περιεχομένου που δεν κατανοώ την επιφύλαξη, γιατί δεν πρόκειται να αλλάξει το νομοθέτημα στην Ολομέλεια και νομίζω, ότι εκφράστηκαν θετικά οι περισσότερες παρατάξεις.

Προφανώς, κύριε Κόνσολα, εμείς συμφωνούμε, συνηγορούμε και θα είμαστε κυβέρνηση και τότε και θα μας συνδράμετε ελπίζω, γιατί όταν στην Κομισιόν σε δύο χρόνια θα κουβεντιάζεται ο Φ.Π.Α. στα νησιά, η Αντιπολίτευση πρέπει να είναι δίπλα μας εκεί.

Το μεταφορικό ισοδύναμο προφανώς και λειτουργεί, το ζητάνε και στην Κρήτη και θέλω να διευκρινίσω κάτι στην παρ. 4α «ο μέσος αριθμός των φιλοξενούμενων στα κέντρα υποδοχής και τακτοποίησης κάθε νησιού κατά το δωδεκάμηνο που προηγείται της έκδοσης απόφασης…». Δεν μπαίνει ζήτημα έπεσε μια μέρα, δύο μέρες ο αριθμός, αλλά έχει να κάνει με όλο το δωδεκάμηνο.

Άρα, λοιπόν εδώ, επί της ουσίας και αυτό ενοχλεί κάποιους αν μέχρι σήμερα δεν έχουμε φτάσει κάτω από το μέσο όρο, μιλάμε ότι θα παραταθεί και την επόμενη φορά. Η Αξιωματική Αντιπολίτευση έλεγε ότι για ένα εξάμηνο είναι μόνο και μετά θα το καταργήσουν, δεν είναι για ένα εξάμηνο, αλλά είναι μια πάγια τακτική στήριξη των νησιωτών όπως το είπα και νωρίτερα. Όσο λοιπόν διαρκούν οι προσφυγικές ροές και μέχρι να εξομαλυνθεί η κατάσταση και εμείς αυτό έχουμε ως στόχο ρητά και ξεκάθαρα, ή οι πολίτες ή οι νησιώτες στη Λέσβο, στη Σάμο, στη Χίο, στη Λέρο και στην Κω, θα απολαμβάνουν το προνόμιο του μειωμένου Φ.Π.Α. Είναι αυτοί που βάζουν πλάτη σε όλη την Ευρώπη, να είμαστε ξεκάθαροι.

Χαίρομαι για τη Χρυσή Αυγή ότι δεν ψηφίζει, δεν θέλουμε να συμπορευόμαστε και προφανώς δεν θα την ακολουθήσουμε στις προτάσεις της. Στη συνταγματική αναθεώρηση ως νησιώτες, θέλουμε τη στήριξη όλων των κομμάτων στις προτάσεις που έχουν γίνει για την αναβάθμιση ποιότητας ζωής των νησιωτών.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών):** Το λόγο έχει ο κ. Δραγασάκης.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Θα κάνω 3 γενικά σχόλια και μετά θα προσπαθήσω να απαντήσω σε μερικά από τα θέματα που ετέθησαν από τους Βουλευτές.

Το πρώτο γενικό σχόλιο αφορά την παράταση του νόμου Κατσέλη για 2 μήνες, η οποία λήγει 28 Φεβρουαρίου. Να εξηγήσω καταρχήν, ότι δεν διαπραγματευόμαστε με τους θεσμούς το θέμα αυτό, δεν υπάρχει η έννοια της διαπραγμάτευσης. Εφόσον όμως λένε θέματα που άπτονται της σταθερότητας του τραπεζικού συστήματος και ενδεχόμενης κρατικής ενίσχυσης, είμαστε υποχρεωμένοι, όπως όλες οι χώρες της Ε.Ε. να ενημερώνομαι τα ευρωπαϊκά όργανα και ειδικά την Ευρωπαϊκή Κεντρική Τράπεζα.

Το βασικό θέμα είναι ότι ούτε υπήρξε αδράνεια όπως είπε ο κ. Γεωργιάδης. Ίσα-ίσα η Ελληνική Κυβέρνηση χαρακτηρίζεται από έναν οργασμό πρωτοβουλιών σε ό,τι αφορά τη δημιουργία θεσμικού πλαισίου για τα κόκκινα δάνεια. Αυτό το οποίο έγινε το καλοκαίρι, που περάσαμε κάποιες ρυθμίσεις μεταξύ των οποίων και η δυνατότητα άρσης του τραπεζικού απορρήτου και έπρεπε να δούμε και εμείς και οι τράπεζες πριν απ' όλα, ποια θα ήταν η αντίδραση στο μέτρο αυτό, ούτως ώστε να δούμε πώς διαμορφώνεται το απόθεμα των υποθέσεων αυτών στα δικαστήρια. Διότι υπήρχε μια άποψη, να τελειώσουμε με το νόμο Κατσέλη και το οποιαδήποτε καθεστώς. Αυτός ήταν ο λόγος που δεν μπορούσαμε να νομοθετήσουμε πιο έγκαιρα κάτι το οποίο θα γίνει τώρα.

Υπάρχουν τα δεδομένα, αλλά πάλι όμως υπάρχουν πλευρές που δεν πρέπει να υποτιμήσουμε το γεγονός ότι είμαστε η χώρα, αναφέρθηκε αυτό, με τα περισσότερα κόκκινα δάνεια. Άρα, δεν έχουμε λύσεις manual, δηλαδή δεν υπάρχει κάποιος οδηγός για το πώς αντιμετωπίζεται ένα τέτοιο πρόβλημα, διότι αν δεν το προσέξουμε μπορεί να κάνουμε ρυθμίσεις που να οδηγήσουν τις τράπεζες να απαιτηθούν νέα κεφάλαια. Δυστυχώς αυτά τα νέα κεφάλαια ενδεχομένως θα κληθεί να τα βάλει πάλι ο Έλληνας φορολογούμενος. Αυτός είναι ο λόγος της όποιας καθυστέρησης, αν θέλουμε να μιλήσουμε για καθυστέρηση.

Εκείνο το οποίο θέλω να πω εγώ, είναι ότι άκουσα με προσοχή τα σχόλιά σας και τις παρατηρήσεις σας, είπα και στους συνεργάτες μου να τα σημειώσουν, η ουσιαστική συζήτηση θα γίνει στην Ολομέλεια και ελπίζω αυτό να γίνει εντός του Φεβρουαρίου ή αρχές Μαρτίου. Το νέο πλαίσιο πάντως ετοιμάζεται.

Το δεύτερο αφορά το Φ.Π.Α. Ελέχθησαν πολλά, κατανοώ ότι υπάρχει και ένα πεδίο εδώ Αντιπολίτευσης και εγώ θα ήθελα να προτείνω να κάνουμε μια διάκριση του σκοπού και του μέσου.

Καταρχήν, πρέπει να σας πω, ότι ως οικονομολόγος, ήμουν και είμαι και στο διάστημα των διαπραγματεύσεων υπέρ της δυνατότητας χρήσης του φορολογικού εργαλείου για λόγους περιφερειακής πολιτικής. Δηλαδή, θέλω να πω ότι δεν ήταν κάτι που θέλαμε να το καταργήσουμε, αν μπορούσαμε θα το κρατούσαμε. Το λέω αυτό διότι υπάρχουν και ισχυρές απόψεις οι οποίες λένε ότι κάθε απόκλιση της φορολογίας, η ύπαρξη διαφορετικών καθεστώτων είναι παράγοντες και αιτία φοροδιαφυγής.

Δεν είναι θετικό που δεν ακούστηκε η λέξη «φοροδιαφυγή» καθόλου, διότι η φοροδιαφυγή είναι υπαρκτό πρόβλημα σε όλη τη χώρα, αλλά ιδίως εκεί που έχουμε τουρισμό. Ο σκοπός πρέπει να είναι η δυνατότητα να έχουμε εργαλεία πολιτικής, ούτως ώστε να ασκήσουμε περιφερειακή πολιτική, δηλαδή να ενισχύσουμε μια περιφέρεια διότι έχει ένα πρόβλημα, διότι είναι καθυστερημένη, διότι αντιμετωπίζουμε ειδικές καταστάσεις, όπως είναι τα νησιά, όπως είναι, ενδεχομένως, η Θράκη κ.λπ..

Αν αυτός είναι ο σκοπός, τα μέσα για να το κάνουμε αυτό μπορεί να είναι πολλά. Δεν συμφωνώ, δηλαδή, με μια δραματοποίηση, όπως είπε ο κ. Κόνσολας ότι είναι το μοναδικό αναπτυξιακό μέσο. Δεν θα το έβλεπα αυτό έτσι. Αν μπορέσουμε να κρατήσουμε αυτήν τη μείωση των συντελεστών, πολύ ωραία, αλλά και αν δεν μπορέσουμε τελικά να την κρατήσουμε, η προσπάθεια πρέπει να είναι να βρούμε εκείνα τα εργαλεία τα οποία θα βοηθήσουν να ασκήσουμε πολιτική και τέτοια είναι το μεταφορικό ισοδύναμο και τα ειδικά αναπτυξιακά προγράμματα.

Δεν είμαστε έτοιμοι και αποφεύγω να το πω με οριστικό τρόπο, αλλά έχουμε κάνει κάτι και το συζητούμε στην Ευρώπη γενικότερα για να έχουμε μία πολιτική στήριξης, ιδίως των μικρών επιχειρήσεων, αλλά και άλλων δραστηριοτήτων, σε λιγότερο ανεπτυγμένες περιοχές, όπως είπα πριν. Μπορεί να είναι μια ορεινή περιοχή, ένα μικρό νησί κ.λπ. και ελπίζω εκεί να μπορέσουμε να έχουμε κάτι. Η σύνδεση με το προσφυγικό δεν έχει την έννοια «μακάρι να έχουμε πρόσφυγες», αλλά είναι το επιχείρημα για να πούμε γιατί το παρατείνουμε. Είναι ένα επιχείρημα «προς τα έξω».

Βέβαια, κάθε κόμμα έχει το δικαίωμα να κάνει όποια αντιπολίτευση θέλει. Πάντως, νομίζω ότι λόγω της μνημονιακής αυτής περιπέτειας που είχαμε και της μεγάλης κρίσης, το πολιτικό σύστημα έχει βυθιστεί σε μια κριτική που, ας μου επιτραπεί να πω, δεν βλέπει μπροστά. Απολυτοποιεί το αρνητικό ενδεχόμενο. Βεβαίως, μπορεί να υπάρξει μια νέα κρίση αύριο το πρωί, μπορεί να συμβεί κάτι, αλλά συνήθως βλέπει κανείς το θετικό σενάριο και μετά λέει ότι πρέπει να δει τι θα κάνει και αν συμβεί το αρνητικό. Εμείς λίγο αυτό το έχουμε αντιστρέψει. Κινούμαστε πίσω από το αρνητικό ενδεχόμενο.

Σας θυμίζω, κυρίως από τη μεριά της Ν.Δ., «δεν θα κλείσει η πρώτη αξιολόγηση, δεν θα κλείσει η δεύτερη, δεν θα βγούμε από τα μνημόνια, στοίχημα ότι θα κοπούν οι συντάξεις, δεν θα βγούμε στις αγορές». Βγήκαμε στις αγορές, «ναι, αλλά η Γερμανία δανείζεται φθηνότερα», όμως χρεοκοπήσαμε. Είμαστε η χώρα που χρεοκόπησε. Το ξεχνάμε αυτό και απαιτούμε να έχουμε το ίδιο επιτόκιο δανεισμού με την Πορτογαλία; Αυτό που πρέπει να δούμε είναι ότι το επιτόκιο που πετύχαμε, παρά τις αβεβαιότητες που υπάρχουν ακόμη, είναι καλύτερο από το επιτόκιο που είχε η χώρα το 2007 και το 2008, δηλαδή πριν την κρίση.

Αν και δεν είμαι ειδικός σε αυτό το θέμα, πρέπει να σας πω ότι μπορούσαμε να πάμε και χαμηλότερα το επιτόκιο, αλλά ίσως μετά θα ήταν αρνητικό αν ανέβαινε. Τώρα, πηγαίνοντας με το επιτόκιο 3,60% που πήγαμε, είδατε ότι αμέσως μετά τα επιτόκια υποχωρούν περαιτέρω. Αυτοί που δεν αγόρασαν, αγοράζουν τώρα και για αυτό πέφτει το επιτόκιο και πέφτει και του δεκαετούς ομολόγου κάτω από το 4%.

Επομένως, εγώ προτείνω, στο μέτρο που μπορεί κανείς να συμφωνήσει σε αυτό, αδυσώπητη κριτική, όμως με βάση το μέλλον, με βάση τους νέους στόχους που έχουμε να βάλουμε ως χώρα, διότι αυτό που πετύχαμε έχει την έννοια ενός παράθυρου ευκαιρίας. Δηλαδή, έχουμε μια ρύθμιση για το χρέος και έχουμε μια ανοδική πορεία της οικονομίας. Έχουμε προϋποθέσεις, αλλά αυτές δεν μπορούμε να τις προεξοφλήσουμε, διότι εξαρτώνται και από εξωγενείς παράγοντες, οι οποίοι είναι ευμετάβλητοι κ.λπ.. Επομένως, πρέπει να αξιοποιήσουμε αυτήν την περίοδο, για να θέσουμε στόχους που να αφορούν το από εδώ και πέρα.

Τώρα, είπε ο κ. Αθανασίου ότι δεν κάναμε σοβαρή διαπραγμάτευση –λέει- για το ΦΠΑ. Μα, την ίδια στιγμή μας κατηγορείτε ότι κάναμε διαπραγμάτευση που έφτασε στα όρια του κινδύνου. Δηλαδή, πρέπει κανείς να είναι κάπως συνεπής.

Έγινε διαπραγμάτευση. Αντιμετωπίσαμε ένα συσσωρευμένο έλλειμμα αξιοπιστίας ως χώρα και προέκυψε ένας συμβιβασμός, εν πάση περιπτώσει, με τα αρνητικά του, αλλά και τα θετικά του.

Σε ό,τι αφορά το θέμα που έθεσε ο κ. Κεγκέρογλου, εκτός ημερήσιας διάταξης, για τα μερίσματα. Δεν έχω ακριβή εικόνα, διότι είναι Εγκύκλιος. Υποψιάζομαι ότι έχει να κάνει με χώρες που έχουμε συμφωνία αποφυγής διπλής φορολογίας. Δηλαδή, εκεί που ισχύει μια τέτοια συμφωνία, είναι αυτό που είπατε. Δηλαδή, εάν κάποιος φορολογηθεί στη μια χώρα, αυτό υπολογίζεται στη φορολογία του στην άλλη χώρα.

Όμως, εγώ δράττομαι της ευκαιρίας να προτείνω και το εξής, στην Επιτροπή. Γνωρίζετε ότι η ΑΑΔΕ είναι Ανεξάρτητη Αρχή. Μπορεί να κληθεί ο διοικητής της Ανεξάρτητης Αρχής από εσάς - όχι με αφορμή αυτό το θέμα, αλλά γενικότερα. Όπως είναι το σύστημα, η Αρχή αυτή παίζει τεράστιο ρόλο στην υλοποίηση της φορολογικής πολιτικής.

Το ίδιο θα έλεγα και για τις τράπεζες. Πολλά από τα σχόλια που κάνετε, είναι σωστά. Οι τράπεζες είναι και αυτές μεγάλοι Οργανισμοί, πολλές φορές γραφειοκρατικοί. Εγώ το ζούσα αυτό, διότι είχα μια ευθύνη. Συζητούσα με τους διοικητές, συμφωνούσαμε σε πέντε πράγματα. Μετά, μου έρχονταν πληροφορίες που έδειχναν το αντίθετο. Δεν σημαίνει ότι κατ' ανάγκη κάποιος μου έλεγε ψέματα. Όπως και στα Υπουργεία, πολλές φορές, έτσι και στις τράπεζες.

Και εν πάση περιπτώσει, όπως είναι το θεσμικό πλαίσιο στην Ευρώπη, οι κυβερνήσεις και η Κυβέρνησή μας δεν έχει τη θεσμική δυνατότητα να δώσει εντολή στην τράπεζα.

Σήμερα, με ειδοποίησαν ότι κλείνουν κάποια υποκαταστήματα τραπεζών σε κάποιες κωμοπόλεις. Αυτό που μπορώ να κάνω είναι να θέσω το θέμα στις τράπεζες και να πω: «Κοιτάξτε να δείτε, συνεννοηθείτε, όπως υπάρχει φαρμακείο παντού, να υπάρχει και μια τράπεζα. Δεν μπορεί να κλείνουν όλα». Αλλά, δεν υπάρχει η διοικητική δυνατότητα. Και βεβαίως, σε κάποια θέματα, ίσως, θα πρέπει και να νομοθετήσουμε, αργότερα αυτή τη δυνατότητα.

Άρα και στο θέμα των τραπεζών, επί τη ευκαιρία, μπορούν οι Επιτροπές της Βουλής να καλούν είτε τον κύριο Στουρνάρα, είτε και την Ένωση Ελληνικών Τραπεζών.

Τώρα, είπε κάτι ο κ. Κεγκέρογλου. Δεν είναι πρωτότυπο αυτό που είπε, αλλά εγώ έχω την ευκαιρία τώρα και θέλω να του απαντήσω. Το αχρείαστο τρίτο μνημόνιο. Θα ήταν αχρείαστο, εάν είχε ολοκληρωθεί το δεύτερο μνημόνιο. Αλλά, δεν είχε ολοκληρωθεί. Εμείς, πηγαίνοντας στο πρώτο Eurogroup, ο κ. Σόϊμπλε είπε: «Πέμπτη αξιολόγηση. Φτιάξτε αυτό και μετά συζητάμε.». Κι έτσι έγινε.

Εάν δεν ερχόταν ο ΣΥ.ΡΙΖ.Α., εγώ δεν μπορώ να πω τι θα συνέβαινε.

Όμως, μπορώ να πω μερικά πράγματα που είναι σίγουρο ότι θα συνέβαιναν. Εάν δεν ερχόταν ο ΣΥ.ΡΙΖ.Α., το χρέος μας δεν θα είχε ρυθμιστεί. Άρα, δεν θα μπορούσαμε να βγούμε στις αγορές. Διότι, τότε, είχε επέλθει μια συμφωνία ότι τάχατες ήταν βιώσιμο.

Δεύτερον. Η χώρα θα έμενε, αν έβγαινε από το μνημόνιο, στην ειδική πιστωτική γραμμή. Δηλαδή, μια μορφή μνημονίου. Τα πλεονάσματα έπρεπε να είναι 4,5% - πολύ δύσκολος στόχος. Και είχαμε δεσμευθεί, με το δεύτερο μνημόνιο, να εισπράξουμε από ιδιωτικοποιήσεις 50 δισ. ευρώ - εντελώς ανέφικτο. Άρα, μην το χρησιμοποιείτε αυτό το επιχείρημα, διότι ανοίγει άλλα θέματα.

Τώρα, Μεταφορικό Ισοδύναμο στην Κρήτη. Εγώ ξέρω, επειδή ξέρω την Κρήτη, ότι έχουμε πρόβλημα με τις εξαγωγές. Όντως, το κόστος των εξαγωγών, των μεταφορικών, είναι πάρα πολύ υψηλό. Επομένως, θέλω να συνηγορήσω ότι, παρόλο που η Κρήτη είναι μεγάλο νησί και κατά μέσο όρο σχετικά πιο πλούσιο, δεν σημαίνει ότι δεν υπάρχουν θέματα και εκεί, για να τα δούμε. Εάν η λύση, όμως, θα γίνει με επέκταση ή όχι του Μεταφορικού Ισοδύναμου ή άλλον τρόπο, επιφυλάσσομαι να το συζητήσω και με τον αρμόδιο Υφυπουργό, να δούμε προς ποια κατεύθυνση ακριβώς το συζητάει.

Η Χρυσή Αυγή είπε κάποια πράγματα, στα οποία θέλω να δώσω μια απάντηση.

Είπατε ότι η Κυβέρνηση έχει απωλέσει το λαϊκό έρεισμα. Πώς το μετράτε αυτό; Ποιο είναι το γράδο; Το ότι κάποιοι τραμπούκοι έκαψαν το σπίτι της κυρίας Τζάκρη, σημαίνει ότι η κυρία Τζάκρη, δεν έχει λαϊκό έρεισμα ή ότι ο ΣΥΡΙΖΑ δεν έχει λαϊκό έρεισμα;

Η Δημοκρατία έχει κανόνες.

Εσείς παρεμβαίνετε σε μια συζήτηση που έχω με τη Χρυσή Αυγή. Δεν καταλαβαίνετε και τι συνειρμό δημιουργεί αυτό.

Εγώ δεν θα αλλάξω τον τόνο της δικής μου τοποθέτησης.

Λέω, λοιπόν, ότι η Δημοκρατία έχει κανόνες, το σύστημά μας είναι αντιπροσωπευτική Δημοκρατία και επομένως, εμείς θα κυβερνούμε με βάση τους κανόνες, ούτε μια μέρα δεν θα μείνουμε…

Εσείς δεν θέλετε κοινοβουλευτισμό και έρχεστε εδώ να κάνετε κριτική, ποιος στηρίζει την Κυβέρνηση και γιατί στηρίζει την Κυβέρνηση.

Εγώ ήθελα περισσότερο να σχολιάσω αυτό. Ότι εμφανίζεστε και ως ειδικοί για το λαϊκό έρεισμα, εσείς οι οποίοι αρνείστε κάθε κανόνα Δημοκρατίας.

Ως αναφορά τις Πρέσπες θέλω, να πω ότι οι Βαλκανικοί πόλεμοι τελείωσαν. Εάν σκέφτεστε στα Βαλκάνια να ξαναγίνουν πόλεμοι τάχατες για να ανακτήσουμε τη χαμένη μας Μακεδονία, ο ελληνικός λαός αυτά τα καταλαβαίνει και ο ελληνικός λαός θέλει ειρήνη, θέλει συνεργασία, θέλει προκοπή.

Η χώρα μας μπορεί να παίξει ένα ρόλο σταθεροποιητικό ρόλο στα Βαλκάνια. Μπορούμε να προχωρήσουμε σε κοινές υποδομές, κοινά σχέδια από τα οποία θα επωφεληθούν κυρίως η βόρειο Ελλάδα.

Σταματήστε, λοιπόν, αυτή τη σπέκουλα, την οποία κάνετε, διότι είστε εκτός εποχής και εσείς και όσοι ανακαλύπτουν τώρα, ότι η Μακεδονία είναι μία και μόνο ελληνική. Η Μακεδονία είναι μία και είναι ελληνική σε ό,τι αφορά την ιστορία την αρχαία ιστορία, τον πολιτισμό, τα οποία κατοχυρώνει.

Κυρίως εγώ θέλω να θέσω αυτό. Κάποιες απόψεις πρέπει να το έχουμε συνείδηση, ότι είτε συνειδητά, είτε εξ αντικειμένου ξαναθέτουν θέμα επαναχάραξης των συνόρων στην περιοχή μας και αυτά είναι πολύ επικίνδυνα πράγματα.

Σε ό,τι αφορά το βουλευτή του ΚΚΕ. Δεν θέλω να σας αγχώνω, αλλά από την ομιλία σας γεννάται το εξής ερώτημα. Θέλουμε να μειωθούν τα κόκκινα δάνεια ή δεν θέλουμε; Ή μας αφήνει αδιάφορους; Δηλαδή, ο τρόπος που μιλούσατε, μας καταγγέλλετε, ότι θέλουμε λέει, να μειωθούν τα κόκκινα δάνεια. Βεβαίως, θέλουμε. Υπάρχουν τράπεζες αν τα κόκκινα δάνεια υπερκαλύπτουν τις αποταμιεύσεις κ.λπ.; Αυτές οι τράπεζες δεν έχουν μέλλον.

Η κατάρρευση τραπεζών, δυστυχώς, γίνεται παράγοντας κατάρρευσης χωρών ολόκληρων.

Να μου κάνετε κριτική -όχι σε μένα- γενικά να κάνετε την κριτική το σύστημα πώς δουλεύει, οδηγεί ακριβώς σε αυτή την κατάσταση, ότι μια οι τράπεζες να δίνουν δάνεια σωρηδόν και την άλλη στιγμή αυτή η πολιτική -συν βεβαίως η μεγάλη ύφεση που είχαμε- να οδηγήσει σε αυτή την κατάσταση, που τελικά την πληρώνει η κοινωνία, αυτό να το δεχτώ. Διότι δισεκατομμύρια έχουμε βάλει στις τράπεζες ακριβώς για να αποφύγουμε την κατάρρευσή τους.

Η γνώμη μου, λοιπόν, είναι ότι η μείωση των δανείων πρέπει να επιδιώκεται. Πρέπει να θεωρείται κοινωνικός στόχος, η μείωση των κόκκινων δανείων και να γίνεται, όσο γίνεται με τρόπο, που να προστατεύουμε την πρώτη κατοικία -τη βασική- του κόσμου, να προσπαθούμε να μην παίζονται παιχνίδια και να αξιοποιείται η δύσκολη θέση επιχειρήσεων ή φυσικών προσώπων και να χάνουν την περιουσία τους μισοτιμής, αλλά δεν μπορείτε να υπερασπίζεσθε ισοπεδωτικές καταστάσεις, αλλά θέλουμε ένα επιχείρημα μόνο.

Οι τράπεζες κάνουν προβλέψεις, ενόψει των κόκκινων δανείων και ξέροντας ότι κάποια δάνεια μπορεί να μην πληρωθούν ποτέ, διότι κάποιος ατύχησε στη ζωή του, έμεινε άνεργος, έπεσε έξω κ.λπ. λαμβάνουμε όλες τις προβλέψεις. Ας πούμε, λοιπόν, ότι μια τράπεζα έχει δέκα δισεκατομμύρια προβλέψεις, το που θα χρησιμοποιηθούν αυτές προβλέψεις είναι πολιτικό ζήτημα και κανονικά έπρεπε να έχουμε λόγο ως Κυβέρνηση, όχι μόνο η δική μας -θεσμικά δηλαδή- να μπορεί να τεθεί με πολιτικούς όρους.

 Εμείς λοιπόν τι λέμε; Ότι πρέπει στο μέγιστο βαθμό αυτές οι προβλέψει, να δίνονται για να διασωθούν η πρώτη κατοικία ή για να σωθούν επιχειρήσεις και θέσεις εργασίας, όπως έγινε μια τέτοια ρύθμιση με το Μαρινόπουλο.

Αν έκλεινε ο Μαρινόπουλος, θα είχαμε δέκα χιλιάδες ανέργους.

Επομένως, για να το συνοψίσω νομίζω, ότι όλοι μας και το ΚΚΕ το οποίο υπερασπίζεται την ταξική διάσταση της πολιτικής, θα πρέπει τα θέματα να τα βλέπει ταξικά, όχι ισοπεδωτικά.

Κύριε Γεωργιάδη, εάν μου επιτρέπετε, νομίζω ότι εδώ υπάρχει μια σύγχυση αιτίας και αποτελέσματος, δηλαδή, εμφανίζετε εμάς υπεύθυνους για τα κόκκινα δάνεια.

Μα, εμείς παραλάβαμε το βουνό των κόκκινων δανείων το 2014, έχω καταθέσει τα στοιχεία στην Ολομέλεια αλλά θα τα ξανακαταθέσω, όπου θα δείτε μια σταδιακή και απότομη, βέβαια, αύξηση των κόκκινων δανείων χωρίς θεσμικά εργαλεία μείωσής τους.

Είχε γίνει μια προσπάθεια από τον κ. Δένδια αλλά δεν απέδωσε τα αναμενόμενα. Από τότε αρχίζει μια προσπάθεια και τίθεται μια στοχοθεσία. Γενικά υπάρχει μείωση κόκκινων δανείων αλλά για το λόγο που και εσείς είπατε αλλά και για άλλους λόγους, τώρα έχει επικρατήσει μια άποψη επιτάχυνσης του ρυθμού μείωσης των κόκκινων δανείων.

Ακριβώς γι' αυτό το λόγο, πέρα από τις ρυθμίσεις που έγιναν, συζητάμε τώρα και κάποια σχέδια που μπορούν να βοηθήσουν στην ταχύτερη μείωση των κόκκινων δανείων.

Όπως είπα, γι’ αυτά μπορούμε να επανέλθουμε στην Ολομέλεια.

Θα κλείσω με μια άλλη φράση που άκουσα. Πώς το είπατε, κύριε Γεωργιάδη, «στάγδην», σταγόνα - σταγόνα;

Μπροστά στη σταγόνα - σταγόνα δηλητήριο, το σταγόνα – σταγόνα παροχές είναι διαφορετικό, δεν είναι το ίδιο, αλλά δεν είναι αυτό που λέτε.

Εάν δείτε όλα τα μέτρα που παίρνουμε εντάσσονται σε μια ευρύτερη άποψη. Πρώτον, γιατί εμείς θεωρούμε ότι πρέπει να υπάρχει κοινωνικό κράτος. Μάλιστα, θεωρούμε ότι η ύπαρξη κοινωνικού κράτους βοηθάει και την ανάπτυξη. Η μείωση των ανισοτήτων βοηθάει την ανάπτυξη.

Άρα, ότι κάνουμε έχει σαν πρώτο στόχο αυτό.

Δεύτερον, θεωρούμε ότι εφόσον είμαστε στην Ευρώπη, εφόσον έχουμε ανοικτά σύνορα κ.λπ., η προσπάθεια επιδίωξης ανταγωνιστικότητας μέσω των χαμηλών μισθών, δοκιμάστηκε και απέτυχε. Μειώσαμε τους μισθούς όσο τους μειώσαμε και οι επενδύσεις, εάν δείτε, κατέρρευσαν.

Άρα, πάμε σε μια λογική που λέει ότι θα διεκδικήσουμε θέσεις στην παγκόσμια οικονομία και στον παγκόσμιο καταμερισμό. Θα διεκδικήσουμε ανταγωνιστικότητα επενδύοντας στη γνώση, επενδύοντας στην οργάνωση, επενδύοντας στην ποιότητα των προϊόντων, επενδύοντας σε καινοτόμα προϊόντα και όχι σε μείωση μισθών.

Αντίθετα, η αύξηση των μισθών θα αποτελέσει και ένα κίνητρο προς αυτή την κατεύθυνση και γι' αυτό αυξάνουμε τον κατώτατο μισθό.

Άρα, καταλαβαίνω ότι πρέπει να ασκηθεί αντιπολίτευση, αλλά εγώ θα περίμενα η αντιπολίτευση να είναι στην κατεύθυνση που είπε με υπερβολή ο κ. Γεωργιάδης «καλά είναι αυτά αλλά δεν φτάνουν, θέλουμε περισσότερα» ή ,ακόμη περισσότερο, να δούμε τις βαθύτερες αιτίες και τα βαθύτερα προβλήματα που πρέπει να αντιμετωπίσουμε ως χώρα, για να μπορέσουμε να κάνουμε και πιο ισχυρή κοινωνική πολιτική.

Εν πάση περιπτώσει, για μένα ήταν χρήσιμη η συζήτηση. Επιφυλάσσομαι να μελετήσουμε τις όποιες παρατηρήσεις, στην Ολομέλεια θα επανέλθουμε σε κάποια θέματα και μετά, που θα έχουμε το σχέδιο νόμου για το μετά τον Νόμο Κατσέλη πλαίσιο, να μπορέσουμε να δούμε τι μπορούμε να κάνουμε περισσότερο.

Ευχαριστώ.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών):** Κι εμείς ευχαριστούμε.

Ο κ. Κεγκέρογλου, έχει το λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ ( Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.):** Ευχαριστώ, κυρία Πρόεδρε.

Κύριε Υπουργέ, το κομμάτι αυτό ήταν από τη θεωρία του μαθήματος, το θεωρητικό. Όπως ξέρετε, εκτός από τη θεωρία υπάρχει και η πράξη, το εργαστήριο και εκεί, δυστυχώς, οι ανισότητες δεν κλείνουν γιατί με την υπερφορολόγηση και όλα τα άλλα στοιχεία που εφαρμόζονται στις μικρομεσαίες επιχειρήσεις, δυστυχώς, συνεχίζει να φτωχοποιείται σημαντικό κομμάτι αυτών των μικρομεσαίων και οι οποίοι έχουν την ένταξή τους στο επίδομα κοινωνικής αλληλεγγύης ως σταγόνα.

Χρειάζεται πραγματικά αυτό που είπαμε στη θεωρία και το εκθέσατε πάρα πολύ καλά, δηλαδή, ένα σχέδιο ανάπτυξης σε συνδυασμό με ένα βιώσιμο κοινωνικό κράτος. Μόνον, έτσι, μπορούμε να λύσουμε θέματα.

Τώρα θα αναφερθώ ποιο συγκεκριμένα. Πολλά από αυτά που ακούσαμε ήταν δικαιολογίες, όπως ότι θέλαμε να κρατήσουμε το μειωμένο Φ.Π.Α. αλλά δεν μπορέσαμε, ψηφίστηκε το τρίτο μνημόνιο από όλους και δεν εφαρμόστηκε το δεύτερο.

Όλα αυτά είναι δικαιολογίες, που θα μπορεί να τις επικαλείται η Κυβέρνηση ή ο οποιοσδήποτε βουλευτής που έχει ψηφίσει τους νόμους κατάργησης του Φ.Π.Α., που δεν ήταν με το νόμο που ψηφίστηκε το καλοκαίρι του 2015, αλλά στη συνέχεια ψηφίστηκαν.

Κοιτάξτε, σήμερα έχουμε συγκεκριμένα θέματα που συζητάμε και σε αυτά, θα έπρεπε να δοθούν οι απαντήσεις. Δεν δόθηκαν απαντήσεις.

Το «Μεταφορικό Ισοδύναμο», ιδιαίτερα για την Κρήτη, δεν συζητήθηκε ειδικά για την Κρήτη ούτε το 2010, ούτε το 2012. Συζητούνταν ως θεσμός εδώ και πολλά χρόνια και αυτό είναι αλήθεια, ξεκίνησε και πήγε σε ευρωπαϊκό επίπεδο και ξαναγύρισε, εφαρμόζεται πλέον τώρα πλην της Κρήτης.

Αυτό είναι απαράδεκτο και αυτό, πρέπει να αλλάξει, δεν χωρά δικαιολογίες και δεν ακούει και κανείς δικαιολογίες. Εάν προχωρήσει σε μια μελέτη το Υπουργείο, θα δει, ότι υπάρχουν όλες οι προϋποθέσεις.

Δυστυχώς, δεν μας είπατε, ότι η μείωση των δανείων οφείλεται και στο ότι έχουν πουληθεί πάρα πολλά πακέτα μη εξυπηρετούμενων δανείων και στο εξωτερικό και οφείλεται και σε αυτό, αλλά στην πραγματικότητα έχουμε μία αύξηση, η οποία είναι φυσιολογική να υπάρξει και δεν είναι κακό.

Εμείς, λοιπόν, σε σχέση με αυτά τα θέματα βάζουμε πολύ ψηλά τον πήχη, γιατί μπορεί να μπει ψηλά ο πήχης. Δεν πρέπει να σταματήσουμε σε θέσφατα και σε θεωρίες, οι οποίες δεν εφαρμόζονται.

Θα ήθελα να πω τώρα γιατί είναι και η ώρα της ψηφοφορίας, ότι εμείς, τοποθετούμαστε θετικά στην Κύρωση της Π.Ν.Π., μόνον όπως σας είπα, είναι κάτι το οποίο δεν μπορεί να λύσει αυτά τα θέματα, περιλαμβάνει δύο θέματα τα οποία τα έχει θεσμοθετήσει το ΠΑ.ΣΟ.Κ., δηλαδή, και η προστασία της πρώτης κατοικίας είναι νόμος του ΠΑ.ΣΟ.Κ. και το μειωμένο….

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών):** Κάνετε δεύτερη ομιλία αυτή τη στιγμή, κύριε Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής της Δημοκρατικής Συμπαράταξης (ΠΑ.ΣΟ.Κ. – ΔΗΜ.ΑΡ.)):** Δεύτερη ομιλία, ναι.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών):** Όχι, κύριε Κεγκέρογλου, είχατε το λόγο μόνο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής της Δημοκρατικής Συμπαράταξης (ΠΑ.ΣΟ.Κ. – ΔΗΜ.ΑΡ.)):** Και το μειωμένο Φ.Π.Α., δεν θέλετε να το ακούσετε, δεν πειράζει.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών):** Όχι, δεν είναι αυτό, είναι η διαδικασία η ανάλογη και έχουμε και Ολομέλεια.

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής της Δημοκρατικής Συμπαράταξης (ΠΑ.ΣΟ.Κ. – ΔΗΜ.ΑΡ.)):** Αυτό είναι το ζήτημα. Ωραία, πρέπει να τηρείτε η διαδικασία.

Σας ευχαριστούμε, πρέπει να τηρείτε η διαδικασία.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών):** Βεβαίως, ολοκληρώσατε.

Το λόγο έχει ο κ. Γεωργιάδης.

**ΜΑΡΙΟΣ ΓΕΩΡΓΙΑΔΗΣ (Ειδικός Αγορητής της Ένωσης Κεντρώων):** Όχι, εγώ, κυρία Πρόεδρε, θα είμαι πολύ πιο σύντομος.

Απλά, θα ήθελα να δώσω μία απάντηση στον κ. Αντιπρόεδρο, με όλο το σεβασμό.

Εγώ, δεν είπα, ότι φταίτε εσείς για τα κόκκινα δάνεια.

Εσείς, έτσι κι αλλιώς, κυβερνήσατε τα τελευταία τέσσερα χρόνια, απλά έρχεται ως απόρροια των τελευταίων δεκαετιών και όσα κακά έχουν κάνει και οι προηγούμενες κυβερνήσεις.

Αυτό που είπα, είναι, ότι αυτά τα τέσσερα χρόνια, έχετε μία αναποτελεσματικότητα να το λύσετε μόνιμα και να φέρεται κάποια μόνιμα μέτρα για να προστατεύσετε όλους αυτούς τους ανθρώπους, οι οποίοι πραγματικά ως αποτέλεσμα της κρίσης, δεν μπορούν να πληρώσουν και στο τέλος της ημέρας κινδυνεύουν να χάσουν τις περιουσίες τους, διότι αυτή τη στιγμή δεν έχουν την οικονομική δυνατότητα να πληρώσουν.

Οπότε, φέρεται μερίδιο ευθύνης για την αναποτελεσματικότητα στο μέγεθος που εμείς θα θέλαμε σαν Ένωση Κεντρώων και όχι, βέβαια, να φταίτε εσείς εκατό τοις εκατό για την κατάσταση στην οποία βρισκόμαστε.

Η σταγόνα στον ωκεανό έγκειται στο γεγονός, ότι δεν έρχεται ολοκληρωμένο το σχέδιο.

Επίσης, ναι συμφωνώ σε αυτό που λέτε, καλύτερα σταγόνα – σταγόνα τα μέτρα παρά το δηλητήριο, αλλά στην ουσία στο τέλος της ημέρας είναι σαν την ασπιρίνη σε κάποιον που βρίσκεται στην εντατική.

Σας ευχαριστώ πολύ.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών):** Το λόγο έχει ο κ. Βαρδαλής.

**ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του ΚΚΕ):** Ευχαριστώ, κυρία Πρόεδρε.

 Το αν και το πόσο είναι ταξική η προσέγγιση του Κ.Κ.Ε. θα τα πούμε στην Ολομέλεια αφού θα έχουμε και περισσότερο χρόνο .

 Θα ήθελα, όμως, να επισημάνω ένα ζήτημα που έθεσε ο κ. Υπουργός. Βάζετε ένα ερώτημα πρέπει να είμαστε υπέρ ή κατά της τακτοποίησης των «κόκκινων δανείων»; Με τρόπο, όμως συνεπές με τη διαχείριση αυτού του τρόπου οργάνωσης της οικονομίας, όπως κάνετε εδώ και χρόνια, είτε ως Συνασπισμός παλαιότερα, είτε ως ΣΥΡΙΖΑ τώρα.

 Το πρόβλημα, των τραπεζών, το πρόβλημα των τραπεζιτών θέλετε να το κάνετε και πρόβλημα του λαού, γι' αυτό λέτε ότι είναι ένα κοινωνικό πρόβλημα, έτσι ώστε και ο λαός, η εργατική τάξη και τα υπόλοιπα λαϊκά στρώματα να υπερασπιστούν αυτούς τους στόχους του τραπεζικού κεφαλαίου.

Όμως, δεν είναι έτσι τα πράγματα, κύριε Υπουργέ. Βεβαίως, θα έχουμε το χρόνο να κουβεντιάσουμε γύρω από αυτά, όμως η εργατική τάξη και τα υπόλοιπα λαϊκά στρώματα έχουν τα δικά τους προβλήματα και εσείς, όχι μόνο στην προσπάθεια να αντιμετωπίσετε το πρόβλημα που έχουν οι τράπεζες σήμερα φορτώνοντας όλα τα σπασμένα στις πλάτες του λαού, αυτό θα συνεχίζεται και με πιο άγριο τρόπο να το κάνετε και στο άμεσο μέλλον με το νόμο που σχεδιάζεται να φέρετε.

Ευχαριστώ.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών)**: Ευχαριστούμε.

Το λόγο έχει ο κ. Αϊβατίδης.

**ΙΩΑΝΝΗΣ ΑΪΒΑΤΙΔΗΣ (Ειδικός Αγορητής του Λαϊκού Συνδέσμου- Χρυσή Αυγή):** Ευχαριστώ, κυρία Πρόεδρε.

Πρώτον. Κύριε Αντιπρόεδρε της Κυβέρνησης, δεν προκύπτει από πουθενά ότι η υπερψήφιση της Συμφωνίας των Πρεσπών είναι μια ειρηνοποιός πράξη. Επίσης, δεν προκύπτει από πουθενά ότι η καταψήφισή της αποτελεί μια πολεμοχαρή πράξη.

Δεύτερον. Επειδή, εσείς ως κυβέρνηση, κύριε Αντιπρόεδρε, δεν έχετε κανένα λόγο να στρεψοδικείτε όσον αφορά την πρόταση- την απολύτως συνταγματική και προβλεπόμενη- από το να πάρετε θέση, ενώ η Ν.Δ., το αντιλαμβάνομαι έχει λόγους να στρεψοδικεί, διότι καταψήφισε και φαίνεται πως αρνείται να προσυπογράψει τη συγκεκριμένη πρόταση που χρειάζεται 120 Βουλευτές.

Να μεταφέρεται στο κύριο Πρόεδρο της Κυβέρνησης ότι θα ήταν σκόπιμο να πάρετε επισήμως θέση. Δεν είναι σωστό να κωφεύει η κυβέρνηση, είναι μια απολύτως συμβατή με το σύνταγμα δημοκρατική πράξη, όσο και αν σας κάνει αυτό εντύπωση ή σας ξενίζει, όμως, όπως και οι αντιρρήσεις συνταγματικότητας, έτσι και η συγκεκριμένη πρόταση προκαταρκτική για δημοψήφισμα είναι στο πλαίσιο της δημοκρατίας που βιώνουμε, που παρεμπιπτόντως σας λέω, κύριε Αντιπρόεδρε η Χρυσή Αυγή αποκλείεται πλήρως από όλα τα Μέσα Μαζικής Ενημέρωσης, δηλαδή, δεν εφαρμόζεται αυτό που λέγεται αναλογική ισότητα.

Μπορεί να υπάρχουν κάποιοι λόγοι, μπορεί το σύστημα να έχει βρει κάποιες βάσιμες ή αβάσιμες τις αιτιάσεις, πάντως, είναι μια πραγματικότητα. Όμως, επειδή ο καθένας αυτή η συγκεκριμένη κοινοβουλευτική περίοδος νομίζω ότι έχει έναν ιστορικό χαρακτήρα, θα πρέπει να πάρετε θέση ως κυβέρνηση για αυτή την πρόταση, έστω εάν πείτε ότι δεν ισχύει συνταγματικά. Πλην, όμως, σας διαβεβαιώνω ότι είναι απολύτως βάσιμη και έχει πλήρες έρεισμα στο σύνταγμά μας και στο άρθρο 44, παράγραφος 2, εδάφιο 2&3.

Ευχαριστώ.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών)**: Ευχαριστούμε.

Το λόγο έχει ο κ. Δραγασάκης,

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης - Υπουργός Οικονομίας και Ανάπτυξης):** Θα ήθελα μια φράση να πω μόνο. Ο πρωθυπουργός, έχει δηλώσει ότι δεν θεωρούμε ότι πρέπει να κάνουμε δημοψήφισμα για να αποφασίσουμε πώς θα ονομάζεται η άλλη χώρα. Υπάρχουν κάποιοι κανόνες και εδώ.

**ΙΩΑΝΝΗΣ ΑΪΒΑΤΙΔΗΣ (Ειδικός Αγορητής του Λαϊκού Συνδέσμου- Χρυσή Αυγή):** Είναι προγενέστερο, κύριε Αντιπρόεδρε.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης - Υπουργός Οικονομίας και Ανάπτυξης):** Εν πάση περιπτώσει, ο λαός έχει εκλέξει Βουλευτές, εμένα π.χ. έχει βάλει τη φωτογραφία μου κάποια εφημερίδα να μου πετάνε βελάκια, έχει ο κόσμος τη δυνατότητα να αποφανθεί και σ' αυτό. Άρα το θέμα του δημοψηφίσματος, εσείς θέλετε για να πιέσετε τη Ν.Δ., είναι δικαίωμά σας, δεν μας αφορά εμάς, ακριβώς, ως παίγνιο είναι κάτι πολύ σοβαρό το δημοψήφισμα για να το κάνουμε, αλλά σταματάμε εδώ και τα υπόλοιπα θα τα συζητήσουμε στην Ολομέλεια.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών)**: Κυρίες και κύριοι Βουλευτές, ολοκληρώθηκε η συζήτηση για το σχέδιο νόμου του Υπουργείου Οικονομίας και Ανάπτυξης «Κύρωση της από 31 Δεκεμβρίου 2018 Πράξης Νομοθετικού Περιεχομένου «Παράταση δυνατότητας εξαίρεσης κύριας κατοικίας από τη ρευστοποίηση δυνάμει του ν. 3869/2010 (Α΄130), παράταση μειωμένων συντελεστών ΦΠΑ στα νησιά Λέρο, Λέσβο, Κω, Σάμο και Χίο και επέκταση εφαρμογής του μέτρου του «Μεταφορικού Ισοδύναμου» του ν. 4551/2018»».

 Ανακεφαλαιώνουμε τις θέσεις των κομμάτων:

Ο ΣΥΡΙΖΑ ψηφίζει «υπέρ». Η Ν.Δ. επιφυλάσσεται. Η Δημοκρατική Συμπαράταξη ΠΑ.ΣΟ.Κ. – ΔΗΜ.ΑΡ ψηφίζει «υπέρ». Ο Λαϊκός Σύνδεσμος- Χρυσή Αυγή ψηφίζει «κατά». Το Κ.Κ.Ε. ψηφίζει «παρών». Οι Ανεξάρτητοι Έλληνες ψηφίζουν «υπέρ». Η Ένωση Κεντρώων ψηφίζει «υπέρ».

 Όπως προκύπτει από τις τοποθετήσεις Εισηγητών, Ειδικών Αγορητών, το άρθρο 1 γίνεται δεκτό ως έχει, κατά πλειοψηφία.

Τέλος, γίνεται δεκτό κατά πλειοψηφία και το ακροτελεύτιο άρθρο.

Ερωτώνται οι Επιτροπές, εάν γίνεται δεκτό το σχέδιο νόμου και στο σύνολό του.

Γίνεται δεκτό.

Επομένως, το σχέδιο νόμου του Υπουργείου Οικονομίας και Ανάπτυξης γίνεται δεκτό καταρχήν, κατ' άρθρον και στο σύνολό του κατά πλειοψηφία.

Λύεται η συνεδρίαση.

 Σε αυτό το σημείο έγινε η γ΄ ανάγνωση των καταλόγων των μελών των Επιτροπών.

Από την Ειδική Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ. Δρίτσας Θεόδωρος, Καματερός Ηλίας, Καφαντάρη Χαρά, Πάλλης Γεώργιος, Στέφος Ιωάννης, Αθανασίου Χαράλαμπος, Αραμπατζή Φωτεινή, Δήμας Χρίστος, Κόνσολας Εμμανουήλ, Κεγκέρογλου Βασίλειος και Γεωργιάδης Μάριος.

Από την Ειδική Διαρκή Επιτροπή Οικονομικών Υποθέσεων παρόντες ήταν οι Βουλευτές κ.κ. Χρήστος Αντωνίου, Ευαγγελία Βαγιωνάκη Δημήτρης Γάκης, Χρήστος Μαντάς, Αθανάσιος Παπαδόπουλος, Γεώργιος Ψυχογιός, Απόστολος Βεσυρόπουλος, Δημήτριος Σταμάτης, Ιωάννης Αϊβατίδης, Αθανάσιος Βαρδαλής και Δημήτριος Καβαδέλλας.

Τέλος και περί ώρα 19.00΄ λύθηκε η συνεδρίαση

**Η ΠΡΟΕΔΡΕΥΟΥΣΑ ΤΩΝ ΕΠΙΤΡΟΠΩΝ**

**ΧΑΡΑ ΚΑΦΑΝΤΑΡΗ**

**ΠΡΟΕΔΡΟΣ ΤΗΣ ΔΙΑΡΚΟΥΣ ΕΠΙΤΡΟΠΗΣ**

**ΠΑΡΑΓΩΓΗΣ ΚΑΙ ΕΜΠΟΡΙΟΥ**